
CUPRINS 


TABEL CRONOLOGIC 


1821 Iulie 21 S-a născut, conform opiniei majorităţii cercetătorilor, cel de-al doilea 
copil, Vasile, al medelnicerului Vasile Alecsandri şi al Elenei, născută Cozoni, în 
oraşul Bacău. Curând familia viitorului scriitor se mută la Iaşi. 

(Conform altor surse, Alecsandri s-ar fi născut în 1819 sau chiar în 1818.) 


1827 Vasile Alecsandri ia primele lecţii de la dascălul maramureşean Gherman Vida, 
profesor la Seminarul de la Socola. 


1828-1834 Viitorul scriitor îşi continuă învăţătura în pensionul lui Victor Cuenim, 
deschis în 1828 la Iaşi. Verile şi le petrece la Mirceşti, unde tatăl său cumpărase 
moşia. 


1834-1839 Împreună cu alţi fii de boieri, Vasile Alecsandri îşi face studiile la Paris. 
După trecerea bacalaureatului literar se pregăteşte să intre la medicină, dar 
abandonează. Urmează cursurile facultăţii de drept, însă după câteva luni 
renunţă. Tatăl său l-ar fi vrut inginer, dar îi lipsea bacalaureatul în ştiinţe, pe 
care nu-l poate obţine. Se dedică literaturii, scriind primele versuri în limba 
franceză, între care poemul Zunarilla. 


1839 În drum spre Patrie Vasile Alecsandri întreprinde o lungă călătorie prin Italia. 
Vizitează Florenţa, Roma, Padova, Veneţia, Triest. Din această călătorie culege 
impresii necesare scrierii primelor opere în limba română Buchetiera de la 
Florenţa şi Muntele de foc. 


1840 În revista “Dacia literară“ (nr. 3, mai-iunie) este publicată nuvela Buchetiera 
de la Florenţa. Este numit, împreună cu C. Negruzzi şi M. Kogălniceanu, 
director al Teatrului din Iaşi. Pentru nevoile scenei scrie vodevilul Farmazonul 
din Hârlău, care se joacă la 18 noiembrie. 

1841 Pe scena teatrului ieşean se joacă piesa lui Vasile Alecsandri Modista şi 


cinovnicul. 


1842 V Alecsandri călătoreşte prin munţii Moldovei, fapt care i-a prilejuit “descoperirea 


tezaurului poeziei populare”. Sub influenţa acestora Vasile Alecsandri scrie 
primele sale poezii româneşti —Doinele. 


1843-1844 Scriitorul întreprinde lungi excursii prin munţii şi prin satele Moldovei, 


culegând folclor Din această perioadă datează nuvela O primblare la munţi. 


1844 La 18 ianuarie are loc premiera pieseilorgu de la Sadagura, primită de public 


cu deosebită căldură. Împreună cu Mihail Kogălniceanu şi Ion Ghica, scriitorul 
se află în fruntea revistei “Propăşirea”. Aici sunt publicate o parte a doinelor 
sale, nuvelele O primblare la munţi şi Istoria unui galben. 

Aflat pentru cură la Borsec, Vasile Alecsandri scrie nuvela Borsec. Dă la iveală 
“fiziologia” Iaşii în 1844. 


1845 Face cunoştinţă cu Nicolae Bălcescu şi cu alţi tineri munteni la moşia Mânjina 


a lui Costache Negri. Tot acum vizitează Bucureştii. Este epoca în care creşte 
afecțiunea sa pentru Elena Negri, căreia îi dedică o seamă de poeme (8 Mart 
ş.a.). 


1846-1847 Vasile Alecsandri o însoţeşte pe Elena Negri în străinătate, pentru îngrijirea 


sănătăţii. Italia, Austria, Germania, Franţa, apoi din nou Italia îi prilejuiesc 
impresii profunde. Însă boala Elenei se agravează, iubita poetului stingându-se 
pe vapor la întoarcere în Patrie. În vară se află la odihnă la Balta Albă. Impresiile 
din această localitate şi-au găsit expresia în nuvela Balta Albă. 


1847 Scrie piesa Piatra din casă. 


1848 Martie Începe mişcarea revoluţionară din capitala Moldovei. Alecsandri scrie 


Deşteptarea României şi redactează împreună cu alţi patrioţi petiția 
cuprinzând revendicările ce trebuiau aduse la cunoştinţa domnitorului Mihail 
Sturza. După înăbuşirea mişcării se refugiază în munţi, apoi trece la Braşov. 
Evocarea acestor întâmplări o face în fragmentul de prozăUn episod din anul 
1848. 

1849 


1850 


1851 


1852 


1854 


1855 


Vasile Alecsandri redactează studiul Românii şi poezia lor, sub forma unei 
scrisori către A. Hurmuzachi, studiul fiind publicat în revista “Bucovina”. 


Aprilie 9 Are loc reprezentaţia piesei Chiriţa în Iaşi sau Două fete ş-o neneacă. 


La întoarcerea din Paris şi Londra, cu vaporul pe Dunăre, vasul e pe punctul de 
a se scufunda. Întâmplarea e povestită în episodul Înecarea vaporului Seceni 
pe Dunăre, destinat să apară în primul număr al proiectatei reviste “România 
literară“. Episodul este mai târziu încadrat în naraţiunea dramatizată Un sa- 
lon din Iaşi. 


Aprilie Apare la Iaşi prima fasciculă din colecţia de opere folclorice: Poezii 
poporale. Balade (cântece bătrâneşti) adunate şi îndreptate de V 
Alecsandri. 

Mai Se reprezintă piesa Chiriţa în provincie. 

Octombrie Vasile Alecsandri scoate prima culegere din teatrul său, Repertoriu 
dramatic. 

La Paris, unde se găsea încă din toamna precedentă, publică primul volum de 
poezii originale, Doine şi lăcrimioare, dispuse în trei cicluri: Doine, 
Lăcrimioare, Suvenire. 

La laşi apare cea de-a doua fasciculă a Poeziilor poporale. 


Vasile Alecsandri întreprinde o lungă călătorie în sudul Franţei, în Spania şi în 

nordul Africii. Relatarea parţială a acestei călătorii se cuprinde în “ziarul de 

călătorie” Călătorie în Africa. Scriitorul intercalează în cursul relatării diverse 

episoade narative, ca Cel întâi pas în lume (publicat iniţial în 1841 în “Albina 
x 


românească“ sub titlul Pierderea iluziilor) şi Suvenire din Italia. Monte di 
fo, publicat tot acolo, în 1843. 


Moare tatăl scriitorului. Preluându-şi moştenirea, Alecsandri eliberează ţiganii 
robi de pe moşiile sale. 


Apare, sub conducerea poetului, revista “România literară“, în care se publică 
poezia Anul 1855. Tot aici apar fragmente din Călătorie în Africa şi nuvela 
Balta Albă. 

1856 


1857 


1859 


1860 


1861 


1863 


1867 


1868 


Are loc congresul de pace de la Paris, decisiv pentru viitorul politic al Principatelor, 
care aspirau la unire. Alecsandri se dedică integral cauzei luptei pentru Unire. 
În “Steaua Dunării”, ziar condus de Mihail Kogălniceanu, apare la 9 iunie Hora 
Unirii. 

Vede lumina tiparului culegerea de proză Salba literară, conţinând povestiri, 
impresii de călătorie şi câteva scrieri dramatice. 


În ziarul “Concordia” din Bucureşti apare poezia Moldova în 1857. 


După alegerea ca domnitor a lui Cuza, scriitorul pleacă într-o lungă misiune 
diplomatică la Paris, Londra şi Torino, pentru a obţine recunoaşterea dublei 
alegeri a lui Cuza. La Paris îi vizitează pe Lamartine şi pe Merimee şi caută să 
câştige bunăvoința ambasadorului Rusiei, contele Kisseleff, fostul guvernator 
al Principatelor între 1829 şi 1834. 


Abandonează activitatea politică şi se retrage la Mirceşti, în mijlocul familiei, 
unde se dedică scrisului, compunând piese de teatru, printre careRusaliile şi 
câteva cântecele comice. 


Îndeplineşte o nouă misiune diplomatică, încredinţată de Cuza. În vederea 
recunoaşterii Unirii de către puterile europene, Alecsandri vizitează Parisul, 
Torino, Milano, iar un timp girează afacerile agenţiei diplomatice de la Paris, în 
locul fratelui său. 


Reîntors la Mirceşti, scrie piese şi cântecele comice. 

La laşi apare ediţia a doua a volumului Doine şi lăcrimioare cu ciclul 
Mărgăritărele. 

Apare partea a doua aRepertoriului dramatic, cuprinzând ultimele piese ale 
scriitorului. 


Apare într-un volum întreaga colecţie aPoeziilor populare. 


E numit membru al Societăţii literare române pentru cultura limbii, care în 
1879 avea să devină Academia Română. 


Publică, în “Convorbiri literare”, primele pasteluri: Sfârşit de toamnă, Iarna, 
Gerul etc. 

1871 


1872 


1874 
1875 


1876 
1877 


1878 


1880 


1881 


1883 


Îşi dă demisia din Societatea literară română, după ce aceasta hotărâse să 
adopte principiul etimologic în scriere şi să publice dicţionarul lui Laurian şi 
Massim. 


Apare studiul Introducere la scrierile lui Constantin Negruzzi, mai întâi în 
"Convorbiri", apoi ca prefaţă la volumul de scrieri ale lui Negruzzi scos de 
Editura Socec. 


Scrie Dumbrava Roşie, pe care o citeşte la o şedinţă a “Junimii”. 
Apare piesa Boieri şi ciocoi, fiind reprezentată pe scena teatrului ieşean. 


Apar la Socec primele patru volume din seria Operelor complete, cu o prefaţă 
a autorului. Ele cuprind creaţia dramatică. 


În acelaşi an apar următoarele trei volume, cuprinzând creaţia poetică. 
Apare volumul al optulea alOperelor complete: Proza. 


Mai 9 Proclamarea independenţei ţării în parlament. La aflarea veştii Alecsandri 
scrie poezia Balcanul şi Carpatul, cu care inaugurează ciclul Ostaşii noştri. 


Apare volumul Ostaşii noştri. 

Se dedică lucrului la drama istorică Despot-Vodă. În mai 1879 citeşte piesa la 
o şedinţă a “Junimii” bucureştene. Are loc reprezentaţia piesei la Teatrul Naţional 
din Bucureşti. Este invitat să-şi reia locul la Academie şi să participe la lucrările 
anuale, fiind ales în comisia pentru modificarea ortografiei. 


Apare cel de al nouălea volum din seria Operelor complete, cuprinzând 
Legende nouă şi Ostaşii noştri. 

Apare nuvela Vasile Porojan, sub forma unei scrisori către Ion Ghica. Scrie 
feeria Sânziana şi Pepelea. În Albumul macedoromân al lui V A. Urechiă 
apare “istorioara de început de amor” Margărita, scrisă cu zece ani mai înainte, 
dar relatând un episod de tinereţe, localizat în timp prin 1850—1852. 


1 se decernează Marele premiu “Năsturel-Herăscu” al Academiei Române pentru 
drama Despot-Vodă şi poeziile din ultimul volum de Opere complete. 


Într-o şedinţă a “Junimii” şi la Academie Alecsandri citeşte noua sa piesă Fântâna 
Blanduziei. 

1885 


1886 
1888 
1890 


Fântâna Blanduziei este reprezentată, cu mare succes, la Teatrul Naţional. 
Scrie piesa Ovidiu. 


Este numit ministru plenipotenţiar al României la Paris, post pe care îl deţine 
până la moarte. 
Realizează o nouă versiune a piesei Ovidiu. 


Scrie Plugul blestemat. Se ivesc primele semne ale bolii care avea să-l răpună. 


August 22 Vasile Alecsandri se stinge din viaţă la Mirceşti. Este înmormântat la 
26 august în grădina casei, dăruită în 1914 Academiei, de către soţia poetului. 
Deasupra mormântului a fost ridicat un mausoleu din iniţiativa Academiei, în 
1928. Întreg ansamblul a devenit muzeu memorial. 

LEGENDĂ ISTORICĂ ÎN VERSURI 


5 acturi şi 2 tablouri 


PERSONAJELE 


ALEXANDRU LĂPUŞNEANU, Domn 
Moldovii, 50 ani 

RUXANDRA DOAMNA, soţia lui Lăpuş- 
neanu, 25 ani 

DESPOT-ERACLID, competitor tronului 
Moldovii, 30 ani 

MOŢOC VORNICUL, boier conspirator, 
55 ani 

ANA, fiica lui, 20 ani 

MAICA FEVRONIA, sora lui Moţoc, 

50 ani 

TOMŞA, boier neaoş, 40 ani 

ILIAŞ, copilul lui Tomşa, 14 ani 


SPANCIOC 35 ani 
HARNOV „„ 4bani 

boieri | 
STROICI 25 ani 
TOROIPAN 25 ani 


CIUBĂR-VODĂ, 45 ani 
ALBERT LASKI, palatinul Siradii, 55 ani 


CARMINA, soţia lui Laski, 30 ani 
ROZEL, aventurier francez, 25 ani 
SOMMER, poet german, 25 ani 
ANTON SECUIUL, şeful secuimii din 
Ardeal, 30 ani 

PISOZKI, comandant castelului de la 
Zips, 30 ani 

TOMA CALABAICANUL, om de încredere 
al lui Lăpuşneanu, 40 ani 

AHMED BAIRACTARUL, trimis al lui 
Soliman Sultanul, 40 ani 
LIMBĂ-DULCE, plăieş, 30 ani 
JUMĂTATE, idem, 30 ani 

UN ŢĂRAN 

O ŢĂRANCĂ 

ȚĂRANI, TÂRGOVEŢI, BOIERI, OSTAŞI 
ROMÂNI, MERCENARI, UNGURI, 
FRANCEZI, LEŞI, NEMȚI etc., CĂLU- 
GĂRI 


(Drama se petrece la anii 1558-1561.) 


NOTĂ: Versurile precedate de semnul * pot să nu fie declamate în cursul 


reprezentaţiilor (V. A.) 


ACTUL 1 


Culmea Carpaţilor ce desparte Bucovina de Transilvania. 


Un brad, în dreapta. Panorama de munţi, în fund. 


SCENA I 
JUMĂTATE, LIMBĂ-DULCE 


JUMĂTATE 
(rezemat de brad, cântă) 


Frunză verde de stejar, 
Sus pe munte, la hotar 
Zi şi noapte stau pândar.. 


LIMBĂ-DULCE 
(vine din stânga, obosit, aducând un fedeleş pe umăr) 
Uf! lată-mă pe culme cu fedeleşu-n spate! 
JUMĂTATE 
Venit-ai, Limbă-Dulce? 
LIMBĂ-DULCE 
Venit, măi Jumătate, 
Dar cad de oboseală... Ştii tu că dintr-un zbor 
Sunt zece mii de stânjeni de-aici pân! la izvor? 
JUMĂTATE 
Or fi, dar apa-i bună... Ian s-o cercăm de-i rece? 
LIMBĂ-DULCE 
(dându-i fedeleşul) 

JUMĂTATE 
(bea) 
Adă... A!! 
LIMBĂ-DULCE 
Îti place? 
JUMĂTATE 
La inimă chiar trece... 

Cu minte zicea tata: Dă-mi, Doamne, orice-oi vrea, 
Iar mai cu seamă apă uşoară-n cale grea. 


LIMBĂ-DULCE 
Nu se temea de broască, era voinic moş Tincă, 
Dar tatii-i era groază de apă... şi-n opincă. 
Iar bei? 
JUMĂTATE 
Încă o duşcă... Mă arde setea-n piept. 


LIMBĂ-DULCE 
Beţiv mai eşti! 
JUMĂTATE 
Gândeşte... de ieri de când te-aştept! 
Pe astă culme goală, încredinţată nouă, 
Mâncăm răbdări prăjite şi bem numai când plouă; 
Cât despre somn... 
LIMBĂ-DULCE 
Nici vorbă... Pândarului e scris 
C-un ochi închis să doarmă, şi celălalt deschis. 
(Răsună codrul de un bucium în stânga.) 
JUMĂTATE 
Un bucium se aude în codri... Ce-o fi oare? 
LIMBĂ-DULCE 


Boierii din Suceava fac astăzi vânătoare. 
I-am întâlnit devale cu patru urşi blăniţi, 

De somnul cel mai vecinic tuspatru adormiţi, 
Şi mai era cu dânşii... mult am mai râs văzându-l... 
Un soi de hop-peoparte cu portul şi cu gândul, 
Numit Ciubăr şi Vodă. (Se îndreaptă spre fund.) 
JUMĂTATE 
Ştiu, un nebun de soi 
Cu visuri de domnie, cum sunt mulţi pe la noi. 


LIMBĂ-DULCE 
Dar ce văd colo-n vale, în ţara ungurească? 


JUMĂTATE 
Ce vezi? 
LIMBĂ-DULCE 
O ceată-ntreagă cu haină husarească. 


JUMĂTATE 
Mulţi-s? 
LIMBĂ-DULCE 
Mai mulţi de zece, mai mulţi şi vin merei... 
Dar ceata se opreşte... Iată! doi dintre ei 
Descalecă şi-n grabă apucă pe cărare 
La deal... îi vezi? 
JUMĂTATE 
Văd... lată-i ajunşi sub dâmbul mare... 
Ţin sfat şi iarăşi pleacă... Or fi niscai fugari 
Ce vor să treacă-n ţară. 
LIMBĂ-DULCE 
Ce-or fi, maghiari, tătari, 
Să-i prindem. 
JUMĂTATE 
Dar, să-i prindem, căci noi suntem de pază 
Aici, la pragul ţării... Feri, măi, să nu te vază. 
LIMBĂ-DULCE 
Ştii ce? Hai de pe culme pe ei să ne-aruncăm. 

JUMĂTATE 
Ba nu; la pândă-aice mai bine s-aşteptăm. 
Vin! cole, după stâncă. 
LIMBĂ-DULCE 


Ce pândă? Lupta-i dreaptă: 


Ei doi, noi doi!... nu-ncape nici pândă, nici... 
JUMĂTATE 
(oprindu-l) 
Aşteaptă, 
Nu fi nătâng, ascultă... , 
LIMBA-DULCE 
Române, doi şi doi... 
JUMĂTATE 
Ascultă,-ţi zic. 
LIMBĂ-DULCE 
Ce? 
JUMĂTATE 
Care-i mai mare dintre noi? 


LIMBĂ-DULCE 
Tu... fie pe-a ta voie... aşa n-ar fi dreptate 
Cu doi voinici să lupte un om şi... Jumătate. 
(es amândoi prin dreapta.) 


SCENA II 
DESPOT, LASKI 


LASKI 
(după culme, în fund) 
Despot, ajuns-ai? 
DESPOT 
(sărind pe culme) 
Iată! 

LASKI 
(ivindu-se) 
Ha! iată-mă şi eu. 
Greu e suişul, frate!... Dă-mi mâna. 
DESPOT 
Ţine. 
LASKI 
(sărind pe scenă) 
Greu! 
Uf!... Caldu-i!... de m-ai stoarce ai face, zău, o baltă. 
(Se pune jos la rădăcina bradului.) 
A fost un timp odată când stânca cea mai naltă 
Mi ţi-o urcam eu, Laski, ca cerbul cel uşor. 
Acum simt ca o cange înfiptă în picior, 
Şi pare că mă trage... 
DESPOT 
La deal? 


LASKI 
Ba nu, la vale. 
DESPOT 

Oricum, eşti verde încă şi ai oţel în şale. 

LASKI 
Aşa-i!... Mă simt, zău, încă puternic cât un tun. 
Mi-e dragă lumea, frate, şi-mi place traiul bun. 
Eu nu sunt ca evreii ce zic că viaţa-i lungă 
Sau scurtă, măsurând-o pe banii lor din pungă. 
Eu zic: Hei! deie Domnul mulţi ani ca să trăim 
Şi planurile noastre curând să le-mplinim. 

(Se scoală şi se primblă pe scenă.) 

Iată-ne-ajunşi cu bine pe naltele hotare 
Ce zac între Moldova şi ţările maghiare, 
Loc trist, de lupte crunte, cu sânge plămădit, 

Căci fiarele-s cumplite, dar omu-i mai cumplit!... 
Priveşte colo-n faţă, în zarea luminată: 

Ca mantie regală, frumoasă şi bogată, 

Apare-n ochii noştri Moldova, dulce rai, 
Comoară nesecată de bun şi dulce trai. 

Ea are grâu, şi miere, şi vinuri, ah! ce vinuri! 
Toiag de bătrâneţe, viu balsam pentru chinuri. 
Şi are mii de nade a scumpelor plăceri, 

Copile, ah! ce copile!... muieri, ah! ce muieri! 
Îţi fură ochii, mintea, şi inima ţi-o fură 

C-o rază de sub geană, c-un zâmbet de pe gură. 
Şi însă moldovenii orbi, crunţi, nepăsători, 
Stropesc ades cu sânge grădina lor de flori. 


DESPOT 
Cum e stăpânul casei aşa-i şi grădinarul? 
LASKI 
Aşa, căci Lăpuşneanul... el mână astăzi carul. 
DESPOT 
El bate-n boi. 
LASKI 


O! Despot, pe acest mănos pământ 
Domnea odinioară un domn viteaz şi sfânt, 
Un Ştefan! leu năprasnic a cărui largă gheară 
Rupea cumplit duşmanii şi-n ţară, şi-n afară. 
Pe vremea lui boierii ostaşi erau, ostaşi 
Cum n-au mai fost!... Acuma nepoţii lor trufaşi, 
Mici râvnitori de tronuri, seci, răi, ieşiţi din minte, 
Păgâni prin a lor fapte, s-ating de cele sfinte, 
De sceptru, de moşie, de neam şi de popor, 
Iar ţara, muma, piere gemând sub talpa lor. 

DESPOT 

Cu Vodă Lăpuşneanul ei astăzi nu se-mpacă? 

LASKI 
Nu! n-ar putea nici dracul pe tron ca să le placă. 


DESPOT 
Le trebuie, se vede, un domn căzut din cer? 


LASKI 
Ba mai degrabă-un... Despot cu braţul lung de fier, 
Să bată, să apese pe dârza lor cerbice 
Şi-n capul lor sămânţa de vrajbă să o strice... 
Şi iată de ce, frate, primit-am bucuros 
Ca să ajut avântu-ţi de dor ambițios. 
Sunt leah; cu moldovenii în veci n-am împăcare, 
Tu cauţi un tron, Despot?... eu caut răzbunare! 
(Dându-i mâna.) 
Fii domn! 
DESPOT 
Prea bine, însă nu crezi mai nimerit 
Ca fierul, deocamdată, să fie... poleit, 
Şi mâna zdrobitoare să fie deocamdată 
Ascunsă-ntr-o mănuşă? 
LASKI 
Ca laba cea şireată 
Ce unghia-şi ascunde? 
DESPOT 
Întocmai. 


LASKI 
Minunat. 
Bravo!... mănuşa... laba... pricep, eşti diplomat. 
În arta de capcane eşti meşter cu ispită... 
DESPOT 
(zâmbind) 
Am fost crescut la Roma, în şcoala iezuită. 

LASKI 
Eşti om cu două daruri: sub haina de oştean 
Porţi inimă vitează şi cugetul... viclean? 
Aşa spunea Carmina, când ea glumea cu tine. 

DESPOT 

Ah! cât a fost de bună soţia ta cu mine! 
Eu, un pribeag din lume, un zvânturat străin, 
În casa ta mănoasă căzut chiar din senin; 
Eu, piatră nestemată din splendidă cunună, 
În pulbere zvârlită acum de-o rea furtună!... 
Ah! Laski, multă lume călcat-am pribegind, 
Luceferi mulţi în cale-mi văzut-am strălucind, 
Dar suflet bun şi nobil ca scumpa ta soţie 
Eu n-am văzut, mă crede, la nici o-mpărăţie. 

LASKI 
Aşa-i c-am avut parte în lume de noroc? 
Carmina-i jună, însă de juni ea-şi bate joc, 
Şi numai pentru mine suspină ea. 

DESPOT 
(în parte, zâmbind) 
Sărmanul! 

LASKI 

Ş-apoi încă-o virtute: urăşte pe sultanul. 


DESPOT 

În toate-i dar perfectă? 
LASKI 
(cu mândrie) 
În toate! 
DESPOT 
Om fericit! 

Nimica nu-ţi lipseşte din câte ai dorit. 
Mărirea? te alintă ca pe-un copil în faşe. 

Tu stăpâneşti în pace mulţime de orașe. 

Eşti cap, eşti om de cârmă, neştiutor de frâu. 
Averea?... la picioare-ţi lin curge ca un râu. 
Norocul?... o soţie frumoasă, iubitoare, 

La Zips, castelul falnic îţi luce ca un soare, 
Pe inima-i spaniolă lipindu-te iubit... 

Om fericit eşti, Laski, de trei ori fericit! 

Iar eu, o biată frunză pe vânt în veci purtată, 
Putea-voi rădăcină să prind în loc vrodată? 
Mă cheamă viitorul la el... 


LASKI 
Aleargă dar 
La glasul lui, şi fie-ţi mersul nu în zadar. 
Colo, jos, în Suceava găsi-vei răzvrătirea, 
Clocind şi pregătindu-ţi mărirea sau pieirea. 
Fii om, mergi! 
DESPOT 
Dar! voi merge... Născut pe-al mării mal, 
Deprins sunt din pruncie să lupt cu-al mării val. 
Voi şti să-nfrunt eu soarta. 


LASKI 
Înfrunt-o bărbăteşte; 

Iar dacă ea de tine ar râde muiereşte, 
Găsind că nu eşti vrednic de-a fi ce zici c-ai fost, 
Atunci din nou la mine să cauţi adăpost. 
Eu pentru tine, Despot, aici am întins nada. 
Acum îţi zic: La luptă, izbândă, iată prada! 
Moldova-i o comoară!... ferice-ar fi de ea 
Să cadă cu-a ei scule pe mâna ta... ş-a mea. 
Pas! eu te las, adio, şi s-auzim de bine. 

(Se îndreaptă spre fund.) 
Când îi fi mare, Despot, să te gândeşti la mine. 

DESPOT 
Adio, Laski... Viaţa e plină de furtuni. 
Tu cu a ta soţie să faceţi rugăciuni 
Pentru Despot. 
LASKI 
(coborând culmea) 


Adio. (Dispare.) 


DESPOT 
Ba nu... la revedere. 


SCENA III 


DESPOT 

(se primblă pe scenă şi priveşte cu mulţumire împrejurul lui) 
A!... iată-mă-n Moldova!... măriri, averi, putere, 
Aici sunt partea celui ce ştie-a zice: vreu! 
Eu vreul!... de-acum ajute-mi în plin norocul meu. 
Eu, slugă-odinioară lui Iacob Fraclidul, 
Dar nobil prin avântul sufletului ca Cidul; 
Eu, bulgăr de aramă schimbat în aur; eu, 
Fiu de pescar din Creta, purtat în zborul meu 
Prin Spania, Lehia, Germania şi Franţa 
Cu-a mea soţie, spada, cu sora mea, speranţa, 
Azi vin şi pun piciorul pe-acest pământ român 
Şi zic: Moldovo, -n mine cunoaşte-al tău stăpân! 
Deci pune-ţi mari podoabe, frumoasa mea mireasă, 
Să faci cu mine-o nuntă de mândră-mpărăteasă. 
Îmbracă-a tale haine ţesute-n mii de flori, 
Încinge curcubeul alungător de nori 
Şi-ntinde pe-ai tăi umeri, în zi de sărbătoare, 
Hlamida ta ce poartă o lună, -o stea ş-un soare... 
Acum a sosit timpul, de fericire plin, 
Ca să-ţi alegi un mire viteaz, măreț, străin, 

Un mire din Bizanţa, cum se cuvine ţie, 

Ca să fondăm aice greceasca dinastie. 

E timpul, o! Moldovo, uniţi noi amândoi, 

Să facem visuri, planuri şi fapte de eroi, 

Să ştergem umilinţa din fruntea creştinească, 

Să liberăm Bizanţa şi patria grecească! 

Întreaga lume-aşteaptă să vadă-n răsărit 

Un soare nou, cu raze de foc, pe cer ivit. 

Să ardă semiluna cât nu e lună plină 

Şi planta cea păgână s-o sece-n rădăcină. 

Eu fi-voi acel soare aprins de Dumnezeu. 

Şi tu, Moldovo scumpă, tu fi-vei cerul meu! 

A! tremure Osmanul sub paloşul dreptăţii 

La răcnetul lui Despot şi al creştinătăţii, 

Căci azi începe ziua creştinei re-nvieri, 

Căci jur a fi eu, Despot, stăpân acestei ţări... 
(Pleacă şi iese în dreapta.) 

(Notă. — Bucium şi glasuri depărtate în stânga.) 


SCENA IV 
MOŢOC, TOMŞA, SPANCIOC, STROICI, HARNOV, 
TOROIPAN, VÂNĂTORI 
(aducând cerbi şi urşi ucişi) 


STROICI 
(intră din stânga, examinând pe jos urme de fiare) 
Pe-aici a trecut cerbul. 
(Intră Toroipan.) 
Vezi urma, Toroipane? 
TOROIPAN 

Văd, iaca!... Tomşa, Harnov, Moţoc, Spancioc, Şoimane, 
Veniţi! 

(Boierii intră, în costume de vânători.) 

Stroici copilandrul, abia scos din pelinci, 

A dat de urme... 

TOTI 
Urme de cerb? 
TOROIPAN 
(râzând) 
Ba, de opinci. 
Era încălţat cerbul. 
(Toţi râd înaintând pe scenă. Vânătorii ce aduc vânatul 
se opresc în fund.) 


MOŢOC 

Stroici este copil încă. 
EI, câte păsări vede... 

TOROIPAN 
Le prinde şi mănâncă. 
STROICI 

M-am înşelat întocmai ca vărul meu Spancioc 
Când te-a luat pe tine de urs, ca moş Moţoc 
Când te-a luat de bivol, şi chiar, zău, ca şi tine 
Când te crezi om. 


TOROIPAN 
Ia seama cu cine grăieşti... 
STROICI 
Cine? 


Măi, pane Toroipane, gorunu-i nalt şi gros, 
Securea-i mică, însă gorunul cade jos. 
TOROIPAN 
Ia seama,-ţi zic. 
(Stroici şi Toroipan scot paloşii. Harnov îi desparte.) 

MOŢOC 
(intervenind) 
Ajungă atâte vorbe goale. 


SPANCIOC 
Hei! de şi-ar sparge capul, ce de mai hârbi de oale 
Ar zbura-n vânt! 
MOŢOC 
Aşa e, Spancioc, dar, fătul meu, 
Stricatul este lesne şi dresul este greu. 
Noi am plecat de-acasă voioşi în vânătoare 


Prin munţi, la cerbi, la iepuri, la urşi, la căprioare. 


Din jalnica Suceavă cu toţii am ieşit, 
Să răsuflăm un aer mai viu, mai răcorit, 
Să azvârlim în vânturi gâlceava şi aleanul, 
Să mai uităm în pace de Vodă Lăpuşneanul, 
Iar nu să facem certe. 
SPANCIOC 

Moţoace, în zadar 
Cutreierat-am munţii chiar până la hotar 
Sărind din stâncă-n stâncă prin dealuri şi vâlcele, 
Şi nopţile pe iarbă dormind sub brazi, la stele. 
Eu unul pretutindeni zăresc trecând, zburând, 
O umbră urâcioasă muncită de-un rău gând 
Ce tainic printre arbori se furişă-n tăcere 
Şi cu doi ochi de ură ne fulgeră. 


MOŢOC 
Părere, 

Spancioc!... tu eşti lunatic, ţi-e frică de strigoi, 

De iele, de vântoase, de stafii, de moroi, 

Şi ai ajuns acuma în mintea-ţi visătoare 

Să faci din Lăpuşneanul o umbră pânditoare... 

Nu-i umbră-acel ce muşcă din sânul bietei ţări, 

Nu, chinurile ţării nu-s umbre de dureri. 
Nu-i umbră tirania călare pe robie! 
Da-i umbră, tristă umbră a noastră bărbăţie, 
Căci de-am avea vroinţă şi inimi de oţel, 
Tiranul... vai! nici umbră n-ar rămânea din el! 
TOMŞA 
Moţoace, eşti prea aspru, şi asprele-ţi cuvinte 
Îmi par nepotrivite cu vârsta ş-a ta minte. 
Priveşte împrejuru-ţi cu ochi mai bărbăteşti 
Şi spune nouă-n faţă: de cine te-ndoieşti? 
De mine? 
MOŢOC 
Ba nu, Tomşa. 
SPANCIOC 
De mine? 
MOŢOC 
Niciodată. 
STROICI 
De mine? 
MOŢOC 
Nu, copile, ai inimă curată. 
HARNOV 
De mine, dar? 
MOŢOC 
Nu, Harnov. 
TOROIPAN 
De mine? 


MOŢOC 


Nicidecum. 


Nu mă-ndoiesc de nime, boieri, dar... 

TOMŞA 
Spune-acum 
Pe-a cărui frunte astăzi vezi scrisă mişelia 
Când este-anevoinţă de-a-şi apăra moşia? 
O! vornice Moţoace, năprasnic luptător, 
De domni ce nu-ţi plac ţie dibaci răsturnător, 
Care-ai văzut atâtea ş-atâtea zile rele, 
Răspunde verde-n ochii-mi: în cumpenele grele 
Găsit-ai vreodată român nepăsător 
Când draga lui moşie îi cere ajutor? 
Nu, nu! în lumea largă şi care ne-nconjoară 
Mai lesne tu găsi-vei un vultur mort ce zboară, 
Un grec fără trufie, un deal fără suiş, 
Copaci fără de vârfuri, văi făr' de coborâş, 
Decât, atunci când ţara e la neîndemână, 
O lipsă de-ndrăzneală în inima română. 
TOŢI 
Aşa e, lomşa. 
MOŢOC 
Tomşa, îmi place să te-ascult 
Când ne grăieşti tu astfel... şi voi, îmi place mult 
Să văd a voastre feţe aprinse de-acea pară 
Ce falnic izbucneşte din dragostea de ţară. 
A! simt o nouă viaţă intrată-n al meu sân 
Când întrevăd sfârşitul tiranului hain... 
Acest stolnicul Petre, un om de rând, un stolnic 
Ce până la domnie s-a prefăcut nevolnic, 
Puhoi făr-obârşie, uitat-a cine-a fost... 
Să te ferească cerul de mintea celui prost! 
El calcă deopotrivă cu-o oarbă nepăsare 
Pe capul celui smerin, pe fruntea celui mare, 
Şi taie, schingiuieşte, şi trece prin popor 
Ca viforul de gheaţă ce cade pe-un ogor. 

Priviţi: e ţara plină de tristele-i victime, 

Ologi, ciuntiţi, orbi, mizeri, sluţiţi de-a lui cruzime, 
Încât, de-a sta calăul mult timp domnind aici, 

O să prefacă neamul în turmă de calici! 


HARNOV 
(în parte, arătând pe Moţoc) 
Amară-i este limba de când nu-i la putere. 
Aşa turbează viespea când nu mai are miere. 


MOŢOC 
Ce mormăieşti din buze tu, Harnov, într-ascuns? 
Îţi place Lăpuşneanul? cu el nu ţi-e de ajuns? 
HARNOV 
Ba... însă-aş zice-o vorbă... 


TOMŞA 
Eu nu ştiu ce ai zice, 
Dar zic eu, Ştefan Tomşa, cu cerul faţă-aice, 
Că mie nu-mi prieşte şi ţării nu-i doresc 
Un domn, supusă slugă a craiului leşesc, 
Un om a cărui frunte când mândră, când pălită, 
Stă dârză-n sânul ţării ş-afară umilită. 
Această ţară-a noastră nu ştie-a slugări; 
Ea lasă altor neamuri pe brânci a se târî. 
De însuşi Ştefan-Vodă Moldova e deprinsă 
Să ţie mai sus capul cu cât e mai învinsă. 
Deci piară orice proclet, ţăran, vecin, stăpân, 
Pe tron, sub tron, oricine nu ştie-a fi român! 
MOŢOC 
Deci piară Lăpuşneanul cu-ntreaga-i seminţie! 
SPANCIOC 
Prea bine, dar pe cine să-l punem la domnie? 
E lesne-a schimba domnii, bătrânii însă spun: 
Schimbare de domnie, fălire de nebun. 

MOŢOC 
Cum? tu, Spancioc, om tânăr, cu mintea luminată, 
Te-nchini la vorbe proaste din timpi de altădată? 


SPANCIOC 
Mă-nchin şi cred, Moţoace, în datini strămoşeşti 
Ca-n dogmele preasfinte a legii creştineşti; 
Cred că treptat se pierde a neamului fiinţă 
Când el se depărtează de-a bunilor credinţă. 
Dar! cred că astă ţară, lipsită de noroc, 
Sătulă-i de-a fi astfel tot scoasă-n iarmaroc, 
De-a trece ca o vită din mână-n altă mână, 
Şi Zimbrul să ajungă un bou ce toţi îl mână. 
E rău cu rău, se zice, dar mai rău făr' de rău! 
Şi când privesc în juru-mi, Moţoace, nu văd, zău, 
Menit pentru domnie din noi toţi nici pe unul, 
Doar numai Ciubăr-Vodă, Ciubăr-Vodă nebunul, 
Şi, de vă place vouă, nu mie-ntr-adevăr, 
Nu-mi place să văd tronul ascuns sub un ciubăr. 
MOŢOC 
Spancioc, eşti bun de glumă, dar gluma-ţi câteodată... 
SPANCIOC 
Rosteşte adevărul? 
MOŢOC 
Ba-i groasă şi prea lată. 
STROICI 
Dar unde-i Ciubăr-Vodă? Noi l-am uitat de tot. 
TOROIPAN 
Lăsatu-l-am în codru călare pe un ciot, 


Crezând că se găseşte pe Ducipal călare 
Şi intră în Suceava ca domn cu îngâmfare. 

SPANCIOC 
Sărmanul! încă unul cu gărgăuni domneşti. 
Aceasta-i trista boală a minţii româneşti! 
(Ciubăr strigă speriat în stânga.) 
CIUBĂR 
Săriţi! ajutor! 
TOŢI 
Ce e? 
MOŢOC 
Ciubăr strigă-n pădure. 
Aleargă, Stroici. 
SPANCIOC 
Cu urşii s-o fi-ntâlnit la mure. 


CIUBĂR 
Săriţi! mă mâncă ursul! 
SPANCIOC 
O! trist al lumii curs! 
Cătăm un domn, şi domnul e-n laba unui urs! 
(Ioroipan, Stroici şi alți vânători ies repede în stânga.) 


MOŢOC 
(în parte) 
În contra tiraniei lui Lăpuşneanul ura 
Creşte şi la toţi umple şi inima şi gura. 
Răzvrăţul e în aer ca fulgerul în nori. 
Răbdare... 
SPANCIOC 
(privind în stânga) 
Ciubăr vine adus de vânători. 

Cei dinainte, CIUBĂR-VODĂ (purtând hlamidă peticită şi 
stemă de hârtie poleită, intră susţinut de Stroici şi de Toroipan) 


TOROIPAN 
N-ai grijă. 
CIUBĂR 
(slab) 
Ah! 
MOŢOC 
Ce este? 
STROICI 
Nimic... l-am găsit faţă 
C-un urs, ucis de Tomşa, pe care-l credea-n viaţă. 
(Toţi râd.) 
CIUBĂR 
(se pune pe o rădăcină) 
Ah! apă, apă... 
SPANCIOC 
Daţi-i mai bine-un pic de vin, 
E leac de spaimă. 


STROICI 
(dând un teas lui Ciubăr) 
Ţine. 
CIUBĂR 
(bând) 


A!... dar nu-i teasul plin, 
Mai adă. (Bea.) De pe ochii-mi o ceaţă se ridică. 
Ah! sfinte Agaftocle, cum n-am murit de frică! 
SPANCIOC 
Ce? frică?... Ciubăr-Vodă, lui Papură nepot, 
Fricos?... Eu nu-o pot crede. 

CIUBĂR 
Nici eu, Spancioc, nu pot, 
Dar când am zărit ursul, deodată-am simţit, frate, 
(oțerindu-se) Brrr! un puhoi de sloiuri curgându-mi ici, în spate. 
Era o matahală cât muntele Ceahlău, 
Ce sta, sugându-şi laba, înfipt în drumul meu. 
Îi strig în gura mare să deie într-o parte, 
El nu!... atunci în grabă eu dau să fug departe, 
Dar fiara mă cloceşte cu ochii roşi de foc 
Şi eu, cu dânsul față, rămân înfipt pe loc. 
Vroiam să-i spun că-s Vodă, Ciubăr-Vodă, dar glasul 
Mi se taiase, -o! Doamne, simţeam că-mi sună ceasul. 
Era să mor!... o credeţi, boieri?... era să mor! 
Ce jale, ce durere pe voi şi pe popor! 
Îmi pare că văzduhul de clopote răsună. 
Prin sate, prin oraşe toţi oamenii s-adună 
Şi zic cu-nduioşire: ah! lumea-i pe sfârşit! 
Ciubăr, adevăratul domn, iată c-au murit! 
SPANCIOC 
Şi Dumnezeu să-l ierte!... s-a dus în iad zăloagă... 
Păcat numai de dânsul că îi lipsea o doagă. 


STROICI 
Ş-o sâmbătă. 
TOROIPAN 
Ş-o joie. 
CIUBĂR 
Voi râdeţi? 
SPANCIOC 
Ba, jelim 


Şi ca pe-un mort în viaţă voioşi te prohodim. 

Cei dinainte, DESPOT, LIMBĂ-DULCE, JUMĂTATE 
LIMBĂ-DULCE 


(în culisele din dreapta) 
Hai, nu întinde vorba, hai... 
DESPOT 
Dar ce vrei, creştine? 
De ce mă-ntorei din cale? 
LIMBĂ-DULCE 
Mergi, zic, cât e cu bine, 
Că jur pe sfânta cruce... 
DESPOT 
Măi, ştii tu cine sânt? 
LIMBĂ-DULCE 
De-i face-un pas, cu ghioaga te culc mort la pământ. 
(Despot, Limbă-Dulce şi Jumătate intră pe scenă.) 


DESPOT 
Pe mine? 
LIMBĂ-DULCE 
(împingând pe Despot) 
Mergi. 
MOŢOC 
Ce este, române? 


LIMBĂ-DULCE 
Ce să fie? 
Am prins colea sub stâncă un ungur cu trufie 
Care-a trecut hotarul, ca vulpea pe furiş, 
Dar i-am scurtat eu calea pe dâmb în stejăriş. 


MOŢOC 
(lui Despot) 
Străine, spune nouă: ce eşti şi cum te cheamă? 

DESPOT 

Dar voi, care vi-i dreptul de-a-mi cere mie seamă? 
TOMŞA 

Al nostru drept înscris e pe ţară-n lung şi-n lat. 

Boieri suntem de-ai ţării în care ai intrat. 

Moţoc când te întreabă, răspunde cu-nchinare. 
CIUBĂR 


Şi-n faţa mea te pleacă. 
DESPOT 


(închinându-se lui Moţoc) 
Moţoc, vornicul mare! 
LIMBĂ-DULCE 
(lui Moţoc) 
Stăpâne, să las robul? 
MOŢOC 
Să-l laşi. 
LIMBĂ-DULCE 
Da-i prea limbut 
Şi limba-i sfredel dulce de diavolul făcut. 
SPANCIOC 
De-aceea Limbă-Dulce te-au poreclit pe tine? 
LIMBĂ-DULCE 
(râzând) 
Se poate. (Lui Jumătate.) Hmm! boierul m-a păcălit. 
MOŢOC 
(lui Despot) 
Străine, 
Urmează-ţi drumu-n pace; eşti liber. 
DESPOT 


Nicidecum, 
Recunoştinţa vie mai sclav mă face-acum; 

Dar cine poartă-n sânu-i curată conştiinţă 
Voios primeşte lanţul numit recunoştinţă. 
Oricum mi-a fi norocul în lume schimbător, 
Îmi voi aduce-aminte de-al meu liberator 
Moţoc. 

CIUBĂR 

Ei! şi de mine nu? 
MOŢOC 
Vorbele-ţi sunt bune 

Şi chipul de om neaoş, dar cine eşti, ne spune. 


DESPOT 
Eu sunt în voia soartei un vecinic călător 
Atras în cale-mi lungă de-un tainic viitor, 
Purtat printre popoare din ţărmuri depărtate, 
Trecut cu spada-n mână prin lupte încruntate. 
Din frageda-mi pruncie eu sunt... 


TOMŞA 
(către Spancioc) 
Un venetic... 
DESPOT 
(auzindu-l) 
Acel ce-a zis cuvântul de venetic, îi zic 
Că a minţit şi-s gata de-a-nfige cu-a mea pală 
Cuvântul său în pieptu-i... să iasă la iveală. 
TOMŞA 
Eu sunt! eu, Ştefan Tomşa!... Văzut-am pe la noi 
Mulţi pribegiţi făţarnici, viermi palizi de gunoi, 
Ce vin şi-n sânul nostru fac cuiburi veninate. 
Cine eşti tu? răspunde!... la vorbe îngâmfate, 
La provocări sumeţe de-un soi de zvânturat 
Arunc disprețul. 

DESPOT 
Cine-s?... Ascultă înclinat: 

Sunt Despot Eraclidul din Paros!... Al meu tată 
A fost fruntaş de oameni în Grecia bogată, 
Prinţ falnic! de pe tronu-i căzut şi răsturnat 
Sub apriga urgie a turcului turbat. 

CIUBĂR 
Eşti prinţ?... deci văr cu mine? 

TOMŞA 

Eşti bun de limbuţie, 
Dar unde ţi-e dovada de naltă obârşie? 
(Despot arată un pergament.) 


DESPOT 
Priviţi; iată diploma lui însuşi Carol-Quint 
Şi gloriosu-i nume în litere de-argint. 
(Moţoc şi cu boierii, afară de Tomşa, examinează diploma.) 
MOŢOC 
Aşa-i!... Fii, Eraclide, părtaş de-al nostru soare. 
Eşti oaspele Moldovei de bunuri dătătoare, 
Căci astă ţară vecinic priimeşte-n sânul ei 
Cu drag pe bunii oaspeţi, cu milă pe cei răi. 
(Către vânători.) 
Aduceţi teasuri pline de vin pentru cinstire. 
TOMŞA 
(în parte, ieşind prin dreapta) 
Ades în cupa plină se-ascunde o căire. 
(Boierii iau teasuri şi închină.) 
MOŢOC 
(lui Despot) 
Noroc şi voie bună! 

CIUBĂR 
(asemene) 
Supus să-mi fii deplin! 
DESPOT 
Boieri! pentru Moldova paharul meu închin. 
Să-i deie Creatorul în veci zile senine. 
Ş-un domn cu omenie, iubit de toţi! 
CIUBĂR 
(înaintând) 
Ca mine! 
Ca mine!... Domn ca mine se poate-a fi mai bun? 
Hai dar, boieri, la Curte! 
DESPOT 
(lui Moţoc) 
Ce zice? 
MOŢOC 
(lui Despot) 
Un nebun. 
SPANCIOC 
Boieri!... a sa-nălțţime Ciubăr ne porunceşte. 
La Curte dar, căci tronul de dorul lui tânjeşte. 
MOŢOC 
Şi dumneata, pribege, purtat din loc în loc, 
E timp să guşti odihna în casa lui Moţoc. 
Hai! 


(Boierii pleacă şi ies prin dreapta, Limbă-Dulce şi Jumătate rămân singuri.) 


LIMBĂ-DULCE 
Ce zici, Jumătate? 
JUMĂTATE 
Îmi ţiuie auzul. 

LIMBĂ-DULCE 
Boierilor de astăzi nebunu-i călăuzul. 
Din toţi care-i mai tuieş? 

JUMĂTATE 
Nu ştiu. 
LIMBĂ-DULCE 
(arătând în culise) 
Nu ştiu nici eu. 
Dar cel mai cu drăcie, vezi tu?... e robul meu. 
(Cortina cade.) 


ACTUL 1 


TABLOUL II 


Un salon în palatul de la Suceava. 

Portrete de domni pe pereţi. Uşi mari în fund. 
Alte două uşi în dreapta şi în stânga. 

O masă de stejar pe planul I, în dreapta. Jilţuri. 


SCENA I 


ALEXANDRU LĂP UŞNEANU, DOAMNA RUXANDRA 
(Amândoi stau pe jilțuri lângă masă. Doamna lucrează la un aer.) 


LĂPUŞNEANUL 
În vremea-ndelungată cât singur, cu smerire, 
Am fost spre închinare la sfânta mănăstire 
A Slatinei, aice cum ai mai petrecut, 
Iubita mea Ruxandră? 


CUPRINS 

DOAMNA 
În aur am cusut 
Doi îngeri lângă Sfânta Maria-născătoare, 
Pe aer. 
LĂPUŞNEANUL 
Este gata? 
DOAMNA 
Mai am încă o floare 
De crin deschis a coase în alb mărgăritar 
Şi aerul l-om pune pe-al Slatinei altar. 


LĂPUŞNEANU 
Îmi place, scumpă Doamnă, frumoasă şi cuminte, 
Să văd măiastra-ţi mână lucrând odoare sfinte. 
Gândirea ce se-nalţă la cer, la Dumnezeu, 
Din cuget şi din casă alungă duhul rău... 
Dar spune-mi: auzit-ai de un pribeag din lume, 
Un... Despot... mi se pare c-acesta-i al său nume... 
Aice, la Suceava, în lipsa mea sosit? 
Se zice că-i odraslă de neam prea strălucit, 
Că-i domn de Samos, Paros, şi că-i în legătură 
Cu împărați... că are întinsă-nvăţătură 
Şi limbă mlădioasă, o limbă ce-n curând 
Pe toţi boierii tineri i-a fermecat pe rând... 
Ce ai aflat de dânsul? 

DOAMNA 
(cu sfială) 

Am auzit mult bine, 

Şi... chiar a cerut voie la Doamna să se-nchine. 


LĂPUŞNEANU 
Şi... l-ai primit în Curte? 
DOAMNA 
Primit... 

LĂPUŞNEANU 
(posomorându-se) 
Într-adevăr? 
DOAMNA 
Era o datorie... Despot îmi este văr. 


LĂPUŞNEANU 
Cum? văr măriei-tale?... De unde până unde? 


DOAMNA 
(zâmbind) 
Mărgăritaru-n scoică de mare se ascunde. 
Despot, pe malul mării născut, e fiu curat 
Lui Iacob Eraclidul, din Paros alungat, 
Ce se rudea de-aproape cu maica-mi răposată. 
LĂPUŞNEANU 
Crezi? 
DOAMNA 
I-am văzut chiar spiţa pe pergament lucrată. 


LĂPUŞNEANU 

(sculându-se, în parte) 
O spiţă-nchipuită de dânsul, pre cât ştiu, 
Ce-l face rudă bună cu Hercul Olimpiu. 
Plastograful! îi zboară sus gândul... (tare) şi ce cată 
Aici, la noi? 

DOAMNA 
Sărmanul!... cu inima-nfocată, 

El vrea la pragul uşii măriei-tale-a sta 
Şi viaţa-i s-o jertfească pentru măria-ta, 
Că-i om de sânge nobil ce-n apă nu se schimbă. 
Viteaz! ce are-n suflet el are şi pe limbă. 


LĂPUŞNEANU 
Prea bine... Văd că Despot e meşter vrăjitor. 

La toţi deopotrivă el v-a vrăjit pe dor. 
Am grabă de-a-l cunoaşte. 
DOAMNA 
(se scoală veselă) 
Te-nduri să-i faci primire? 
LĂPUŞNEANU 


Cum nu?... Doresc chiar astăzi să cerc a lui vrăjire. 
El are ca să vie cu vornicul Moţoc. 


DOAMNA 
O! de-ar cădea pe dânsul o rază de noroc 
Ca el să fie-un oaspe plăcut măriei-tale!... 
Moţoc şi eu în taină am pus de gând şi-n cale 
Cu fiica lui, cu Ana, pe Despot să-l unim 
Şi de coroana ţării credinţa-i s-o lipim. 
LĂPUŞNEANU 
(luând-o de mână) 
Să-ţi fie viaţa dulce ca chipul şi ca glasul, 
Tu care cu iubire mă-ntâmpini la tot pasul 
Privind în Domnul ţării pe scumpul tău bărbat 
Şi-n soţul vieţii tale pe Domnu-ncoronat! 
(Se îndreaptă cu Doamna spre uşa din stânga.) 
Acum te du să cauţi de pruncușori, de casă, 
Şi, ca o gospodină, găteşte mare masă 
Ca să cinstim cu prânzul pe Despot... vărul tău. 
DOAMNA 
Ah! Doamne... (Vrea să-i sărute mâna.) 
LĂPUŞNEANU 
(atrăgând-o la sân) 
Nu, iubito... aici, pe sânul meu. 
(Sărută pe Doamna, care iese în stânga.) 

SCENA II 


LĂPUŞNEANU 

(privind lung după Ruxandra) 
Muierea, tot muiere!... o biată ciocârlie 
Spre tot ce străluceşte zburând cu veselie... 
O inimă, comoară, ş-un cap frumos... dar sec!... 
A-nduioşat-o Despot cu glasul lui de grec, 
Şi toţi boierii, duşmani oblăduirii mele, 
Sunt prinşi de-acest paingăn în desele-i reţele. 

(Se primblă tulburat.) 

A! scorpie grecească!... eu planul ţi-am pătruns. 
Tu vrei să-mpungi în mine cu ghimpele-ţi ascuns. 
Tu vrei, fiinţă-oloagă, născută-n putrezime, 
S-ajungi prin târâire l-a tronului nălţime? 
Doar Vodă Lăpuşneanul va şti, prevăzător, 
Pe-o scorpie ca tine s-o farme sub picior, 
Şi nu-a lăsa în viaţa-i pe tronul ţării sale 
Să fluture nici umbra deşertăciunii tale. 

(Scoate un răvaş şi-l priveşte.) 
Ioan Sigmund Polonul, prin mine întronat 
În ţara ardeleană, de ştire azi mi-a dat 
Şi-n ţară, şi-n afară să fiu cu priveghere, 
Căci Despot zvânturatul râvneşte-a mea putere. 
Te-oi urmări, vrăjmaşe, cu aprigul meu veghi 
Pân' ce din priveghere ţi-oi face un priveghi 
Ş-alăture cu tine vei întâlni mormântul 
Când tu din întuneric îi vrea să-ţi iei avântul. 

(Pe gânduri.) 

Cum să-i deschid capcană?... Ce cursă să întind 
Pe el cu-ai lui tovarăşi în laţu-mi să-i cuprind?... 
A!... ce să pierd eu timpul cu intrigi mici de Curte? 
Domnia tare cere braţ lung şi vorbe scurte. 

Când duşmanul în taină s-apropie de cort, 
Scurtează-i drumul grabnic prin moarte, sau eşti mort! 


(Merge la uşa din dreapta, o deschide şi cheamă:) 
Toma! 


SCENA III 


LĂPUŞNEANU, TOMA CALABAICANUL 


LĂPUŞNEANU 
Tu eşti bulgarul Toma Calabaicanul. 
TOMA 
Sunt Toma, credinciosul rob al lui Lăpuşneanul. 
LĂPUŞNEANU 
Când am cuprins Ardealul ce erai tu? 
TOMA 
Nimic. 
LĂPUŞNEANU 
Te-am miluit cu viaţa în lupta de la Cic. 





(Toma sărută poala lui Lăpuşneanu.) 
Eşti om tu de credinţă? 
(Toma îngenunchează.) 

Vroiesc să fac cercare 

De-ai meritat şi meriţi a noastră îndurare... 
(În taină.) 
Cunoşti pe Despot grecul?... pe-acel străin trufaş 
Ce zvârle bani cu pumnul prostimii din oraş? 
El vrea să mă ucidă... 
(Toma se scoală punând mâna pe hamger.) 
TOMA 
El trebuie să moară! 

LĂPUŞNEANU 

Bine, voinice Toma!... Văd, gândul tău se-nsoară 
Cu-a mea dorinţă... Bine!... tu vei ieşi bogat 
Din astă însoţire... (Tainic.) Azi este la palat 
Prânz mare... Vin boierii cu Domnul să cinstească. 
Tu să-l slujeşti pe Despot la masa cea domnească, 
Tu singur să ai grijă de-a-i fi paharul plin... 

(dându-i un şipuşor) 
Şi... tainic şipul ista să-l verși în al său vin. 
Ai înţeles? 

(Toma ia şipul şi se închină în tăcere.) 
Fii vrednic şi mut până la groapă... 
(Toma sărută mâna lui Lăpuşneanu şi iese.) 
LĂPUŞNEANU 


(singur) 
În groapă cade-acela ce altui groapa sapă. 


SCENA IV 


LĂPUŞNEANUL, UN CĂPITAN DE SEIMENI 


CĂPITANUL 
(la uşa din fund) 
Măria-ta! boierii la curte adunaţi... 
LĂPUŞNEANU 
Să intre!... Căpitane, pe lângă-acei chemaţi 
Mai este cine-n sală? 
CĂPITANUL 
Străinul Despot este. 
LĂPUŞNEANU 
Prea bine: mergi la Doamna să-i duci această veste. 
(Căpitanul iese.) 

LĂPUŞNEANU 
(singur) 

O! sarcină amară de tron ameninţat! 
Anevoinţă crudă de-a fi neîmpăcat!... 
M-obligă boierimea în veci ambițioasă 
În gheară să-mi schimb mâna şi sceptrul meu în coasă... 
O! lege-a ospeţiei, te calc, dar ce să fac?... 
Prin moartea unui duşman eu ţara mi-o împac! 


SCENA V 


LĂPUŞNEANU, DOAMNA RUXANDRA, ANA, 
DAME ALE CURŢII (intră prin stânga) 


DOAMNA 
Măria-ta, dă-mi voie cu-a mele jupânese 
Urare să-ţi aducem. 
LĂPUŞNEANU 
(înaintând spre dame) 
Flori mândre şi alese 
Din stratul boierimii, cu drag vă mulţumesc. 
Aşa cunună-o prinde pe Doamna ce-o iubesc. 
(Doamna, urmată de jupânese, se îndreaptă spre masă.) 


DOAMNA 
(încet, Anei) 
Măria-sa e vesel!... 
ANA 
Dar. 
DOAMNA 
Cu-atât mai bine 
Pentru Despot. (Se pune pe jilţ.) 
ANA 
(încet, Doamnei) 
La Curte el vine astăzi? 

DOAMNA 
Vine. 


(Damele formează grup împrejurul Doamnei.) 


SCENA VI 


Cei dinainte, MOŢOC, HARNOV, SPANCIOC, STROICI, 
TOROIPAN, BOIERI (intră prin fund) 


LĂPUŞNEANU 
(pe jilţ) 
Bine-aţi sosit la Curte, boieri prea credincioşi! 
MOŢOC 
Mulţi ani măriei-tale! Boierii azi voioşi, 
Lăsând de ei departe şi vrajba şi gâlceava, 
Se-nchină toţi lui Vodă întors acu-n Suceava. 
HARNOV 
Plecaţi ei se închină în faţa celui uns 
Pe care sfânta cruce cu raze l-a pătruns, 
De-a potolit în ţară pornirile pizmaşe, 
Dând scule şi icoane la sfintele locaşe. 
LĂPUŞNEANU 
Mă bucur că gâlceava din ţară a pierit, 
Boieri, căci e o boală ce-aduce rău sfârşit... 
Dar nu zăresc pe Tomşa? 
HARNOV 
El n-a venit. 
LĂPUŞNEANU 
Cum? oare 


Să n-aibă mulţumire de-a noastră sărbătoare? 
E Sfântul Alexandru astăzi, e ziua mea. 

HARNOV 
La veselia noastră părtaş a fi nu vrea, 
Se vede. 


LĂPUŞNEANU 
Fie!... însă nu-i nici Ciubăr nebunul? 
HARNOV 
(râzând) 
Pereche minunată fiind ei tot ca unul. 
Se cred deopotrivă meniţi între fruntaşi, 
Să meargă înainte de gloate cu trei paşi. 


LĂPUŞNEANU 
În lipsa lor să facem, boieri, azi împreună 
Ospăţ de sărbătoare, frăţesc, cu voie bună. 
BOIERII 
Trăiască-a ta mărire! 
HARNOV 
(linguşitor) 
În veci slăvit să fii! 
MOŢOC 
Dar soarele luceşte pe munţi şi pe câmpii. 
E drept ca ziua-aceasta şi la străini să fie, 
Precum la toţi românii, izvor de bucurie. 
LĂPUŞNEANU 
E drept. 
MOŢOC 
Deci învoiască acum măria-ta 
Lui Despot, al meu oaspe, să vie-a-l saluta. 
LĂPUŞNEANU 
Să vie. 
(Moţoc iese prin fund.) 

DOAMNA 
(Anei) 
Bun e Vodă! 
ANA 


Dar!... (în parte, zâmbind) ca nealtădată. 


LĂPUŞNEANU 
(în parte) 
S-apropie de mine năpârca-nveninată. 
SCENA VII 


Cei dinainte, DESPOT, MOŢOC 


MOŢOC 
(pe prag) 
Măria-ta slăvită... Despot! (Îl prezintă.) 
LĂPUŞNEANU 
Fii bun sosit 
La Curte, Despot. 
(Despot înaintează în mijlocul salonului.) 


DESPOT 

Sire!... cu sufletul uimit, 
Şi tremurând m-apropii de sacra-ţi maiestate 
Ca să-i aduc la rându-mi urările-mi plecate. 
Să vă-mpletească cerul a gloriei cununi 
Şi-n veci să le ferească de grelele furtuni!... 
Eu, Despot Eraclidul, condus de-o blândă stea; 
Răpit de al meu suflet curat ca spada mea, 
Depun în ziua mare, ca lumea să le vadă, 
Depun azi la picioare-ţi braţ, inimă şi spadă... 
Părintele meu Iacob, odinioară domn, 
Pân-a nu-nchide ochii atinşi de-al morţii somn, 

Mi-a zis: Te du cu bine în cale depărtată 

Şi mergi drept la Moldova în mari viteji bogată; 

Acolo tu găsi-vei un domn măreț, viteaz, 

La pragul ţării sale veghind cu ochiul treaz, 

Ş-un înger de virtute, frumoasa lui soţie 

Ce mie mi-e nepoată şi vară bună ţie. 

Mergi drept la ei, tu Despot, ca să le duci prinos 

Lui Vodă a ta spadă şi braţu-ţi credincios, 

Iar Doamnei, aste scule, şiraguri şi paftale, 

Purtate de-a sa maică în ziua nunţii sale. 

(a un scrin din mâinile unui paj rămas la uşa din fund şi vine de-l prezintă 
Doamnei, îngenunchind dinaintea ei.) 

DOAMNA 
Ah! preţioase scule! 


ANA 


Ce dar strălucitor! 
LĂPUŞNEANU 


(în parte) 
O! greci vicleni în vorbe şi-n darurile lor! 
DOAMNA 
(lui Despot) 
Prin aste suvenire mă-ndatoreşti mult, vere. 
DESPOT 
(în parte, sculându-se) 
Când ar vedea Carmina a sale giuvaiere! 
DOAMNA 
Dar pot să pun pe mine comoara ce-ai adus? 
DESPOT 
Lumina de sus cade şi iar se-ntoarce sus. 
LĂPUŞNEANU 
Domniţă, aste scule străbune le primeşte 

Şi-n semn de mulţumire cu ele te găteşte, 
Ca să serbăm norocul ce azi ne-a dăruit 
Un văr măriei-tale şi mie-un... neam iubit. 


SCENA VIII 


Cei dinainte, TOMA CALABAICANUL 


TOMA 
(în fund, pe prag) 
Merindele-s pe masă! Noroc şi poftă bună! 
LĂPUŞNEANU 
Boieri! prietenia la sânu-i ne adună. 
Hai să ciocnim la masă pahare de Cotnar. 
Să bei frăţeşte, Despot... (în parte) paharul cel amar! 
(Lăpuşneanu dă mâna Doamnei. Despot, Anei. Boierii, damelor, 
şi se îndreaptă spre fund.) 


SCENA IX 


Cei dinainte, CIUBĂR-VODĂ (se arată în fund) 
CIUBĂR 
Staţi!... încotro vă duceţi, boieri, făr-a mea ştire? 
Ce-i astă-adunătură? Ce-i astă pregătire 
De prânz şi de beţie aici în casa mea? 
LĂPUŞNEANU 
(râzând) 
Ha, ha! Iaca nebunul Ciubăr. 
HARNOV 
Popa-Belea. 

CIUBĂR 
Dar!... eu sunt!... Ciubăr-Vodă, născut din fiu în tată 
Cu tron pe cap, cu stemă sub mine aşezată! 
Eu, care-n strună dreaptă prin Ştefan mă pogor 
Din Cesar, ştiţi, al lumii stăpân, învingător. 
Cum dar, stolnice Petre, cum dar tu, Lăpuşnene, 
Te răţoieşti la soare fudul cu-a mele pene? 
Mult ai să stai tu încă pe tronu-mi strămoşesc? 
Destul acum, ajungă-ţi că, zău, te-afurisesc! 
Ieşi din palat!... Aice eu singur, eu am dreptul 
Să stau dârzoi cu capul, să stau umflat cu pieptul 
Şi ca o moaşte sfântă să fiu de toţi slăvit. 
Dă-mi tronul că mă mânii... 

HARNOV 

(râzând) 
Nebunu-i mucalit. 
LĂPUŞNEANU 

Ba, decât să te mânii măria-ta, Ciubere, 
Mai bine mergi în sală ca să te pui pe bere, 
Să te măsori cu... Despot. 

CIUBĂR 

(înveselit) 

Sub masă-l voi lăsa! 

(Se întoarce spre fund şi pleacă strigând:) 
Loc, loc!... feriţi, că trece Ciubăr şi urma sa! 
(Cortina cade, învremece toţi se îndreaptă spre fund.) 

ACTUL II CUPRINS 
Salon în casa lui Moţoc — uşă în fund, uşă în stânga, uşă în dreapta. 
Fereastră în dreapta. O masă lungă în stânga, planul [, cu jilţuri 
împrejur. O icoană în peretele din fund, cu lampă aprinsă. 





SCENA I 


DESPOT 

Călăul, Lăpuşneanu, la masa lui domnească, 
Grăindu-mi cu blândeţe, a vrut să m-otrăvească. 
Dar!... am simţit amarul ucigător în teas... 
Vrăjmaşa lui cercare zadarnică-a rămas, 
Căci port eu totdeauna un balsam din Morava 
Ce nimiceşte moartea desotrăvind otrava. 
*Tată-l! (Arată un şip.) O! rouă scumpă din plaiuri îngereşti, 
*Esenţă-apărătoare a vieţii omeneşti! 
“Dator îţi sunt cu viaţa, dar mult mai mult datoare 
“Ti-a fi a mea gândire în zi răzbunătoare! 

(Stă puţin pe gânduri.) 
Călăul prepuielnic hrăneşte-un cuget rău, 
Şi el o să mă piardă de nu l-oi pierde eu. 
Răbdare!... toţi boierii de răzvrătire-s gata. 
Moţoc, pe cât îmi pare, vrea să-şi mărite fata 
Cu mine, ca prin mine, de el pe tron urcat, 
S-ajungă socru mare de ginere-ntronat. 
*O! de-ar vroi norocul curând să-şi schimbe pasul! 
“Când el vroieşte, anii nu-aduc ce-aduce ceasul. 
* Aş fi pe tron, eu Despot, nălţat şi fericit, 
“Aş fi... o! vis feeric! cu Ana însoţit, 
“Cu Ana, dulce floare căzută-aici din stele 
“Să fie floarea vieţii şi a coroanei mele!... 
Dar ce-a zice Carmina de care sunt iubit?... 
A!... ea-i frumoasă, jună, şi Laski-mbătrânit. 

Curând s-a stinge focul şi apriga-i durere 
Găsind într-un alt Despot o nouă mângâiere... 
(Se primblă agitat.) 
Amorul pentru Ana şi glorie m-aprind... 
A cărie dulci mreje mai tare mă cuprind?... 
Ah! tronul, tronul, tronul!... la el de-a drept m-oi duce 
Chiar de-a fi pân! la dânsul să calc pe sfânta cruce! 
(Se stinge candela icoanei.) 
Ce! candela icoanei s-a stins în untdelemn!... 
De-aş fi din astă ţară, aş crede că-i rău semn, 
Dar omul de-o natură înaltă şi vitează 
Iubit de ceruri este şi cerul îl păstrează. 


SCENA II 
DESPOT, MOŢOC 


MOŢOC 
(venind din stânga) 
Ce faci, iubite oaspe, şi cum te mai găseşti 
Sub sarcina de daruri a dragostei domneşti? 
De când ai fost la Curte poftit la ospătare 
L-ai fermecat pe Vodă. 


DESPOT 
O crezi? 


MOŢOC 
Aşa se pare, 
Căci nu e zi lasată de bunul Dumnezeu 
În care să nu-ţi deie dovezi de placul său. 
Alaltăieri primit-ai o sabie turcească, 
Ieri un caftan şi astăzi o iapă arăpească. 

DESPOT 
Ştiu, iapa de la Tunis pe care nici un brav 
A-ncăleca nu poate? 
MOŢOC 
Haramu-i cu nărav. 
Pe toţi mereu trânteşte şi, fără de sfială, 
I-a tras lui însuşi Vodă o sfântă de trânteală. 
(La fereastră.) 
Ian cată prin ogradă cum se frământă-n loc! 
Să juri c-a fost hrănită de zmei numai cu foc. 
DESPOT 
Mă duc s-o-ncerc. 
MOŢOC 
Mai bine o lasă că-i nătângă. 
De nu ţi-ar frânge capul... 
DESPOT 


N-am teamă să mi-l frângă. 


Deprinsu-m-am cu caii spanioli şi arăpeşti 
Ce sub a lor copite au aripi vultureşti. 
Ş-apoi... ceva îmi spune cu-o tainică şoptire 
Că moartea respectează pe omul cu menire. 
MOŢOC 
Dar dacă tu n-ai teamă, eu am, căci mă-ngrijesc 
De mâna lăpușneană cu dar... prietenesc. 
Cunoscător de oameni sunt eu la bătrâneţe. 
Tu ai, iubite oaspe, apucături măreţe. 
Boierii te admiră; poporu-ademenit 
Deasupra lui te vede ca pe un domn iubit. 
DESPOT 
Domn!... 

MOŢOC 
Şi de ce nu, Despot?... Un om de naltă fire 
Unit cu mine poate s-atingă-orice mărire. 
DESPOT 


Dar Lăpuşneanu?... 
MOŢOC 


Steaua-i în cer s-a stins de mult. 
DESPOT 
(în parte) 
Mă cearcă... 
MOŢOC 
(observându-l, în parte) 
Priceput-au? 

DESPOT 

(asemene) 

Să-l cred? 

MOŢOC 

(asemene) 

Dar!... 
DESPOT 
(asemene) 
Să-l ascult? 
(Se apropie de Moţoc cu o sfială simulată.) 
Aş vrea... şi n-am curajul de-a te-nţelege bine. 
MOŢOC 
În mine ai credinţă?... 

DESPOT 

(cu supunere) 

Fă ce-i vroi cu mine... 
(Aruncă ochii pe fereastră.) 

Dar uliţa şi curtea sunt pline de norod... 
Să vadă de-s mai tare decât un voievod. 
Mă duc... vii jos în curte? (Iese prin fund.) 

MOŢOC 

Vin, dar; fă înainte... 

Struneşte bine gura iepei şi fii cu minte. 

MOŢOC 

(singur) 

Despot e la părere zburdalnic şi uşor, 
Dar are minte coaptă şi ochi pătrunzător, 
Şi inimă-ndrăzneaţă, şi-nvăţătură multă. 
Pe mine mă respectă, de mine el ascultă... 
Aşa domn ne convine, aşa ginere vreu. 
Domnind, el va fi braţul, iar capul voi fi eu! 


(ese prin fund.) 


SCENA III 
ANA, MAICA FEVRONIA (intră prin stânga) 


MAICA 

Şi Vodă a fost vesel, zici tu, ca niciodată? 
ANA 

Dar!... cât a ţinut masa, cu fruntea-nseninată 
Măria sa pe Despot zâmbind l-a ascultat... 
Era cu Vodă-n faţă la masă aşezat, 
Plăcut, isteţ la vorbă, purtând mărirea-n sine 
Sub haina spaniolească ce-l prinde-atât de bine! 
Încât, zău, de m-ai crede, maicuţă, între noi, 
Adevăratul Vodă părea dintre-amândoi 
EI, Despot!... Lângă dânsul, la spate, în picioare 
Sta Toma, vel-paharnic, ţinând două ulcioare 

Din care-i dregea singur vin dulce în pahar, 
Făcând turceşti talâmuri, cât poate un bulgar. 


MAICA 
Dar spune-mi: Doamna, Doamna era şi ea voioasă? 


ANA 
Voioasă, fericită, la faţă luminoasă, 
Căci ea vedea pe Vodă prin Despot fermecat 
Şi pe-al ei văr, pe Despot, de lume admirat. 


MAICA 
(zâmbind) 
De lume şi... de tine? 
ANA 
(exaltându-se) 

Şi cum să nu-l admire? 
El ne-a făcut de viaţa-i o lungă povestire, 
O halima întreagă şi plină de minuni 
Ca cele de pe timpul vitejilor străbuni. 
Ne-a spus a sale lupte şi trecerile sale 
Prin câmpuri sângeroase, prin curţi imperiale, 
Când simplu om de oaste, când prinţ adevărat, 
Recunoscut de Carol, augustul împărat. 
“Ne-a spus cum el, viteazul, a risipit îndată 
*Cu cavalerii negri a frâncilor armată 
“La Renti, Valenciena, Hezdin şi Teruan 
*Sub contele de Schwarzburg, vestitul căpitan; 
“Şi ce-a vorbit cu-a lumii puternică treime, 
“Regi, filozofi şi Papă... şi altele-o mulţime. 
Apoi ne-a spus de ţărmuri scăldate-n aer cald 
Ce sunt cu drag încinse de-o mare de smarald 
Şi au fructe de aur, şi zile-n veci frumoase, 
Şi nopţi de încântare ca ziua luminoase. 
Ah! ce să-ţi zic, maicuţă?... Mesenii încântați 

Rămas-au, ascultându-l, flămânzi şi însetaţi, 
Atât era de vie şi de atrăgătoare 
Vorbirea lui! 
MAICA 
Nepoată, aş pune o prinsoare 
Că dintre toţi mesenii cel mai cu drag răpit 
Ai fost tu, Anicuţa. 
ANA 
(uimită) 
Eu? 
MAICA 
Tu... vezi? te-ai roşit... 
Ascultă-mă, copilă: Tu eşti o dulce floare 
Ce n-a văzut sub ceruri decât zile cu soare 
Şi nici măcar visează de zilele cu nori 
Amare, furtunoase, cumplite pentru flori. 
Alină, înfrânează a ta închipuire, 
C-ades ne rătăceşte a inimii pornire 
i când, din fermecare cercăm să revenim, 
În braţele durerii cuprinse ne găsim. 
Nu zic că Despot este om rău... Doamne fereşte! 
Ele creştin, se-nchină, pe Dumnezeu slăveşte 
Şi mie totdeauna mâna-mi sărută, dar, 
Ca să nu-ţi fie lipsă dumnezeiescul har, 
Gândeşte, copiliţă cu blândă inimioară, 
Că pasărea ce cântă e pasăre ce zboară. 
Străin e Despot... 
ANA 
(repede) 
Despot?... ah! maică, nu-i străin. 
E văr cu Doamna noastră, e conte palatin, 
E cavaler de aur, e prinţ de la Elada, 
Distins de Papa-n Roma, de Carol în Grenada 

Şi de al meu părinte, iubit... într-un cuvânt, 
El e oaspele nostru ş-un oaspe... ştii că-i sfânt. 
MAICA 
Sfânt, sfânt, nu totdeauna. (În parte.) Curată nebunie, 
Cu fată mare-n casă asemene-ospeţie. 
(Tare.) Ah! scumpă nepoţică, tu faci un vis frumos, 
Dar visul... 
(Zgomot de glasuri în curte.) 
ANA 
(alergând la fereastră) 
Ce s-aude? ce zgomot? 
MAICA 
Unde? 
ANA 
Jos. 
Priveşte ici în curte. 
MAICA 
(apropiindu-se de Ana) 
Ce? 
ANA 
O mulţime mare 
Se uită-n fund spre poartă cu spaimă şi mirare. 
MAICA 
Ce-i oare?... Vai de mine!... o fi iar vreun bunt? 


ANA 

Ba nu; în depărtare nu vezi lucind un punt? 
El vine şi tot creşte... dar e un om călare... 
Ce văd?... e însuşi Despot!... Ah! Doamne, sare, sare 
Chiar peste zidul curţii!... 

MAICA 

(speriată) 

Sărmanul!... s-a zdrobit? 

ANA 
(veselă) 
Ba nicidecum. 
MAICA 
Nu? 
ANA 
Iată-l... în loc el a oprit 
Fugarul alb de spume şi, vesel, cu mândrie, 
Se-nchină-n dreapta,-n stânga, la toţi zâmbind, şi... mie! 
Ah! pare că-i un rege! 
MAICA 
Fugi, dragă, din fereşti. 
Nu stă o fată mare în ochii bărbăteşti. 
(Glasuri zgomotoase afară.) 


GLASURI 
Ura! — Trăiască Despot! — Frumos viteaz el este! — 
Să juri că-i Sfântul Gheorghe!— Chiar zmeul din poveste! 
DESPOT 
(sub fereşti, în curte.) 
Na, oameni buni! Voi astăzi să beţi în cinstea mea, 
Şi-n sănătatea Doamnei să beţi! 
GLASURI 
Vom bea, vom bea, 
Ura! 
MAICA 
Fugi din fereastă, fugi... Despot intră-n casă. 
Hai în camara noastră. 
ANA 
Ba, vină lângă masă. 
(Merg de se pun pe jilțuri lângă măsuţa din dreapta) 

SCENA IV 


ANA, MAICA FEVRONIA, DESPOT (intră prin fund) 
DESPOT 


(râzând) 
Ce vesel a fi Vodă când teafăr m-a vedea! 
A! dona Ana! (Se-nchină Anei.) Maică... (Sărută mâna Fevroniei.) 

ANA 
(în parte) 
Cum bate-inima mea! 

MAICA 

De ce-i atâta lume în curte adunată? 


DESPOT 
Ca să mă vadă-n luptă cu-o fiară blestemată, 
O iapă tunisiană ce-n fugă pân-acum 
A dus pe ceea lume vro zece oameni. 
ANA 
Cum? 
Ş-ai îndrăznit?... 
DESPOT 
Mai bine era s-arăt sfială 
Decât să vadă lumea că-s om cu îndrăzneală? 
Ş-apoi... cum de n-ar trece prin foc chiar cei fricoşi 
Când sunt cu-nduioşire priviţi de ochi frumoşi? 
Şi cum, prin ce cuvinte aş spune a mea fală 
Văzându-te prezentă la lupta-mi triumfală 
Atunci când mii de oameni stăteau cu ochi deschis 
Să mă privească-n curte ucis de-un cal? 


ANA 
(înfiorată) 
Ucis! 

MAICA 

Fereşte, Doamne sfinte! 

DESPOT 

În Spania, se spune 
Că Linda Raia, fiica lui Boabdil, minune 
Ascunsă în Alhambra, la lume s-arăta 
O dată pe an numai, ş-atunci soarele sta 
Pe cer ca s-o admire, uitând de a lui cale, 
Şi mii de flori frumoase ieşeau pe-a Vegăi vale, 
Şi inimile-n sânuri ca ele înfloreau. 
Şi maurii în lupte sub ochii săi mureau 
Crezând că merg în raiul lui Mahomed, ferice... 
(Apropiindu-se de Ana.) 
O altă Lindă Raiă, de la fereşti, de aice 
S-au arătat azi mie, ş-atunci când te-am zărit, 
Mă jur pe-astă icoană, chiar rege m-am simţit. 
MAICA 

(cu spaimă) 
Dar candela e stinsă!... Vai! candela e stinsă! 
Semn rău!... nenorocire!... de groază sunt cuprinsă. 

(Merge la icoană, ia candela şi iese în stânga.) 


SCENA V 
ANA, DESPOT 


ANA 
(îngrijată) 
Semn rău? 
DESPOT 
Ce-mi pasă mie!... O candelă s-a stins, 
Dar alta mai cerească în mine s-a aprins, 
Ce luminează tainic o gingaşă icoană. 


Vasile Alecsandri 





ANA 
(zâmbind) 
Icoana unei sfinte? 
DESPOT 
Dar. 
ANA 
Care? 


DESPOT 
Sfânta Ană. 


ANA 
Patroana mea slăvită? 
DESPOT 
Şi zeitatea mea 
Ce mă conduce-n lume precum îi conducea 
Luceafărul pe magii din răsărit şi care, 
Ca să ajung la dânsa, mă-ndeamnă a fi mare. 
(Ana voieşte a se retrage.) 


DESPOT 
(oprind-o) 
O! dona Ana, lasă pe-un biet nenorocit 
S-apropie altarul de care-i despărţit 
Şi tremurând să-ţi zică: angelică madonă, 
Căci nu pot a depune pe frunte-ţi o coronă! 
ANA 
(râzând) 
Cum? o coroană mie? 
DESPOT 
Dar, suflet îngeresc! 
Eşti visul fericirii mele. 
ANA 
Eu? 


Despot-Vodă 


61 





DESPOT 
Te iubesc! 


ANA 

(veselă, în parte) 

EI! Despot mă iubeşte! 
DESPOT 
Iau martor Provedinţa 

Care-mi cunoaşte gândul şi-mi vede conştiinţa. 
Iubesc în tine cerul şi naltul Creator, 
În tine iubesc lumea, prezent şi viitor, 
În tine am credinţă, în tine îmi pun traiul. 
El făr de tine-i iadul... Ah! dar cu tine-i raiul! 

(Îngenunchează.) 


ANA 
(în parte) 
O! Doamne, îmi pierd mintea... Ce-aud? Ce-am auzit? 
DESPOT 
Ană,-un cuvânt... 
ANA 
Ah! Despot, mi-e sufletul uimit, 
Mi-e mintea tulburată... În casa părintească 
N-a îndrăznit nici unul mie-astfel să-mi grăiască. 
Cum... mă iubeşti pe mine? 
DESPOT 
Dar!... te iubesc pierdut, 
Mai mult şi decât ţara în care m-am născut, 
Mai mult şi decât tronul! 
ANA 
(cu glas solemn) 
Despot, aste cuvinte 
Le-aude cerul!... 

DESPOT 
(apucând-o de mână) 
Ană, prin mii de jurăminte 
Mă leg eu către tine... 
(Moţoc apare în fund.) 


SCENA VI 
ANA, DESPOT, MOŢOC 


MOŢOC 
(simulând indignarea) 
De când pe-acest pământ 
Trădarea neagră calcă şi spurcă pragul sfânt 
Al ospeţiei? 
ANA 
(speriată, în parte) 
Doamne! 
MOŢOC 

Ce?... nici o respectare 
Nu mai există-n lume?... şi oarba desfrânare 
Răpeşte azi copiii sub ochii părinteşti! 
(Anei.) Cum de-ai uitat, sărmană nebună, cine eşti? 
Cum de-ai uitat de muma ce te-a născut, copilă 
Lipsită de ruşine?... 


ANA 
Iertare!... fie-ţi milă! 
MOŢOC 
Cum de-ai uitat de mine? 
ANA 


(desperată, cade-n genunchi) 
Ah! tată, îl iubesc! 

DESPOT 
Nu ne-osândi, Moţoace, cu glasu-ţi părintesc. 
Iubirea e un înger ce-n casă când păşeşte 
Şi pragul şi căminul cu pasul lui sfinţeşte. 
Iubesc pe a ta fiică şi de soţie-o vreu. 
Primeşte-mă în braţe ca pe copilul tău. 


MOŢOC 
(vesel, în parte) 
Al meu e Despot!... planu-mi ia zbor acum mai tare. 
DESPOT 
(rugător) 
Moţoace... 
ANA 
Tată... 
MOŢOC 
(după o pauză) 
Fie!... şi binecuvântare, 
Copiii mei. 
ANA 
(aruncându-se în braţele tătâne-său) 
Ah! tată! 
MOŢOC 
(sărutând-o) 
Trai bun şi cu noroc. 
DESPOT 
(în parte) 
E scară de-nălţare un socru ca Moţoc. 
MOŢOC 
(Anei) 
Acum mergi de te roagă, copila mea, în pace 
La Cel-de-Sus ce toate le face şi desface. 
(Ana pleacă în stânga. Despot o conduce până la uşă.) 

DESPOT 
Când te-i ruga, iubito, la sfântul Dumnezeu... 


ANA 
(cu dragoste) 
Gândi-voi tot la tine. 
MOŢOC 
(în parte) 
A! Despote al meu! 


SCENA VII 
MOŢOC, DESPOT 


MOŢOC 
Acum suntem noi singuri!... să ne privim în faţă. 
Norocul, ştii, atârnă de la un fir de aţă 
Slab omului nemernic, bun celui iscusit 
Şi tare ca odgonul pentru cel hotărât. 
Despot! a sosit timpul ca să cercăm norocul 
Noi doi!... cu sumeţie în vânt s-aprindem focul. 
Te uită drept în ochii-mi şi-mi spune: Eşti bărbat 
În stare să-nfrunţi moartea cu gând nestrămutat? 
Eşti om în stare-a merge de-a drept către mărire 
Pe margini de prăpăstii călcând făr-oţerire? 
DESPOT 
Sunt!... tron sau moarte!... lată deviza ce-am înscris 
În falnicul meu suflet, în pieptul meu decis. 
Venit-am în Moldova cu gândul şi cu planul 
Din scaunul domniei s-alung pe Lăpuşneanul 
Şi de pe ai săi umeri hlamida să smuncesc. 
Sunt gata! 
MOŢOC 
Gata? 

DESPOT 
Gata să mor sau să domnesc. 


MOŢOC 
Bine... Acuma, Despot, mă lasă... timpul trece... 
De-a ţării boierime cei mai fruntaşi, vro zece, 
Aici au să s-adune spre a ne concerta. 
(Îl conduce până la uşa din dreapta şi-i dă mâna.) 
Dea Domnul să-ţi pot zice curând: Măria-ta! 
MOŢOC 
(singur) 
Moţoace, vâlva lumii e râu cu nalte maluri... 
Faci bine, nu faci bine să te azvârli în valuri? 
Şi oare căzând tronul pe mâna lui Despot, 
Nu ar cădea şi ţara cu-ai săi boieri, cu tot? 
(Stă pe gânduri.) 
Oricare înălţime sub cer se prăbuşește, 
Tot surpă şi doboară ce-n cale-i întâlneşte... 
Gândeşte-te, Moţoace... (Hotărât.) A! fie cum va fi. 
Nu are parte cine nu ştie-a se jertfi. 
(Uşile din fund se deschid.) 
Dar vin boierii... lată-i!... La lucru-acum, Moţoace. 


SCENA VIII 
MOŢOC, TOMŞA, HARNOV, SPANCIOC, STROICI, TOROIPAN 
(şi alţi cinci boieri intră prin fund, dau mâna cu Moţoc şi merg de se aşează 
împrejurul mesei; Tomşa în capătul din stânga, Moţoc în capătul din dreapta) 


MOŢOC 

Poftim, boieri, prieteni! poftim, veniţi încoace 
Şi v-aşezaţi pe jilțuri ca sfetnici înţelepţi, 

Pe cât viteji la lupte, pe-atât la cuget drepți. 

STROICI 
Dar unde-i Despot, tovarăşul semeţ 
Ce a mirat oraşul ca neaoş călăreț? 
Noi l-am văzut călare pe zmeul arăpesc 
Zburând cum zboară văzul din ochiul omenesc, 
Şi sub fereastra Doamnei, venită ca să-l vadă, 
Silind să steie iapa şi pe genunchi să cadă, 
Apoi sărind cu dânsa trei buţi de Odobeşti 
Sub ochii cei de pardos, sub ochii lăpuşneşti. 
SPANCIOC 
Se zice că în vreme ce gloata striga ura, 
De ciudă Lăpuşneanu cumplit îşi muşca gura. 
El s-aştepta ca Despot, slăbind ca un mişel, 
Cu iapa s-o păţească cum a păţit-o el. 
STROICI 
Doar un fecior ca dânsul de zmei grijă nu are. 
Voinic e din picioare, voinic şi de călare. 
TOROIPAN 
Aşa-i şi precât Despot pe cal e îndrăzneţ, 
E şi armaş de frunte. 
HARNOV 
(cu entuziasm comic) 
Sumeţ... măreț... isteţ! 
UN BOIER 
Şi e mintos. 
ALTUL 
Şi darnic. 
ALTUL 
Şi de înaltă viţă. 
ALTUL 
Stejarul bun şi trainic dă trainică mlădiţă. 

MOŢOC 
Boieri, îmi pare bine că vă aud pe rând 
Pe Despot, al meu oaspe, cu toţii lăudând, 
Fiind de lumea-ntreagă iubit, apreţuit, 
Căci am o bună veste cu voi de-mpărtăşit... 
Cu fiica mea, cu Ana, vrea Despot să se-nsoare. 
HARNOV 
(inguşind) 
Pereche minunată!... Ea lună şi el soare! 
Şi când e cununia? 
MOŢOC 
Când? Voi sunteţi chemaţi 
A hotări şi ziua şi... 
ROI 
Noi? 
MOŢOC 
Voi!... ascultați: 
Ne-am plâns în multe rânduri de Vodă... măcelarul, 
Şi-n orice întâlnire ne-am revărsat amarul 
Prin vorbe şi blestemuri întocmai ca muieri. 
Ba Lăpuşneanu-i aprig şi rău pentru boieri, 
Ba Lăpuşneanu-i tiran, ba-i fiară făr' de nume, 
Ba-i hoţ, călău, urgelnic, ba-i ciumă pentru lume. 
Aşa-i? 
BOIERII 
Aşa! 
MOŢOC 
Ei bine, ce suntem noi aici? 
Stăpâni pe soarta noastră, sau robi plecaţi sub bici, 
Ca, fără de păsare şi fără sânge-n vine, 
Noi să răbdăm pe tronul acestei ţări, pe cine? 
Pe-un tiran, un făţarnic, o ciumă, un viclean, 

Un duşman al Moldovei, un hoţ, un Lăpuşnean? 
Răspundeţi: se cuvine ca noi să fim o turmă 
Şi el cu ghioaga-n mână de noi să râdă-n urmă? 
BOIERII 
Nu, nu! 
MOŢOC 
Ce dar să facem? 
STROICI 
Din tron să-l răsturnăm! 
MOŢOC 
Juraţi pe cea icoană că vreţi?... 
BOIERII 
(se scoală şi întind mâinile spre icoană) 
Jurăm, jurăm! 
MOŢOC 
Juraţi, boieri, că-n ceasul când eu v-oi da de ştire, 
Voi veţi sări la goană cu toţi într-o unire? 
BOIERII 
Jurăm! 
MOŢOC 
(către cer) 


Atotputernic! Tu, Doamne, sfânt, sfânt, sfânt! 


Primeşte la altaru-ţi al nostru jurământ. 
Şi pentru-al ţării bine din cer ne luminează 
Şi inimile noastre acum le-mbărbătează! 
BOIERII 
Amin! 
(Se pun iar pe jilţurile lor) 
SPANCIOC 

Amin, dar!... însă întreb iar pe Moţoc: 

Dând jos pe Lăpuşneanu, urcăm pe cine-n loc? 

MOŢOC 
Pe-un om viteaz şi darnic, de viţă strălucită, 
Armaş, călăreț ager, cu minte iscusită, 
Precum aţi spus-o însuşi... Pe-un om ce-au învăţat 
De la-mpăraţii lumii a fi chiar împărat; 
Pe-un om ce are dreptul la tron ca să aspire 
Şi prin iubirea noastră şi prin a lui rudire. 
SPANCIOC 

Dar unde-i? 

(Moţoc se duce la uşa din dreapta, o deschide şi aduce pe Despot.) 


SCENA IX 
Cei dinainte, DESPOT 


MOŢOC 
Iată-l! 
BOIERII 
(sculându-se) 
Despot? 
MOŢOC 
Despot! 


(Tomşa se ridică indignat, răsturnând jilţul său.) 


TOMŞA 
Un bizantin! 

Un grec!... Ce! oare-n ţară nu creşte decât spin? 
Ce! tot pământul nostru e în aşa sterpire, 
Şi neamul nostru ager e în aşa-njosire 
Cât pe moşia noastră să nu găsim un pom 
Şi pentru tronul ţării să nu găsim un om! 
Unde-am ajuns, o! Doamne? Ce ţi-am greşit noi ţie 

Ca un boier de-ai țării, un moldovan să vie 
C-un zvânturat de mână, să ni-l arunce-aici 
Ca domn, cum se aruncă pomana la calici! 
Ruşine, fărdelege, batjocură, trădare! 

MOŢOC 
Minţi, Tomşo! 

TOMŞA 

O! Moţoace, mă jur: păcatul mare 

Că n-ai intrat, bătrâne, de viu chiar în mormânt 
C-un ceas mai înainte de-a zice-acest cuvânt! 
Vrei greci tu la domnie?... deci sufletu-ţi răspundă 
De răul care-n ţară prin greci o să pătrundă? 

MOŢOC 

(stăpânindu-se) 

Tu aiureşti, sărmane... Eu nu-s hain, nebun, 
Când vi-l aduc pe Despot şi domn eu vi-l propun. 
Mi-e inima amară precum îţi e şi ţie 
De a vedea Moldova un cuib de anarhie 
În care tot smintitul se crede-un om prădat 
Când vede tronul ţării de altul ocupat. 
Mi-e inima atinsă de-a morţii grea lovire 
De a vedea Moldova un câmp de jefuire 
Pe care toţi aleargă turbaţi, neodihniţi, 
Ca să ajungă tronul din care-s îmbrânciţi. 
Au ochi ca să nu vadă, urechi să nu audă, 
Căci inima lor stearpă cu cârtiţa e rudă, 
Şi toţi vecinii, duşmani acestei mândre ţări, 
Gătesc a ei cădere prin chiar ai săi boieri, 
Hrănind în al lor suflet o poftă de domnie 
Ce-aduce lor pieire şi ţării calicie. 
Destul!... vreau pace-n ţară domnind sub cer senin, 
Şi iată de ce, Tomşo, propun un domn străin. 

TOMŞA 
Cuvântul tău, Moţoace, mai rău te osândeşte, 
El laudă străinul şi neamul tău huleşte! 
(Despot înaintează cu multă demnitate.) 


DESPOT 
(grav) 

Viteze Tomşa!... Despot, de tine-aici respins, 
Respectă tulburarea din sufletu-ţi aprins, 
Şi-n tine el admiră virtutea strămoşească 
Ce vrea coroana ţării pe-o frunte românească, 
Dar dacă prin mânie acum n-ai fi orbit, 
De-ai fi, cum se cuvine, cu gândul liniştit, 
Ai înţelege, Tomşa, că naştere şi nume 
Sunt jocuri de-ale soartei care domneşte-n lume. 
Nu, Tomşa, nu e locul ce face pe-un bărbat 
Străin sau fiu al ţării, om rău sau lăudat, 
Căci omul mare-n suflet, moşnean, străin el fie, 
În suflet poartă lumea întreagă drept moşie! 
Nu, Tomşa, nu-i cu dreptul de-a zice că-i străin 
Acel care doreşte la toţi noroc deplin 
Şi care pentru ţara ce l-a priimit cu bine 
E gata să jertfească tot sângele din sine. 
Străin este acela crunt, orb, nelegiuit, 
Ce-nfinge-n rana ţării cuțitul otrăvit! 
Străin este acela ce, orice nume poartă, 
Nu-i pasă de-a lui ţară chiar de-ar vedea-o moartă! 
Nu dar eu, văr cu Doamna, străin aice sunt, 
Ci Lăpuşneanu, duşman acestui drag pământ! 

HARNOV 
Jos Lăpuşneanu! 

STROICI 

Moarte hainului! 

TOROIPAN 
Sfârşească 

Şi viaţa-i şi domnia! 

HARNOV 

Şi Despot să trăiască! 
BOIERII 
(afară de Tomşa) 

Dar, dar! 

TOMŞA 

(către cer) 

Sunt orbi, o! Doamne, din cer nu-i asculta! 


DESPOT 
Boieri, recunoştinţa... 
TOMŞA 
Recunoştinţa ta? 
Pe cine vrei să-ntuneci?... Cum noi s-avem credinţă 
În vorbele-ţi viclene ş-a ta recunoştinţă 
Când tu, chiar văr cu Doamna, făţarnic ca un hoţ, 
Vrei să răstorni din culme pe ea şi pe-al ei soţ? 
A! şarpe, vrei să luneci sub mantia domnească? 
În lături! 
DESPOT 
Lăpuşneanu a vrut să m-otrăvească! 
În cupa lui perfidă eu moartea am băut 
Şi, făr-a mea ispită, de mult aş fi pierdut. 
El vrea a mea pieire?... deci gheară pentru gheară! 
EI zice: piară Despot!...! eu, Lăpuşneanu piară! 
MOŢOC 
Se va-mplini cuvântu-ţi, poporul e cu noi. 


TOMŞA 
Cu voi poporul?... fie!... eu nu mai sunt cu voi! 

Mă duc, vă las orbirii, las ţara-n seama voastră. 
Să daţi seama de dânsa! 
(Trece măreț pe dinaintea boierilor şi se îndreaptă spre uşa din fund.) 


DESPOT 
Eşti dar în contra noastră? 
Boieri, Tomşa ne lasă... El are-ntru nimic 
Lui Vodă să ne vândă. 
TOMŞA 
(cu dispreţ) 
Pribeag cu suflet mic!... 
Românul vieţuieşte şi moare, când se jură, 
Cu arma albă-n mână, nu cu trădarea-n gură. 
Învață de la dânşii a fi român de poţi. 
Boieri! gândiţi la muma ce v-a născut pe toţi! 
(ese. Boierii rămân pe gânduri. Despot şi Moţoc grăiesc încet deoparte.) 


SCENA X 
TOŢI, afară de TOMŞA 


SPANCIOC 

E aspru cu noi Tomşa. 
HARNOV 
Lăsaţi-l ca să fie. 

Avea gărgăuni poate de domn, cine mai ştie? 

SPANCIOC 
Eu ştiu... te-nşeli... Nu, Tomşa, român dintre străbuni, 
E om în toată mintea, ferit de gărgăuni. 
El nu vrea domn pe Despot pentru că-i grec, dar oare 
Să n-aibă el dreptate, de ţară când îl doare? 
Străbunii, duşi de timpuri prin feluri de nevoi, 
Aveau o zicătoare venită pân” la noi: 

“Să te fereşti, române, de cui străin în casă.” 
Pe mine astă vorbă în pace nu mă lasă, 
Boieri, şi eu ca Tomşa încep a sta pe gând. 
HARNOV 
Ştii că... mai că... îmi vine... fireşte judecând... 
Mă-ntreb şi eu acuma... 
MOŢOC 
Ce? 
HARNOV 
Dacă e prielnic, 
Deşi-am jurat... s-alegem un grec?... 
MOŢOC 
Om şovăielnic! 
Când omul are cuget, cuvântu-i e cuvânt, 
Şi fapta-i şi cuvântul deopotrivă sânt. 
HARNOV 
Aşa-i, dar voi ce ziceţi, boieri? 
UN BOIER 
Ştim noi? 
MOŢOC 
Ruşine! 
(Despot vine în faţa boierilor.) 
DESPOT 
Boierii stau pe gânduri, nedumeriţi?... Prea bine. 
Deci facă-se lumină în ochii tuturor 
Şi spuie toţi de-a rândul cu glas deschis: ce vor? 
Eu, fără ameţeală de visuri de-nălţare, 
Vreau gloria Moldovei, şi-a ei neatârnare! 
Mai mult!... Vreau să rump jugul cumplit şi ruşinos 

Ce-apasă omenirea în fiii lui Hristos! 

Mai mult!... Vreau românimea-nainte mergătoare 
În sfânta cruciadă lui Christ liberătoare, 

Ca nime-n cursul lumii, nici crai, nici împărat 
De soartă-i să dispuie cu dreptul uzurpat. 

Această sentinelă la răsărit, cu fală, 

Are-o menire mare şi providenţială, 

E zidul ce opreşte potopul fanatic... 

Căzut acum e zidul, eu vreau ca să-l ridic! 


(O pauză. Boierii încep a se aprinde.) 


STROICI 
(entuziast) 
Dar, dar! 


DESPOT 
O cruciadă l-apus se pregăteşte 

În contra semilunii lui Mohamed, ce creşte 
Ca meteor de moarte pe cerul creştinesc. 
Doi împărați şi Papa, vicar dumnezeiesc, 
Filip, Ferdinand, Pavel, cu fulgerii în mână, 
Stau gata să detune în hidra cea păgână, 
Şi tristele victime din tristul răsărit 
Aşteaptă-acea minune a lanţului zdrobit. 
Sublimă încercare! măreaţă făptuire 
Ce-nalţă omenirea pân' la dumnezeire!... 
Cui se cuvine fala de-a fi începător 
De nu acestui ager, mărinimos popor 
Ce,-mpărtăşind cu Ştefan şi inima şi gândul, 
A îngrozit Osmanul ani patruzeci de-a rândul?... 
Iată ce vreau eu, Despot, străinul... însă voi 
Ce vreţi? 

STROICI 
Vrem domn pe tine în pace şi război. 
În ochii mei deschis-ai o zare nouă, largă... 
Tot sufletul spre dânsa cu tine vrea să meargă. 


SPANCIOC 
Despot!... de ţi-a fi faptul ca rostul... să trăieşti! 
Fii domn!... în ţara noastră pe Ştefan s-aminteşti. 


HARNOV 
Trăiască Despot-Vodă! 

MOŢOC 

Tăcere, cumpătare, 
Urechea lăpuşneană aude-n depărtare. 
Boieri, noaptea se-ntinde şi timpu-i priincios. 
Hai s-aţâţăm răscoala în breslele de jos 
i mâini, în zori de ziuă, să vadă mândrul soare 

În brânci pe Lăpuşneanu, pe Despot în splendoare! 


BOIERII 
Hai! 
SPANCIOC 
(se apropie de Despot şi-i dă mâna) 
Să fii român verde! 
DESPOT 
Român m-oi arăta. 


STROICI 
(dând mâna cu Despot) 
Despot, noroc! 
MOŢOC 
(asemene) 
Unire! 
HARNOV 
(închinându-se plecat) 
Mulţi ani, măria-ta! 

(Ceilalţi boieri se-nchină şi ies cu toţii prin fund.) 
DESPOT 
(singur) 

E vis?... sunt Domn, eu Despot? Din mic iată-mă-s mare! 
Boierii, capi ai ţării, cu-o nobilă mişcare 
Mi-au dat frăţeşte mâna, voioşi m-au aclamat... 
Un singur numai, Tomşa, din toţi cel mai bărbat... 
El mi-a jurat o ură cumplită, ne-mpăcată, 
El chiar... mă va ucide când va putea, vreodată... 
Un glas de presimţire mi-o spune-n taină... dar 
Prudent e să laşi viaţa vrăjmaşului barbar? 
Răbdare!... a mea spadă o voi plânta-o-ntr-însul, 
Şi dacă moldovenii vor fi nătângi ca dânsul, 
Voi şti eu din lei aprigi a-i face mieluşori. 


SCENA XI 


DESPOT, TOMA CALABAICANUL, ANA, MOŢOC, 
MAICA FEVRONIA, SEIMENI 


TOMA 
(la uşa din fund) 
Pe dânsul, copii! 
(Seimenii se aruncă pe Despot de-l prind.) 
DESPOT 
(surprins) 
Ce e? 
TOMA 
(amenințând pe Despot cu pumnarul) 
Să nu te mişti că mori! 
DESPOT 
(zbătându-se) 
Săriţi, prieteni, oameni! 

TOMA 
Taci, taci, vulpe vicleană. 


ANA 
(intră speriată din stânga) 
Despot! 
MOŢOC 
(intră prin fund şi, văzând lupta lui Despot, se repede asupra lui Toma) 
Ce-i?... hoţi! 
TOMA 
(respingând pe Moţoc) 
În lături!... Dreptatea lăpuşneană 
L-a osândit pe Despot la moarte! 
MOŢOC 
O! calău! 
ANA 
Ce-aud?... Ah! Despot!... 
DESPOT 
(lângă uşa din fund) 
Ană!... 
ANA 
(cade leşinată pe jilț) 
E mort norocul meu! 
(Moţoc şi maica Fevronia se apropie de Ana. Seimenii ies prin fund cu Despot.) 


(Cortina cade.) 

CUPRINS 


TABLOUL II 


Un beci de închisoare. Fereastră cu gratii în stânga. Uşă în 
fund. O masă cu două scaune în mijloc. Un fănar aprins. 


SCENA I 


DESPOT 
(pe scaun, lângă masă) 

O! soartă schimbătoare ce râzi de omenire! 
Nebun cine se-ncrede în tine cu orbire! 
Nebun cine se urcă pe-al muntelui suiş, 
Prapastia-l aşteaptă cu-adâncu-i prăvăliş!... 
Aşadar eu, sărmanul, a soartei jucărie, 
Ajuns iubit de-un înger, aproape de domnie, 
Iată-mă-acum aice din raiul meu căzut 
Şi din lumina lumii în umbră iar pierdut!... 
Sunt eu?... Sunt treaz?... în viaţă?... şi adevăr e oare? 
Eu, Despot, vultur falnic, eu zac la închisoare! 

(Se scoală şi cată împrejur) 
Aceşti pereţi sunt umezi, trişti, negri!... Ah! ei sânt 
Nu ziduri de palate, dar ziduri de mormânt! 
În ele cine intră din ele nu mai iese 
Decât pe-o raclă neagră cu zilele-i culese! 

(Înfiorându-se) 

O! reci fiori de groază prin sufletul meu trec. 
Răsuflu-aburi de moarte... Un biet străin, un grec, 
La cine pot să aflu o rază de-ndurare? 
La Doamna numai, însă nici o putere n-are, 
Căci Vodă Lăpuşneanu de milă-i depărtat 

Cât de pământul negru e cerul înstelat. 
Cum?... mort în floarea vieţii!... Cum? mort ca un mişel, 
Ucis de Lăpuşneanu, lipsit de tron... şi el!... 
O! nu, nu! nu se poate... cu unghiile tocite 
Voi sparge-această hrubă ce-n sânul ei mă-nghite. 
(Se azvârle turbat peste pereţi şi-i loveşte cu pumnii.) 
Deschide-te, morminte!... dă-mi drumul să-mi răzbun. 
Cădeţi, infame ziduri! (Căzând pe scaun.) 
Ah! Doamne, sunt nebun... 
(După o scurtă pauză.) 
Mizerie!... cu gândul pătrund bolta cerească 
Şi braţul meu nu poate o piatră să urnească! 
(Înduioşindu-se.) 
*Ah! nu-i nici o sperare... Cei ce m-au cunoscut 
“Vor zice-a fost un Despot, a fost... ce s-a făcut? 
“Şi toţi m-or da uitării... chiar Ana... lume, lume! 
*Uita-va şi amorul şi jalnicul meu nume. 
Adio, planuri nalte! Adio, mari sperări, 
A lumii ideale sublime aspirări! 
Adio tot: junie, lumină, fericire... 
Nălucă este omul şi viaţa — o clipire. 
(Priveşte fereastra.) 

O! Despot, te salută ai veciniciei zori. 
Fii om!... Când vine moartea, te-nchină ei şi mori! 

(Stă abătut, cu capul plecat pe braţul lui.) 


SCENA II 
DESPOT, CIUBĂR-VODĂ (intră; uşa se închide după el) 


CIUBĂR 
Ei!... Despot, frate Despot, aşa-i că ai păţit-o? 

DESPOT 

(tresărind) 
Ce-aud? Ce văd?... Smintitul? 

CIUBĂR 

Cu Vodă-ai împlinit-o? 
(Priveşte beciul.) 

Frumos palat!... priveşte: ce stofe pe pereţi! 
Pe jos ce de covoare ţesute cu... bureţi! 
Ce mobile-aurite! Ce mândre policandre!... 
Mărire ţie, Vodă, măi Vodă Alexandre, 
Ce bine ştii în curte pe oaspeţi să primeşti 
Şi pe-ale tale rude cu drag s-adăposteşti! 

DESPOT 

(în parte) 
Sărmane Despot!... iată la ce-ai ajuns pe lume: 
Să râdă şi nebunii de tine cu-a lor glume! 

CIUBĂR 
Despot! 

DESPOT 

Ce vrei, năuce? 

CIUBĂR 

Năuc eşti tu şi prost. 
Tu vezi ce sunt eu astăzi, iar nu ceea ce-am fost. 
Am fost odinioară un domn în strălucire 
Cât soarele cu mine era-n nepotrivire; 
Puternic ca trei Cesari, frumos ca Machedon, 
Călare pe un sceptru, iar nu pe-acest baston, 
Şi mă loveam cu capul de nouri şi de stele, 
Şi măsuram pământul cu pasurile mele!... 
Dar Vodă Lăpuşneanu, un hoţ, un destrămat, 


M-a prins şi de-a mea vâlfă în drum m-a dezbrăcat. 


82 


Vasile Alecsandri 





Şi eu şi tu ajuns-am ca două frunze-uscate 

De-o pânză de paingen în aer aninate. 

Tot vântul mic sau mare ne clatină suflând... 

Ei! ş-apoi?... Vântul bate şi câinii fug lătrând. 
(Se apropie de fereastră.) 


DESPOT 
(în parte, sculându-se) 
O! Doamne, să fiu oare şi eu în a lui stare, 
În câmpul nebuniei pe-un gărgăun călare? 
Cum? visurile mele de falnic viitor 
Să fi făcut din mine un om aiuritor 
Ca dânsul?... 
CIUBĂR 
Frate Despot, ştii tu ce-i mădrăguna? 
O fată ce aleargă pe câmpi când iese luna 
Şi merge de se scaldă în roua de pe flori 
Cu gând să se mărite c-un împărat în zori. 
Am prins-o într-o noapte, frumoasă, goală, albă, 
Dar hoţul Lăpuşneanu mi-a şters-o ca pe-o salbă!... 
Ce-mi pasă! Scaraoţchi îi este lui nănaş 
Iar eu al mădrăgunii sunt mire drăgălaş. 


(a o poză maiestuoasă.) 


DESPOT 
Dar bine, Ciubăr, spune-mi: Cum ai intrat aice? 
Şi tu eşti ca şi mine închis? 

CIUBĂR 

Eu?... Cine zice 
C-a îndrăznit vrodată o mână de capcân 
Măcar să se atingă de-al lumilor stăpân? 
Nu! Am venit eu însumi la tine-n puşcărie 
Trimis de Lăpuşneanu să-ţi ţin tovărăşie, 

Ca să-ţi grăiesc de moarte ca un prieten bun 
Pân' ce-a veni călăul, al temniţei tăun. 
DESPOT 
Cum? Lăpuşneanu însuşi ţi-a dat astă solie? 
CIUBĂR 
E]!... şi-ţi trimite... iată... un dar de berbănţie. 
(Aruncă pe masă scrinul oferit de Despot Doamnei Ruxandrei.) 
Şiraguri şi paftale, să ai cu ce-amăgi 
Nevasta lui Satana spre a vă îndrăgi. 
(Se pune pe un scaun, în faţă cu Despot.) 
Ei!... ce mai zici tu, Despot?... Așa-i că viaţa-i scurtă? 
Aşa-i că nu plăteşte nici cât un dram de turtă? 
În faptul viu al vieţii ne pare drumul lung, 
Trei paşi de-abia şi-n capăt picioarele ajung. 
Omul ca iarba!... viaţa ca... iapa cea bălțată, 
Cât trece dealul mare, nu se mai vede... iată! 
Eu unul cred că omul nerezemat de tron 
E mic ca şi o muscă pe muntele Sion, 
Dar tu ce eşti acuma sosit pe prag de moarte, 
Ce zici? 
DESPOT 
(în parte) 
O! ce idee!... (Tare.) Eu zic că relei soarte 
E drept să ne supunem când altfel nu putem. 


CIUBĂR 
Cum asta? 
DESPOT 
Tu, de pildă, lipsit de diadem, 
Să duci o viaţă tristă şi plină de nevoie, 
Iar eu în astă ţară să fiu domn făr' de voie. 
CIUBĂR 
Ce? tu? domn? 

DESPOT 
Eu, Ciubere! (Tainic.) Crezi tu că-s destinat 
A trece-n ceea lume taiat sau spânzurat? 
Te-nşeli... ai mei prieteni sunt gata ca să vie 
În zori, şi să mă ducă de-a dreptul la domnie. 
CIUBĂR 
Ce spui? ce spui? 
DESPOT 
Şi martor mi-e sfântul Dumnezeu 
Că eu fug de putere ca de păcat. 
CIUBĂR 
Nu eu! 
DESPOT 
Aşa-i fatalitatea şi n-am, vai, ce mă face. 
Am să fiu domn, Ciubere, de-mi place, de nu-mi place. 
Ah! (Face un gest de desperare.) 
CIUBĂR 
Şi te plângi de asta?... Eşti un nebun, nătâng. 
DESPOT 
Decât păstor de oameni mai bine, zăul!... 
CIUBĂR 
Te plâng! 
DESPOT 
Eu sunt un biet om simplu, eu n-am visuri deșarte. 
De grijile măririi doresc a fi departe. 
Mi-e teamă să fiu capul unui popor. 
CIUBĂR 
Ba, zău! 
Decât a fi în coadă mai bine-n frunte vreu. 
DESPOT 
(observând pe Ciubăr care se exaltează la cuvintele lui) 
Nu-mi place pompa lumii, nici la a mea ivire 

Poporul să m-aclame, poporul să m-admire, 
Şi oştile să-nchine stindarde-n faţa mea, 
Şi-n frunte-mi să lucească surguciul ca o stea, 
Şi surlele să cânte, şi tunul să detune, 
Şi clopotele toate în cale-mi să tot sune. 
Ş-apoi, Ciubere dragă, eu am cugetul drept 
Şi mult şi greu se bate a mea inimă-n piept 
Când ştiu că tronul ţării e dreapta moştenire 
A lui Ciubăr. 
CIUBĂR 
(îmbrăţişând pe Despot) 

Ah! frate, eşti bun, bun peste fire. 
Nu eu când vine fala aş zice ba!... Nu eu! 
Hei! căci nu vrea norocul să fiu în locul tău! 


DESPOT 
Ai vrea? 
CIUBĂR 
Cum nu? 
DESPOT 
E lesne. 
CIUBĂR 
Cum, cum, cum? 
DESPOT 
Foarte lesne. 
CIUBĂR 
Dar cum? 
DESPOT 
Te schimbă-n Despot din cap şi pân-în glezne. 
i mâini în zori de ziuă poporul adunat 
În locul meu te-a duce pe tine la palat. 
CIUBĂR 
Mâini? 

DESPOT 
Mâini. (n parte.) S-a prins nebunul. 
CIUBĂR 
(încântat) 
Despot, m-ai scos din minte. 


Domn!... eu, Ciubăr!... dă-mi iute a ta îmbrăcăminte, 
Dă-mi pălăria. 


DESPOT 
Na-ţi-o. 
(Ciubăr schimbă hlamida pe mantaua lui Despot.) 
CIUBĂR 


Şi-n schimb, na stema mea, 
Dar fii cu îngrijire să nu te culci pe ea. 
(Schimbă stema pe pălăria lui Despot.) 

DESPOT 
Ce-ţi pasă; mâini te-aşteaptă o stemă-mpărătească. 

CIUBĂR 

(vesel) 

A! ştiu că Lăpuşneanu de ciudă-o să plesnească. 


DESPOT 
Acum ici, lângă masă, te-aşează liniştit 
Şi stai ca un om mare pe gânduri adâncit. 
(Ciubăr se pune pe scaun.) 
Aşa, şi pălăria pe frunte ţi-o apasă, 
Nicicum să te cunoască cine-ar intra în casă. 
CIUBĂR 
Bine-i aşa? 
DESPOT 
Prea bine. 
CIUBĂR 


Dar tu ce-ai să devii? 

DESPOT 
Eu dintre morţi, Ciubere, mă-ntore printre cei vii. 
Noroc de-acuma nouă!... cu pene-mprumutate 
Tu zbori către mărire, eu, către libertate! 
(Îmbrăcat cu hlamida şi încoronat cu stema lui Ciubăr, vine în faţa scenei.) 
Nebun aici intrat-am? nu ştiu, dar nebun ies. 
Priviţi!... din pompa lumii cu ce, vai, m-am ales? 
Cu-o stemă de hârtie, cu-o cârpă de hlamidă, 
Cu tot ce poate face pe oameni ca să râdă. 
Dar bună-i răzbunarea!... pre sfântul Dumnezeu, 
Voi râde mult mai tare şi eu la rândul meu! 

(lese.) 
UN GLAS 
(afară) 

Stai! Cine-i?... 

DESPOT 

(imitând glasul lui Ciubăr) 
Ciubăr-Vodă. 
GLASUL 
Treci. 
(Hohote de râs afară.) 


CIUBĂR 
(singur) 
Prost!... să-mi lase mie 

Tot ce-i mai scump, mărire, putere, avuţie, 
Şi el să nu vroiască a fi chiar domnitor! 
Nebun! (Cască.) Dar eu cu minte... mă-nalţ... şi zbor, şi zbor 
Sus, sus pe vârful lumii ce visul îi arată 
Când omul mândru doarme cu gura lui căscată... 
Poznaşă întâmplare! (Cască.) eu domn, eu domn, eu domn! 
Pe tron... mă urc... cu fală... şi însă... cad de somn! 

(Adoarme cu capul pe masă.) 

ACTUL III 


Salon în castelul lui Laski, în Ardeal. În fund, uşă mare şi largă de 
capelă. În dreapta, uşă tainică. În stânga, uşă mare. Alăture cu capela, 
o fereastră. Panoplii şi portrete de palatini pe pereţi. O canapea în 
dreapta, planul I. O masă mică lângă ea. Pe masă un scrin cu giuvaiere. 


SCENA I 
CARMINA, DESPOT (pe canapea) 


CARMINA 
Tu eşti, iubite Despot! te-ascult, te simt, te văd. 
Tu eşti, inima-mi spune, şi tot nu mă încred. 
DESPOT 
Eu sunt, eu, lângă tine, iubita mea Carmină. 
CARMINA 
Grăieşte-mi, prelungeşte părerea mea divină, 
Îmi pare că sunt prada celui mai dulce vis. 
El sufletu-mi îngână şi raiul mi-a deschis. 
DESPOT 
(cuprinzând-o cu braţele) 
Nu vezi?... a zburat visul lăsându-mi mie prada. 
CARMINA 
Ah! Despot, scumpe Despot, mă cred că-s în Grenada! 
Vorbeşte-mi tu de dânsa cu glasul tău iubit, 
Să mă report ferice în gândul meu răpit 
La patria-mi cu soare, cu-amor, cu poezie... 
O! magică Grenadă! o dulce-Andaluzie! (Plânge.) 
DESPOT 
Carmina... 
CARMINA 
Ah! mă lasă să plâng... mi-e dor... 


CUPRINS 

DESPOT 
Nu vreu. 
Vreu să-mi zâmbeşti. 
CARMINA 
(zâmbind printre lacrimi) 
Vrei?... fie... (Plânge.) Ah! nu pot, scumpul meu. 


DESPOT 
De ce atâtea lacrimi când după despărţire 
Ne regăsim ferice în leagăn de iubire? 
Când Laski-i dus departe şi oaspeţii cu el? 
Gândeşte, suntem siguri, noi singuri în castel. 
CARMINA 
Mă iartă... sunt muncită de-o crudă presimţire... 
Fantasma morţii zboară pe-a mea închipuire... 
De ce te-ai dus de-aice, de ce m-ai părăsit? 
DESPOT 
Pentru că-mi eşti tu dragă, pentru că te-am slăvit, 
Pentru că-n exaltare, împins de-a mea simţire, 
Am vrut sub cer să-ţi caut un cuib de fericire; 
Am vrut, lărgind în ochi-ţi a lumii orizon, 
Să-ţi pun pe frunte-o stemă şi la picioare-un tron; 
Dar soarta pân-acuma s-au arătat contrară... 
CARMINA 
Ah! lipsa ta, iubite, a fost mult mai amară! 
Ai pătimit tu, Despot, ştiu, multe-ai pătimit, 
Dar eu, eu făr' de tine aici cum am trăit? 
În lacrimi, în durere, în grijă, în mustrare, 
Lipsită de-orice sprijin, străină de sperare, 
Închisă-n aste plaiuri sălbatice, pustii, 
Cătând ziua şi noaptea pe drumuri, dacă vii, 
Şi-n loc de tine, Despot, găsindu-mă cu cine? 

Cu soţul meu, cu Laski, bătrân, gelos de mine, 

Cu Zay, al său prieten, un ungur îngâmfat 

Ce vecinic mă insultă cu-amoru-i desfrânat, 

Şi alţii de-ai lui Laski tovarăşi de beţie 

Care-i mănâncă-avutul râvnind a lui soţie. 
DESPOT 

Şi eu, în gheara morţii de două ori cuprins, 

Am fost ca prin minune din cleştetu-i desprins 

Prin aste talismanuri, preţioase suvenire 

De tine date mie în ziua de pornire, (arată scrinul pe masă) 

Căci glasul lor în taină ziceau: fii fericit! 

Carmina te aşteaptă, de dânsa eşti iubit. 


CARMINA 
Ah! 
DESPOT 
Numai pentru tine şi pentru altul nime 
Am vrut s-ating în zboru-mi a lumii înălțime; 
Am vrut şi tot vreau încă norocul a cerca 
Alăture cu mine pe tron a te urca, 
Tu prin a ta frumseţă regină eşti născută. 
Eu vreau să fii prin mine în raze învăscută. 
Destule zile negre mâhnirii ai jertfit, 
E timp ca să reintri în nimbul strălucit 
Lipită, alintată în dulce legănare, 
Pe-o inimă fierbinte şi plină de-adorare. 
CARMINA 
O! vis din soare! 
DESPOT 
Visul va fi realizat, 
Carmină, căci amorul e zeu înaripat, 
Şi el ne va conduce, pereche-ncoronată, 
Pe tronul cu splendoare din ţara-nvecinată. 


Despot-Vodă 


91 





CARMINA 
Pe tron! (În parte.) Dorul meu falnic! 


DESPOT 
Dar!... orice tu doreşti 
Se va-mplini!... zi numai, iubito, că vroieşti. 
CARMINA 
A! cine-i la-ntuneric şi fuge de lumină? 
Dar ce pot face?... spune-mi. 
DESPOT 
Mult poate o regină! 
Pe Laski ş-ai tăi oaspeţi de vrei a-ndupleca 
În calea-mi îndrăzneață cu mine-a s-arunca, 
Noi doi avem mărirea, ei fală ş-avuţie. 
CARMINA 
(decisă) 
Cu toţii, Despot, astăzi se vor închina ţie. 
DESPOT 
O! scumpa mea domniţă, tu mă re-nsufleţeşti. 
Ce jertfe vrei? 
CARMINA 


Vreau numai... pe tron să mă iubeşti. 
DESPOT 
Ah! viaţa mea întreagă a ta-i! (O strânge la piept.) 
(Zgomot de cai în curte.) 
CARMINA 
(mergând la fereastră) 
Ce-aud afară? 

A!... Laski şi prefectul Zay vin... lată-i, la scară 
Au şi sosit... O! Doamne, ce supărare! 

DESPOT 
Zay 
Dispune de-o oştire cu zece mii de cai. 
El poate să m-ajute. 
CARMINA 
Cum? 
DESPOT 
Luând învoire 
De la-mpăratul. 
CARMINA 
Bine; azi am să-i fac primire 
Ca niciodată, însă gelos să nu apari. 


(Râzând.) Zay crede că-i Apolon pierdut printre maghiari. 


SCENA II 
CARMINA, DESPOT, LASKI 


LASKI 
(afară) 
Carmina! 


(Carmina se depărtează de Despot şi merge spre uşa din stânga.) 


CARMINA 
(lui Despot) 
Vine. 
LASKI 
(intrând prin stânga, sărută pe Carmina) 


Carmen!... A! Despot?... scumpe frate. 


DESPOT 
Scumpul meu Laski! 
LASKI 
Cum?... pe neaşteptate? 
Ce vânt, ce întâmplare la noi iar te-au adus? 
Când ai venit? 

CARMINA 
Chiar astăzi. 
DESPOT 
Şi multe am de spus. 
LASKI 
Zi, sunt cu nerăbdare... 
CARMINA 


Laski, o întâlnire 
Îşi pierde, când sunt martori, sincera ei pornire. 
Aveţi, cred, multe taine... aice dar vă las. 
LASKI 

Mergi, dragă, în grădină; acolo au rămas 
Şi Zay ş-ai noştri oaspeţi... 

CARMINA 

Mă duc. 

(Ea preschimbă cu Despot o ochire fugitivă şi iese prin stânga 
condusă de Laski până la uşă.) 


SCENA III 
DESPOT, LASKI 


LASKI 
(întorcându-se repede) 
Acum răspunde: 
Prin mari furtuni trecut-ai... o ştiu; însă de unde 
Revii? 
DESPOT 


De la Moldova, din iad, unde am fost 
Zdrobit, şi vin la tine să caut adăpost. 
LASKI 
Cum? tu renunţi?... 

DESPOT 
Nu, Laski!... un om viteaz din luptă 
Nu se retrage grabnic când arma lui e ruptă. 
Destinul crunt l-oi frânge din nou sub paşii mei. 


LASKI 
A! bravo!... Aşa, Despot, te vreau. 


DESPOT 
Aşa mă vrei? 
Iubite Laski, crede că-n viaţa-mi tulburată 
Nu am pierdut credinţa în tine niciodată. 
Deci vin aice iară ca barca la liman 
Şi-ţi zic: întinde-mi mâna... sunt domn până-ntr-un an! 
LASKI 

Şi mâna şi averea toată-a mea putere 
Sunt ale tale, Despot... Dispune,-ordonă, cere, 
Ce vrei? 

DESPOT 

Vreau bani şi oameni. 


LASKI 
Bani? voi amaneta 
Moşiile, castelul, şi sper a căpăta 
Vreo zece mii de galbeni... de nu, chiar le voi vinde 
Ca să putem în grabă războiul a-ntreprinde. 
DESPOT 
Atâta sumă numai? 
LASKI 
Mai mult nu cred să pot, 
Căci... ţi-o declar în taină, sunt ruinat de tot. 
DESPOT 
Tu, ruinat? 

LASKI 

A! frate, nu-ntârzie ruina 
Când Laski-i palatinul şi Carmen palatina! 
“Eu, ştii, cu mâna spartă, născut risipitor, 
“De tot ce-i scump, tablouri, cai, arme, iubitor, 
“Tinând casa deschisă în care tot drumeţul, 
“Zi, noapte, îşi găseşte culcuşul şi ospeţul, 
“La vârstă-naintată pierdut de-namorat, 
*Cu-o nobilă spaniolă voios m-am însurat, 
“Carmina din Grenada, silfidă-ncântătoare 


“Cu foc de soare-n suflet şi-n ochi cu foc de soare!... 


“Sosită-aici, sărmana!... în tristul meu castel, 
*Urâtul o cuprinse şi, ca s-o scap de el, 

“Am aruncat cu pumnul întregul meu tezaur, 
*Vroind să-ntind pe cale-i un lung covor de aur... 
“Am adunat în juru-i poeţi şi baladini 

*Ş-o curte-mpărătească de neaoşi palatini... 
“Dar oricare fântână de la o vreme seacă... 
*Ce vrei?... ş-a mea avere către secare pleacă! 
Deci azi, ca jucătorul ce-aruncă nu-n zadar 
Pe cartea unui altui chiar ultimul dinar, 
Vroiesc cu tine, Despot, să fac tovărăşie 

De câştigat în parte, eu bani şi tu domnie... 
Ş-arunc pe a ta carte întregul meu avut. 


DESPOT 
Eu, domn, îţi dau Hotinul cu-ntregul său ţinut, 
LASKI 
Primesc! noroc! 


(Dau mâna amândoi). 


DESPOT 
Dar oameni? 

LASKI 
Oameni? A! hoit să fie, 
De corbi nu este lipsă... Câţi trebuie? o mie, 
Trei, patru, şapte, zece?... în vânt cât oi striga, 
Mulţime de strânsură aici va alerga, 
*Hoţi buni de ştreang, la ştreanguri meniţi cum li se cade, 
“Ce ştiu numai să ardă, să taie şi să prade. 
“Chiar în castel acuma avem câţiva străini, 
*Năprasnici şefi de bande, eroici spadasini 
*Ce vântură Europa cu spada vecinic goală, 
*Cătând moartea-n războaie ş-având groază de boală. 
“Villel care comandă cincizeci de burghinioni, 
*Rozel ce are-n mâna-i o sută de valoni 
*Şi Sedleţ şi Legmanul cu multă călărime, 
*S-Anton iubit fanatic de crunta secuime, 
*Şi alţii mulţi, afară de toţi voinicii mei 
*Ce-s lupi când n-au prilejul ca să devie lei. 
DESPOT 
Prea bine, dar cu-o mână de bravi, cât de bravi fie, 
A merge la Moldova ar fi o nebunie. 
Ştii însuţi: moldovanul e iute la război. 
Tot omul e în stare a se lupta cu doi. 
Ne trebuie-o putere, pot zice-mpărătească. 
Nu se învinge lesne o ţară românească... 
Ce zici de Zay prefectul?... El este ascultat 
De Ferdinand?... Cum oare l-am face aliat? 


LASKI 
O! de-ar vrea Zay, complotul cu sprijinul său tare 
Ar merge strună, însă... 
DESPOT 
Ce strică o cercare? 

LASKI 
Hai să cercăm, dar află că Zay, prefect regal, 
Ţi-a cere-n schimb de sprijin ca să devii vasal 
Lui Ferdinand. 
DESPOT 
Eu? 
LASKI 
Spune: primeşti cu el a face 
Tratat de închinare fie-n război sau pace? 
DESPOT 
(după o pauză) 
Primesc. 
LASKI 
Deci adă mâna... Noroc!... ş-acuma hai 
În turn... Acolo tainic să te-nvoieşti cu Zay... 
Dar, iscălind tratatul, vei fi tu cu credinţă? 
DESPOT 
Credinţa cea mai sfântă... (În parte.) Cât mi-a fi de priinţă. 
LASKI 
Moldova închinată lui Ferdinand... Ce dar! 
Şi pentru-a lui coroană ce scump margaritar! 
DESPOT 
Prea bine; dă de ştire lui Zay cât mai degrabă. 
LASKI 
Merg; tu ascute-ţi limba şi să te văd la treabă... 
(ese prin dreapta.) 


DESPOT 
N-ai grijă,-n trei cuvinte pe Zay l-am încurcat (în parte, vesel) 
Prin farmecul Carminei, frumosul avocat. 
(ese după Laski.) 

SCENA IV 


CARMINA, ROZEL, SOMMER, ANTON SECUIUL 
şi alţi aventurieri (Intră pe uşa din stânga.) 


ROZEL 
“Contesă, Francisc Primul, al Franţei galant rege, 
“Erou, poet şi vesel, iubea mult a culege 
“Pe câmpi de sânge lauri, în lume desfatări 
“Şi pe frumoase buze fierbinte sărutări. 
“Eu am, francez ca dânsul, aceeaşi aplecare 
*Şi pentru vitejie şi pentru sărutare. 

CARMINA 

(râzând) 
“Te cred, însă un rege cu titlul de galant, 
*Când n-ar purta coroană, cum s-ar numi? 


ANTON 
(posomorât) 
*Berbant. 
ROZEL 
*A fi berbant e probă de-o inimă-arzătoare 
“Şi de-o natură vie, artistă, simţitoare, 
*Ce lesne se înalţă spre tot ce-i luminos, 
(râzând) Lăsând pe-Anton Secuiul să mormăie pe jos. 
ANTON 
(în parte) 
“Frând tueş! 
SOMMER 
“Francisc Primul, rege-n galanterie, 
“A şi compus, îmi pare, o mică poezie, 
“Un cântec, o deviză cu vesel înţeles? 
ROZEL 
“Dar, Sommer, aste versuri ce le cânta ades: 

“Femeia este schimbătoare, 
“Nebun cine se-ncrede-n ea! 
CARMINA 
“A! pentr-un galant rege ideea nu-i galantă. 
ROZEL 
“Eu am mai completat-o prin astă variantă: 
“Femeia des e schimbătoare, 
“Ferice cui se-ncrede-n ea! 
“Ah! deie-mi dulcea sa favoare 
“Şi schimbe-se-apoi cât a vrea! 
(Toţi râd) 
CARMINA 
“Bravo, Rozel! 
ANTON 
“Palavre!... mai bine-n războire 
“Aş vrea ca să se schimbe această amorţire 
*Ce se numeşte pace, căci timpul de răgaz 
“Preface-n om netrebnic pe omul cel viteaz. 
CARMINA 
“Cum? preferaţi războiul decât o viaţă lină? 
ANTON 
“Da! paloşului nostru i-e teamă de rugină. 
ROZEL 
Contesă, — orice fiinţă se naşte pre pământ 
Cu-o tainică menire, c-un dor şi c-un avânt, 
Noi să ne batem, floarea să scoată dulci parfume 
Şi dumneata, contesă, să fii iubită-n lume. 
CARMINA 


Ei bine, fiţi dar veseli; eu cred că nu târziu 
Se va preface-n faptă un dor atât de viu. 

ROZEL 
Ne-nşeli? 
CARMINA 

Nu; am o veste, o veste cum vă place... 
De când a voastră armă dormind în teacă zace 
Urâtul vă mănâncă de vii; sunteţi mâhniţi, 
Cu ochii stinşi, la faţă galbeni şi veşteziţi, 
Cât cine-acum vă vede şi cine vă cunoaşte 
Se-ntreabă cu mirare: Ce sunt? ostaşi ori moaşte? 


ANTON 
Aşa-i!... decât urâtul, mai bine ştreangu-n gât... 
CARMINA 
Eu v-am găsit de lucru şi leacul de urât. 
Sus paloşul la soare!... sus fruntea!... vântul bate 
Şi-ndeamnă a navală în ţări învecinate. 
Vroiţi voi după dânsul cu toţi să vă luaţi? 


TOŢI 
Vrem!... unde? 
CARMINA 
Nu departe... colea, peste Carpaţi. 
ANTON 
Cum? la Moldova?... Ellien! 
CARMINA 


Acolo stăpâneşte 
Un domn pe care ţara întreagă îl urăşte. 
Cât îţi sufla deasupră-i, din tron el va cădea 
Şi toată-a lui avere a voastră-a rămânea. 
ROZEL 
Dar tronul său? 
CARMINA 
Acelui cu inima regească 

Ce-a şti cu mâna largă pe toţi să răsplătească, 
Lui Despot. 
TOŢI 
Despot? 
ROZEL 
Fie!... de-l vrei, şi eu îl vreu. 


ANTON 
Şi eu! 
CEILALŢI 
Şi eu! 
CARMINA 
(în parte) 
O! Despot, eşti domn, iubitul meu! 
Curând dorinţa noastră va fi realizată! 


SCENA V 
Cei dinainte, DESPOT (vine repede din dreapta, tulburat) 


DESPOT 
Amici!... din turn zărit-am o numeroasă ceată 
Venind despre Moldova cu steag moldovenesc. 
Ei par că vin aice... E poate-un sol domnesc 
Trimis de Lăpuşneanu în goană după mine. 
CARMINA 
Ce?... în castelul nostru? 
DESPOT 
(la fereastră) 
Priviţi! aice vine! 
Dar!... ceata lângă poartă, afară, s-a oprit. 
ROZEL 
De-a fi un sol de pace, să fie bun sosit, 

De nu, amar de dânsul!... cu astă pală vie 
Ii dau pe ceea lume o grabnică solie. 
CARMINA 
Ba nu, Rozel; stai paşnic... De-a fi sol moldovan, 
Ca să scăpăm pe Despot urmează al meu plan... 
ROZEL 
Cum? 
CARMINA 
Mergi de pregăteşte capela funerară 
Ca pentru-o-nmormântare. 


SCENA VI 
Cei dinainte, LASKI (intră din dreapta), PISOZKI (intră din stânga) 


LASKI 
Ce vuiet e afară? 
Ce oameni sunt la poartă? 
CARMINA 
(la fereastră) 
Pisozki-n foişor 
De sus cu ei grăieşte... vom şti curând ce vor. 
Iată-l că vine. 
PISOZKI 
(intrând) 
Pane!... sosit-au cu putere 
Un sol de la Moldova. 
LASKI 
Ce caută? ce cere? 


PISOZKI 
Nu ştiu, însă de Despot, sosind, a întrebat. 


DESPOT 
De mine?... Lăpuşneanu în urme-mi a călcat... 

LASKI 

(lui Pisozki) 
Mergi!... porţile deschide!... ostaşii să se-adune 
În şiruri pân” la scară; fanfarele să sune 
Şi steagul să se-nchine deplin desfăşurat 
În calea lui, căci solul e ca şi-un împărat. 
Mergi. 

(Pisozki iese.) 

CARMINA 

Laski, astă pompă?... 


LASKI 
E dreaptă; se cuvine. 


CARMINA 
Dar se cuvine, spune, din casă de la tine, 
Răpind pe al tău oaspe un braţ îndrăznitor, 
Să lase-o pată neagră pe vechiul tău onor? 


LASKI 
Contesă, te alină. Bătrânul Laski ştie 
A-şi împăca onorul cu sacra-i datorie. 
Lui Sigismund al nostru credinţă am jurat. 
Respect pe el în solul trimis de-un aliat. 


CARMINA 
Respectă tu calăul, eu respectez victima. 
Ţin oaspele în casă şi dau afară crima, 
Căci e o crimă oarbă de-a vinde-oaspele său. 
DESPOT 
Mai bine moarte mie! 
CARMINA 
Tăcere!... te scap eu. 
Cu mine vină-n grabă; prin moarte simulată, 
Să te ferim, amice, de moarte-adevărată. 
(ese cu Despot prin dreapta.) 


104 Vasile Alecsandri 





LASKI 
A! planu-i bun; vă duceţi. 


(Fanfare în curte.) 


SCENA VII 


LASKI, ANTON SECUIUL, SOMMER şi ceilalţi oaspeţi în dreapta, 
PISOZKI, TOMA CALABAICANUL, urmat de seimeni, CARMINA 


PISOZKI 
(intră anunțând) 
Solul! 
LASKI 


(făcând doi paşi înaintea solului) 
Fii bun venit! 


TOMA 
(intră prin uşa din stânga, întovărăşit de doi căpitani de seimeni) 

Eu, Toma, sol de pace, în numele slăvit 

Lui Vodă Lăpuşneanu, Domn ţării moldovene, 

Şi-n numele lui Sigmund, Domn ţării ardelene, 

Vin ca să cer pe Despot aici adăpostit. 

Lui Vodă el e duşman viclean şi ne-mblânzit; 

Deci viu şi-ntreg am ordin să-l iau, să-l duc în ţară. 

Am zis. 

(Carmina reintră şi se opreşte lângă uşa din stânga.) 

LASKI 

Eşti sol de pace?... deci, Toma, îţi zic iară 

Bine-ai intrat în casă-mi... şi iată-al meu răspuns: 

În zidurile mele oricine a pătruns 

Devine-un oaspe sacru, căci legea ospeţiei 

Îi pune-un scut puternic sub pavăza frăţiei. 

Aici eu sunt stăpânul!... Aici stăpân sunt eu 

Mai mult decât un rege stăpân pe tronul său, 

Şi nime n-are voie, şi nime drept nu are, 
Cerându-mi pe-al meu oaspe, să-mi ceară o trădare! 
Un oaspe face parte din zidul strămoşesc 

Precum onorul sacru din suflet omenesc. 

O piatră scoasă... zidul slăbit se prăbuşeşte. 

O faptă rea... onorul ca frunza veştezeşte... 

Eu sunt dintr-acei oameni ce viețuiesc şi mor 

În casa lor întreagă cu-ntreg onorul lor! 


CARMINA 
(înaintând) 
Bine, Laski. 
TOMA 
Destulă atâta limbuţie. 
Nu mă uimeşti pe mine cu seaca ta mândrie. 
Ţi-am spus că vreau pe Despot viu... în zadar pe el 
Tu cerci de a-l ascunde în vechiul tău castel... 
CARMINA 
Castelul n-are teamă de oaspeţi a răspunde. 
Pe vii el nu-i tradează, pe morţi el nu-i ascunde. 
Despot e mort! 
TOMA 
Mort, Despot? 
CARMINA 
Îl ceri tu în zadar. 
A fost rănit de moarte trecând peste hotar 
Ş-au espirat aice în crâncenă durere. 
TOMA 
Nu cred; e iscodire vicleană de muiere. 
Seimeni! naval cu toţii... Castelul cercetaţi 
În numele lui Sigmund şi Lăpuşneanu. 
(Câţiva seimeni intră pe scenă.) 

CARMINA 
(se repede înaintea ostaşilor) 
Staţi! 
Vroiţi pe Despot?... Iată-l!... (Deschide uşile din fund.) 


Notă: Se vede lăuntrul capelei luminată cu policandre. Pe o masă 
acoperită de catifea neagră stă Despot lungit, palid ca un mort, şi cu 
crucea pe piept. Câţiva călugări îl înconjură purtând torţe aprinse. 
Rozel, deghizat în capucin, stă în genunchi lângă catafalc. Un cor de 
glasuri, împreunat de acordurile unui organ, psalmodiază: “Beati qui 
moriuntur in Domino ”. 
TOMA 
(oprindu-se lângă uşa capelei) 
Mort? 
CARMINA 
Mort!... Te du de spune 
Lui Vodă, a sa frunte cu lauri s-o încunune. 
El a ucis pe Despot! 
TOMA 
E mort!... Chiar mort îl vreu. 
(Face un pas. Rozel se scoală şi se pune în faţa lui Toma pe pragul capelei.) 


ROZEL 
În lături toţi!... Cadavrul este-a lui Dumnezeu. 
TOMA 
(ameninţător) 
În lături tul... 
ROZEL 


Profane, turbarea-ţi e semeaţă. 
Respectă măcar moartea în omul făr' de viaţă. 
(Laski înaintează maiestos.) 
Stai, Toma!... Lăpuşneanu a vrut pe Despot viu. 
Solia-ţi încetează aproape de sicriu. 

(Toma stă puţin nedumerit, în vreme ce uşa capelei se închide, 
după ce mai întâi Rozel şi alţi ostaşi deghizați în călugări au 
ieşit şi s-au pus de pază dinaintea capelei.) 

TOMA 
(către seimeni) 


E mort! pentru domnie deci teamă nu mai este. 
Haideţi, lui Lăpuşneanu să ducem astă veste. 


(Iese cu seimenii lui.) 


CARMINA 
(la fereastră) 
S-a dus, curtea-i deşartă şi poarta s-a închis. 
(Merge la uşile din fund.) 
Despot! 
(Uşile se redeschid. Despot apare pe prag.) 


SCENA VIII 
Cei dinainte, DESPOT, ROZEL 


DESPOT 
Iată-mă-s iară mai viu şi mai decis! 
(Înaintează în mijlocul scenei, scoțând spada.) 
Din toate-a noastre spade să facem toţi o spadă, 
Pe Vodă Lăpuşneanu la vulturi să-l dăm pradă. 
ROZEL 

Pas, Despot!... unde-i merge, voioşi mergem şi noi! 

DESPOT 
Norocul şi izbânda cu mine şi cu voi! 
Să dăm armelor noastre atingerea frăţească. 

(Toţi în fund ating vârfurile spadelor.) 

Scânteia-nflăcărării din ele să zbucnească, 
Ş-acea scânteie zboare ca fulger răzbitor 

Lui Lăpuşneanu-n frunte să scrie: trădător! 
Acum el mort mă crede?... Eu mort, şi el în viaţă, 
E timp viul cu mortul să se-ntâlnească-n faţă. 
La arme, fraţi! 
TOŢI 
La arme! 
DESPOT 
Ă Ca domn sau ca ostaş, 
În luptele de moarte mă jur a fi fruntaş! 
La lupte, fraţi! 
TOŢI 
La lupte! 
LASKI 
Deci haideţi, fiecare 
Să ne-adunăm ostaşii în codri, la hotare. 


TOŢI 
Hai! 
DESPOT 
Gloria vă cheamă!... zburaţi la glasul ei!... 
LASKI 
Ha!... moarte sau izbândă! 
DESPOT 


Izbândă, fraţii mei! 
(Toţi pleacă prin stânga. Laski se întoarce de la uşă şi zice lui Despot:) 
LASKI 
Tu, stai ascuns aice pân” ce ţi-i lua zborul. 
Te las. (Iese.) 
DESPOT 
Gntinzând braţele) 
Carmina!... 
CARMINA 
(aruncându-se în braţele lui Despot) 
Despot! 

DESPOT 


ini 
Al nostru-i viitorul!... Ciel 


(Cortina cade.) 


ACTUL IV 


Sala tronului în palatul de la Suceava. În dreapta, pe planul 1, o 
fereastră. Pe planul II, tronul cu cortine de catifea stacoşie şi cu 
torsade de aur. În fund, arcade ce se deschid pe o altă sală mare. În 
stânga, uşa apartamentului domnesc. Pe pilastrele arcadelor, panoplii, 
dintre care una compusă de armele lui Ştefan cel Mare. 


SCENA I 
LIMBĂ-DULCE, JUMĂTATE (în sentinele lângă arcade) 


LIMBĂ-DULCE 
Ai fi crezut, fârtate, acum trei ani ş-o lună, 
Că Despot, ca un fulger plecat dintr-o furtună, 
Pe Lăpuşneanu-n frunte de-a dreptul va lovi 
Şi oastea lui domnească în clipă-o va strivi? 
JUMĂTATE 
Hei! dacă vânzătorul Moţoc nu-ntorcea cuiul 
În broasca ţării, Despot şi Zay şi-Anton Secuiul 
Nu-ntrau aşa de lesne în ţară... dar Moţoc... 
Trădarea cică-i fiară cu zece limbi de foc. 
LIMBĂ-DULCE 
Ce vrei?... aşa e lumea! şi, iată, ca prin vrajă, 
El domn, şi noi, plăieşii, la uşa lui de strajă. 
JUMĂTATE 
Hei! bine zicea tata: La noi să nu te miri 
Aici când îi vedea plopii dând flori de trandafiri. 

Câte-am văzut cu ochii de când suntem pe lume! 
Războaie, năvălire, lăcuste, focuri, ciume, 
Şi dintre toate răul cel mai îngrozitor — 
Lupta-ntre fraţi, pieirea sărmanului popor! 
LIMBĂ-DULCE 
Adânc ţi-e rostul!... parcă te-aud citind pe carte. 
Dar Vodă Lăpuşneanu ştii unde-i? 
JUMĂTATE 
Hăt... departe, 
În Țarigrad, cu Doamna şi copilaşii săi. 
LIMBĂ-DULCE 
Ce-o fi făcând el oare? 
JUMĂTATE 
E]!... paşte bobocei. 


LIMBĂ-DULCE 
Ba, mai degrabă-aş crede că Vodă alungatul 
Pe Despot, mări,-l paşte întocmai ca păcatul. 
JUMĂTATE 
Se poate, căci în ţară, sub domnul ist grecesc 
Străinii calu-şi joacă şi zilnic se-nmulţesc, 
Încât noi, pământenii, purtându-i în spinare, 
Nu mai avem în ţară nici loc de îngropare. 
LIMBĂ-DULCE 
Pământul gras prieşte spinoaselor urzici. 
Moldova-i năvălită de greci şi eretici, 
Şi biruri peste biruri, vânaturi pentru masă, 
-un galben pe tot anul de fiecare casă, 
Încât biata sudoare a muncii s-a schimbat 
Într-un pârâu de aur ce curge la palat. 
Pe noi ne duce foamea la margine de groapă 
Şi din avutul nostru lăcustele se-ndoapă. 

Rău e când râde culmea de muşuroi, de jos, 
Dar vai de cap când talpa-i mâncată pân' la os!... 
Aceste gânduri negre în mine turba-mplântă 
Şi, zău, simt câteodată că dracul mă descântă, 
Mânia fierbe-n mine şi, de n-aş fi plăiaş, 
De n-aş fi român, frate, m-aş face ucigaş! 
JUMĂTATE 
Hei! asta, Limbă-Dulce, n-ar fi încă nimică. 
Românul rabdă multe, căci el e tare-n chică. 
El are mâna largă, deşi este sărac, 
Lipsit de lumânare, lipsit şi de colac; 
Dar Despot cu păcatul a dat mâna frăţească, 
El râde cu păgânii de legea creştinească, 
Icoane şi potire el le topeşte-n bani 
Şi vrea pe toţi românii să-i facă luterani. 
Crezi tu una ca asta? 
LIMBĂ-DULCE 
O fi vroind păgânul, 
Îl cred, o fi vroind-o... nu vrea însă românul! 
În lege ca în piele-i născut, el bucuros 
Dă pielea, dar rămâne în lege-i credincios! 
(Tropote de cai şi strigăte de “Ura!” afară.) 
JUMĂTATE 
Dar ce s-aude? 
LIMBĂ-DULCE 
Vine măria-sa călare. 
JUMĂTATE 
De unde oare vine acum? 
LIMBĂ-DULCE 


De la primblare, 
Ca totdeauna... Iaca, a şi sosit... La loc! (Se pun în sentinele 


în fund.) 

(Noi strigăte afară: “Ura! să trăiască Vodă!”) 
Beţivii strigă “Ura” cu glas din poloboc. 
(După intrarea lui Despot, ei se retrag dincolo de arcade.) 


SCENA II 
DESPOT, LASKI, SOMMER 


DESPOT 
A! dulce este viaţa şi bună e puterea 
Când Domnul răspândeşte în ţară mângăierea 
Şi mii de mii de glasuri într-un acord frăţesc 
Cu-a clopotelor zvonuri în cale-i se unesc! 


SOMMER 
Cât vulturul eşti falnic, şi cât albina harnic, 
Cât toamna cea mănoasă îmbelşugat şi darnic! 
Cum dar să nu te-aclame poporul fericit? 


DESPOT 
Sunt vesel, mă simt mare, puternic şi iubit, 
Şi de-ntâlnesc mâhnirea, eu râd, iar ea dispare 
Ca negurile dese când soarele răsare. 
Îmi pare, scumpi prieteni, că cerul mai senin 
Creat-a pentru mine cel mai frumos destin 
Şi cel mai demn de-un suflet cu-avânt de înălţare: 
Mărirea-ncoronată de-a lumii adorare! 
Căci m-am nălţat prin mine şi braţu-mi hotărât, 
Lovind orice obstacol, minuni a săvârşit. 
SOMMER 
Pe-o bună hotărâre când braţul se măsoară, 
El mic, printr-însa creşte, şi munţii mari doboară. 


LASKI 
Aşa-i!... pe Lăpuşneanu învins, rătăcitor, 
Silitu-l-ai cu spaimă să fugă la Bosfor 

Ş-acolo să tânjească în lâncedă sclavie 
De-a tronului Moldovei duioasă nostalgie. 


SOMMER 
Hmm!... Lăpuşneanu însă nu-i om, măria-ta, 
Din moartea-i aparentă a nu se deştepta. 
DESPOT 
O ştiu; cunosc prea bine a sale intrigi, însă 
Politica turcească în punga mea e strânsă. 
Ea suferă de-o boală... de aur; eu, bun vraci, 
Vro zece mii de galbeni i-am dat peste haraci, 
Ş-aşa de bine, Sommer, i-am lecuit durerea, 
Cât Soliman Sultanul mi-a confirmat puterea, 
Lăsând pe Lăpuşneanu străin de diadem 
Şi mie trimiţându-mi o pală ş-un alem. 
Azi trebuie să vie Ahmed Bairactarul 
Cu pompă-orientală ca să-mi aducă darul... 
Boierii însă nu ştiu de birul ce-am mărit. 


SOMMER 
Oricare act în taină e mult mai nimerit. 
LASKI 
(râzând) 
Dar ce-or zice boierii?... dar ce-a zice poporul? 
DESPOT 
(supărat) 
Boierii toţi vor zice cum zice domnitorul. 
Poporul e din fire-i blajân şi înţelept. 
El dă tot pentru Vodă când Vodă este drept. 
LASKI 
Şi Vodă-i drept!... o ştie în lume orişicine... 
(Apropiindu-se de Despot.) 
Ostaşii mei cer plata ce lor i se cuvine. 

DESPOT 
Iar plată, iar? 
LASKI 
(încet şi ameninţător) 
Gândeşte că ei cu pieptul lor 
Fac zid între Moldova şi între domnitor. 
DESPOT 
(încet lui Sommer) 
Când oi scăpa de dânşii? 
SOMMER 
(încet) 
Când s-a îndura cerul. 
DESPOT 
(lui Laski) 
Mergi de te înţelege cu Harnov vistierul. 
(Laski se închină şi iese prin fund în dreapta.) 


SCENA III 
DESPOT, SOMMER 


DESPOT 

Omidă nesăţioasă!... Sommer, l-ai auzit 
Cum căina poporul de dânşii calicit? 
Dar cine poate zice că-i jertfa nepăsării? 
Că nu doresc a-l pune pe calea-naintării, 
Când am fondat cu tine şi Peucer Gaspar 
A noastră-Academie din târg de la Cotnar? 
Când eu la despărțenii pun stavili numeroase, 
Când, afirmând a ţării vechi datini glorioase, 
Am şi bătut monedă cu efigia mea? 

(Arată o monedă de aur.) 
Priveşte şi citeşte ecserga de pe ea. 

SOMMER 
(citind) 
“Heraclidis. Despote Patris Patrice Vindex et Defensor 
Libertatis Patrice.” 
Ecserga e pompoasă, dar nu este deplină, 
Căci a uitat Ardealul şi ţara cea vecină, 
Valahia lui Mircea. 
DESPOT 
Dar eu nu le-am uitat! 
Eu vreau cu trei coroane să fiu încoronat, 
Cu-a mea, cu a lui Mircea ş-a lui Sigmund Polonul. 
O! gândul meu în zboru-i străbate orizonul. 
Peste Carpaţi pe Sigmund îl sap, şi în curând 
Moldova cu Ardealul vor fi tot într-un gând. 
Rozel s-a dus din parte-mi în ţara bulgărească 
Şi-n Grecia, răscoala creştină s-o urzească. 
Ah! Sommer, vreau a pune, trecând peste Balcani, 
Piciorul meu în cuibul cumpliţilor sultani. 
SOMMER 
Sublim avânt! 
DESPOT 
Norocul îmi va-ntări avântul 
Când spada mea vitează îşi va rosti cuvântul. 
SOMMER 
Pe-a gloriei nălțime pas, zbori, măria-ta. 
Şi eu, poetul Sommer, triumful ţi-oi cânta. 
(Sunete de clopote în oraş. Trece o procesiune sub ferestre.) 
Dar clopotele sună... Să fie-o sărbătoare? 
DESPOT 
Ba nu... o simplă rugă de ploaie cerşetoare. 
E secetă în ţară şi, după-un vechi eres, 
Toţi preoţii cu prapuri şi cu icoane ies 

La câmp ca să înalțe la cer o sfântă rugă, 
(râzând) Pe când poporul primblă prin sate-o papalugă. 
Priveşte al prostimii cortegi nenumărat, 
Condus de-o psalmodie cu tonul trăgănat, 
Cum merge cu spăsire şi cum îngenunchează 
Crezând că mândrul soare se şi înnourează... 
Ha, ha, popor nemernic şi superstiţios!... 
(Privind cu luare-aminte pe fereastră.) 
Dar ce văd?... un călugăr fanatic şi bărbos? 
Să juri că-i Ciubăr-Vodă. (Strigă afară:) Părinte, mucenice; 
Ce veste-n ceea lume?... Vin” de mi-o spune-aice. 
(Întorcându-se către Sommer.) 
A! Sommer, te repede din cale-i să-l opreşti 
Şi să-l trimiţi la mine; apoi să te găteşti 
Ca rector a te-ntoarce l-a noastră-Academie 
De la Cotnar, acolo poemul meu vei scrie. 
Cu-a mea prerogativă ce Carol-Quint mi-a dat 
Azi te numesc al Curtei poet laureat. 


SOMMER 
Pentru-a cânta pe Despot ar trebui un Omer. 


DESPOT 

Nu-s încă Agamemnon, mă mulţumesc cu Sommer. 
(Sommer iese prin fund, în dreapta.) 
DESPOT 
(singur) 
Ciubăr-Vodă călugăr!... Cum? din senin, din vânt, 
Spânzurătoarea face dintr-un nebun un sfânt?... 
Ce-ar râde-acum Carmina, ea care este-n stare 
A-nebuni chiar sfinţii cu-o simplă sărutare! 
(Pe gânduri.) 

Carmina!... către dânsa mă simt eu strâns legat. 

Promisu-i-am chiar tronul... iubirea i-am jurat, 
Şi ea, în părăsire văzându-se uitată, 

Aice de trei zile sosit-a desperată. 

Ea stă-n palat ascunsă... Ce-o să devin cu ea, 
Căci a se reîntoarce l-al ei castel nu vrea, 

Şi Laski-i în Suceava!... pericolul sporeşte... 
Dar ştie de pericol femeia când iubeşte? 
Amoru-i pune-n suflet puteri dumnezeieşti... 


SCENA IV 
DESPOT CIUBĂR-VODĂ (în haine de călugăr, intră prin fund) 


CIUBĂR 
Măria-ta... 

DESPOT 

(râzând) 
Nu-i glumă!... Cum?... tu, Ciubere, eşti? 

Tu, care-odinioară purtai un falnic nume, 
Azi te revăd călugăr, re-ntors din ceea lume? 
Prin ce minune stema căzut-a de pe cap 
Şi-n locul ei pe frunte-ţi crescut-au un poteap? 

CIUBĂR 

(grav) 

Aşa vroit-a cerul! 

DESPOT 

Dar cerului ce-i pasă 

Să porţi pe ai tăi umeri hlamidă sau o rasă? 

CIUBĂR 
Ce vrea cu noi el face!... Tu-n umbră aruncat 
Din ura lăpuşneană prin mine ai scăpat. 
Am fost eu dus la moarte în locul tău, şi-n urmă 
Trimis din mila Doamnei în creştineasca turmă. 

Acum eu sunt călugăr smerit dar luminat, 
De vechea-mi nebunie prin rugă vindecat. 


DESPOT 
Ce? nu mai visezi tronul? 

CIUBĂR 

Las altor minţi uşoare, 
Râvnind deşertăciunea, a rătăci sub soare. 
Eu m-am retras în umbră aproape de mormânt, 
Slăvind în lume numai pe Dumnezeul sfânt, 
(cu extaz) Lumin-adevărată! 

DESPOT 

Duioasă convertire! 

Deci nu mai eşti, Ciubere, al mădrăgunii mire, 
Călare pe un sceptru, frumos ca Machedon, 
Cu tron pe cap? 

CIUBĂR 


Altarul m-a vindecat de tron. 


DESPOT 
Ha, ha! pricep, hlamida ţi-a fost haină fatală? 
Tu ai înlocuit-o prin haina monahală 
Ca să înşeli mai lesne poporul credincios. 
CIUBĂR 
(indignat) 
Nu-i înşelat acela ce crede în Hristos! 
DESPOT 
Îti place peste ţară să-ntinzi întunecimea 
Şi prin eresuri proaste să speculezi mulţimea, 
Făcând-o, când nu plouă, s-alerge câmpii... 
CIUBĂR 
Eu? 
DESPOT 


Tu!... vrei să-nşeli şi oameni şi chiar pe Dumnezeu! (Râde.) 

CIUBĂR 
Tu râzi de o credinţă preasfântă şi străbună, 
O! Despot, dar ia seama, ia seama la furtună! 


DESPOT 
Furtuna e în tidvă-ţi, Ciubere... Drept să spun, 
Erai mult mai cu minte pe când erai nebun. 
Mergi iar la mănăstire să-nchizi a tale zile 
Sub sfintele molitve a Sfântului Vasile. 
CIUBĂR 
Nebuni odinioară am fost, Despot, noi doi, 
Dar tu rămas-ai singur nebun dintre-amândoi, 
Căci fugi de fapta bună, de cer şi de crezare 
Ca liliecii nopţii ce fug de ziua mare. 
Tu crezi, beat de putere, că Dumnezeu de sus, 
Se-nchină ţie, vierme, şi e al tău supus... 
Rămâi în întuneric! (Către cer.) O! Doamne, cu-ndurare 
Dă orbilor lumină şi răilor iertare! (Iese.) 
DESPOT 
Mergi, sfinte, mergi, preasfinte, de-a dreptul mergi în rai, 
Condus de toţi nebunii din lume cu alai! (Râde cu hohot.) 


SCENA V 
DESPOT MOŢOC (intră prin fund din stânga) 


DESPOT 
A! Vornice Moţoace, ce zici de-acest lunatic? 
MOŢOC 
Primejdios e, doamne, căci este-un om fanatic. 


DESPOT 
Ce-mi pasă!... dar răspunde: ne vii cu bune veşti? 

MOŢOC 
Prea bune!...-n fericire mulţi ani să vieţuieşti, 
Măria-ta! 
DESPOT 
Ce veste din Ţara Muntenească? 


MOŢOC 
Împinşi de noi în taină ca să se răzvrătească, 
Boierii sapă tronul lui Mircea, pe cât ştiu. 

DESPOT 
A! bine... însă Tomşa e mort sau încă viu? 
Ce face? ce urzeşte vrăjmaşul?... în ce parte 
De ţară el se află? aproape sau departe? 
Undit-ai cu-a ta minte în cugetu-i ascuns? 
Aflat-ai a lui planuri? pătrunsu-l-ai? 

MOŢOC 

Pătruns! 

Măria-ta să fie în pace, nepăsare. 


Sărmanul Tomşa-i searbăd şi suflet nu mai are 


De când ai prins la mână zălog pe fiul lui. 
DESPOT 

O! dar, am pus piciorul pe puiul şarpelui, 

Dar şarpele-i aproape, în umbra mea îl simt, 

Şi cercul său de ură se face tot mai strâmt. 


De când sunt în Suceava, de când sunt în domnie, 


El n-a dat ochi cu mine. 
MOŢOC 
*Se teme de urgie... 
DESPOT 
*Se teme?... nu, Moţoace... Desigur a aflat 
“Că eu pe toţi oştenii români am dezarmat 
* — Veniturile ţării fiind acum secate — 

“Şi că pe lângă mine aice, în cetate, 
“Nu am decât un număr restrâns de buni plăieşi 
*Cu ungurii lui Laski, voinici de cei aleşi. 
“Eu cred c-a lui dârzie devine şi mai tare 
“Văzând acum scăderea puterii de-apărare. 
MOŢOC 
Ce-ţi pasă dacă Tomşa ar fi înverşunat 
Când toţi locuitorii, supuşi, s-au bucurat 
Văzând pe tronul ţării odrasla Eraclidă 
Ce-a scuturat cu mâna-i copacul de omidă 
Ş-a scos din al Moldovei pământ suferitor, 
Pe Zay, Anton Secuiul şi toţi ostaşii lor? 
DESPOT 


Aşa-i!... am scos din sânu-i lăcustele străine 
Ce mâncau tot, şi-n urmă m-ar fi mâncat pe mine. 


MOŢOC 
O ştim, şi noi, boierii, plecat îţi mulţumim. 
Ne costă mult străinii aduşi în ţară!... Ştim 
Ce darnic a fost Despot plătind a lor simbrie. 
Ei au luat cu dânşii întreaga visterie... 
Dar astfel se cuvine să fie dătător 
Un domn măreț în toate şi... recunoscător. 


DESPOT 
Îmi place să am mâna deschisă-mbelşugată 
Ca bunelor servicii să verse bună plată. 
*Pe Zay, Anton Secuiul, Rozel ş-alţi capitani 
“I-am încărcat de daruri, de scule şi de bani, 
“Le-am dat şi arme scumpe, şi blane de samur, 
*Şi haine-n flori de aur cusute pe-mprejur; 
“Lui Laski celui lacom, lui Laski palatinul, 
*Cu zece mii de galbeni i-am dat întreg Hotinul. 
* Apoi pe toţi boierii cu care-am complotat 

“La ranguri de mărire pe rând i-am ridicat, 

*S-apropiaţi de mine, sub a coroanei rază, 

*A lor înaltă frunte acuma scânteiază. 

*Ei sunt chiar ai mei sfetnici, deşi-mprotivitor, 

“Nu totdeauna pacinic admit părerea lor. 
MOŢOC 

Aşa-i!... te-ai plătit grabnic de orice datorie, 

Da-ţi mai rămâne una de achitat. 


DESPOT 
Cui? 
MOŢOC 
Mie! 
DESPOT 


(cu mirare) 
Nu eşti vornic de ţară, cum ziceţi voi, os sfânt? 
MOŢOC 
Da! însă totodată eu şi părinte sânt. 
DESPOT 
Ce vrei să zici, Moţoace? 
MOŢOC 
Cum?... nu mă înţelegi? 
DESPOT 
Nu... ţi-e legată limba, fă bine s-o dezlegi. 
MOŢOC 
Nu?... Cât a fost Moldova în luptă mult amară, 
Eu am păstrat tăcere... Acum e pace-n ţară 
Şi vin, şi-ţi zic la rându-mi cu glasul de părinte: 
De Ana, de-a mea fiică, îţi mai aduci aminte? 
DESPOT 


Ah!... Ana?... Cum?... trăieşte?... Cum?... Nu-i adevărat 


Că a murit? 

MOŢOC 
Trăieşte cu-amoru-i neuitat. 
Respecţi tu jurământul de-a o lua soţie? 
DESPOT 
Trăieşte încă Ana? 
MOŢOC 
Dar!... la călugărie 
Se hotărâse a merge din ceasul ce-a văzut 
În cursa lăpuşneană iubitul ei căzut. 
Dar jertfei sale crude am pus împotrivire. 
Ea-i soră numai... Ana aşteaptă pe-al ei mire. 


DESPOT 
Ah! martor îmi e Domnul cât încă o iubesc! 
Ea-i cerul meu... şi însă de cer mă despărţesc. 
MOŢOC 
De Ana?... tu?... 
DESPOT 
(îngăimat) 
Pricepe cu agera ta minte. 
Domnia cu amorul nu are legăminte, 
Nu!... fiecare treaptă a-ntinsei omeniri 
Îşi are-a sale drepturi ş-a sale-ndatoriri. 


Ce vrea ca om, vai! Domnul nu poate să-mplinească, 


Silit fiind adese natura să jertfească, 

Pe inimă-i să calce, ş-oricât de desperat, 
Supus să se închine raţiunilor de stat. 

Aceste adevăruri... te vor convinge ele, 

În interesul ţării ş-a dinastiei mele 

M-obligă... cât de mare ar fi durerea mea... 
Deşi iubesc pe Ana... ca să renunţ la ea... 

Şi chiar o alianţă să cat ele m-obligă, 
Pentru-ale mele planuri... cu spiţa unui rigă... 

Această declarare voi face azi la sfat... 
Nu te mâhni, Moţoace... ce vrei?... sunt obligat... 
(Se îndreaptă spre apartamentul său.) 
Azi uşile-s deschise... ţin curte de dreptate... 
Moţoace... te-am vrut socru?... te vreau şi mai mult... frate! 


(ese prin stânga.) 


SCENA VI 


MOŢOC 

(posomorât, priveşte cu ură după Despot) 
Da!... frate precum Abel şi Cain!... A! tu crezi 
Că mi-i fugi din mână ca apa?... şi nu vezi 
Că palidă-mi e fruntea şi scurtă răsuflarea 
Sub viforul ce naşte în mine răzbunarea? 
A lui Moţoc copilă nu-i demnă... tu mi-ai spus, 
Alăture cu tine să steie pe tron, sus? 
Îţi trebuie-alianţă de rigi... mi-ai spus tu mie, 
Tu ce-ai avut drept sceptru un băț de calicie? 
Aş râde dacă râsul ar mai găsi vrun loc 
Pe lângă-a lui mânie în pieptul lui Moţoc... 
O! grec, atât de mare-i a lui deşertăciune 
Cât îşi admiră umbra când soarele apune 
Şi crede, când o vede lungită pe pământ, 
Că umbra cu statura-i deopotrivă sânt... 
Dar ţi-oi scurta eu, Despot, şi umbra şi lumina 
Şi-n loc de-a ta mândrie ţi-i măsura tu vina, 
Ş-atunce vei pricepe cât eşti tu de pitic. 
Nimic ai fost!... şi iarăşi prin mine-i fi nimic! 

SPANCIOC 
Moţoc şade pe gânduri cu faţa nourată? 
Semn rău!... Semn de furtună în zare adunată. 
(Se apropie de Moţoc.) 
Hmm!... Vornice Moţoace, eşti trist, posomorât. 
De viaţă, de putere, de lume ţi-ai urât? 
Viaţa trece, puterea trece, şi lumea trece; 
Zi dar mâhnirii tale ca dânsele să plece. 
Mâhnirea-i oaspe duşman ce trebuie-alungat. 
Ea-i parte femeiască, tu eşti încă bărbat. 
MOŢOC 
(repede) 
Spancioc, unde mi-e Tomşa? 
SPANCIOC 
(zâmbind) 
Nu ştiu. 
MOŢOC 
Tu, Stroici, răspunde, 
Unde-i Tomşa? 
STROICI 
N-am ştire. 
MOŢOC 
Ba ştiţi!... El este unde 
Ar trebui cu toţii să fim, de mai avem 
În vine-un dram de sânge curat de-orice blestem. 
Nu ştiţi unde e Tomşa? Nu? dar cine vă crede? 
Voi ştiţi, o ştiţi ca mine, că Tomşa se repede 
Acuma spre Suceava cu partizanii săi 
Şi cu-a lui oaste mică, dar oaste tot de zmei. 

Ştiţi că viteazul Tomșa, român cu preştiinţă, 
A spus de mult că Despot nu-i ţării de priinţă 
Şi vine să-l răstoarne!... sunteţi chiar pregătiţi, 
Şi însă voi, ca mine, vă faceţi că nu ştiţi! 

SPANCIOC 
Moţoace, cunoşti multe!... iar dacă Tomşa vine, 
Gândeşti că bine face? 

MOŢOC 
Da, da! el face bine 

Căci Despot pe toţi răii din culme.-a întrecut! 
Chiar cerul, ca pământul, răbdarea şi-a pierdut. 

SPANCIOC 
Cum?... tu ne grăieşti astfel?... tu, care-odinioară 
Vroiai să legi de Despot pe dulcea ta fecioară, 
Pe Ana, şi-mpreună să-i urci pe tron? 


MOŢOC 
Spancioc, 

În rana ce mă arde, ah! nu arunca foc. 

Am fost orbit de ură în contra tiraniei 

Ş-aprins ca totdeauna de dragostea moşiei... 

Acest făţarnic, Despot, amar ne-a înșelat 

Şi-n inimile noastre dibaci s-a încuibat, 

Că-i om cu două feţe: în suflet poartă ură 

Şi dulcea dezmierdare în ochi-i şi pe gură. 


SPANCIOC 
Aşa-i!... el avea miere pe buza lui, şi noi 
Ne-am adunat în juru-i ca muştele de roi. 
Proşti!... am crezut că-i matcă de stup, şi deodată 
Trezitu-ne-am c-un trântor şi cu mierea mâncată. 


STROICI 
E trântorul în faguri?... afară el din stup! 
E lupu-n stâna ţării?... pe lup, zavozi, pe lup! 

MOŢOC 
Dămol, Stroici!... să fim gata, când lupul se arată, 
Să-mpingem spre capcană jigania turbată, 

Şi Despot de la sine în ea va fi condus. 

Aşa e scris acelui ce cată tot pe sus. 

Netotul!... în mărire se-ndeasă făr' de cale? 
Mărirea să-l înece în valurile sale! 


STROICI 
A! bine zicea Tomşa, dar nu l-am ascultat. 


MOŢOC 

Dar!... Despot e urgia cumplitului păcat! 

El vrea ca să supuie, lipsit de-orice căinţă, 

Vroinţa omenirii la simpla lui vroinţă. 

Şi-i mândru cu boierii! şi, vai, nepăsător 

De ţară, de oştime, de lege, de popor! 

Căci a umplut moşia de lifte blestemate 

Şi de năravuri rele, hidoase, desfrânate. 

EI, lacom, seacă ţara!... el, grec neruşinat, 

Petrece cu-o spaniolă ascunsă în palat, 

Şi în disprețul legii, credinţa lui profană 

Din paraclis făcut-a capelă luterană. 

Semeaţă fărdelege!... O! cum nu vă treziţi, 

Răzbunătoare umbre a domnilor măriţi, 

Ca sub privirea voastră, sub fulgerul privirii, 

Tiranul să dispară în hăul nimicirii! 
SPANCIOC 

Moţoace! lasă morţii şi cheamă pe cei vii. 

Cine-i strechiatul Despot, îl ştim precum îl ştii; 

Un grec trecând prin iţe ca sprintena suveică, 

Un cuget ce răsună de glas de cucuveică. 

Dar ce facem cu dânsul? 

MOŢOC 
Ce facem? 
SPANCIOC 
Dar. 
MOŢOC 
(în taină) 
Ce faci 
Când cântă cucuveuca pe casă? 
SPANCIOC 
O alung. 
MOŢOC 
Taci! 
Boierii şi breslaşii la Curte se adună... 
(Boieri, breslaşi şi ţărani intră şi formează grupuri în fund. 
Ostaşi români şi străini se aşează în rânduri dincolo de arcade.) 


SCENA VIII 
MOŢOC, SPANCIOC, STROICI, TOROIPAN, HARNOV, 
BRESLAŞI, ŢĂRANI, OŞTENI, CIUBĂR-VODĂ 
(ascuns între popor) 


SPANCIOC 
Şi chiar prostimea vine cu dânşii împreună 
Ca să privească fala deşertului pe tron. 
Azi Despot vrea să-ntreacă pe însuşi Solomon. 


HARNOV 
(apropiindu-se) 
Ei! vornice Moţoace, ai vreo supărare? 
Eşti trist! 
MOŢOC 


(întorcând spatele) 
Îţi pare. 

SPANCIOC 
(lui Harnov) 
Spune-mi: tot suferi de mustrare? 
HARNOV 
(oftând) 
Tot!... ah! eu n-am odihnă şi-n veci sunt tulburat 
De când pe Lăpuşneanu din tron l-am răsturnat. 
SPANCIOC 
Şi încă-acea mustrare ţi-aduce mari foloase. 
Jăleşti pe Lăpuşneanu, dar rozi mereu la oase 
Scăpate pentru tine din mâna lui Despot. 
HARNOV 
Mustrarea nu m-opreşte de a trăi cum pot. 
SPANCIOC 
Ştiu; ţi-ai făcut dintr-însa o bună moşioară 
Şi ţii prea bună casă cu conştiinţa chioară. 
HARNOV 
Nu te pricep.(Se îndreaptă spre uşa din stânga.) 
SPANCIOC 
Cu-atâta mai bine... Acum mergi 
Domneasca urmă, câine, cu limba să o ştergi. 
(Harnov iese.) 


Ciocoi cu falca largă, cu ceafa-n veci plecată! 
EI s-a făcut lui Despot unealtă blestemată. 


SCENA IX 
Cei dinainte, DESPOT, HARNOV 


Uşile din stânga se deschid. Doi copii din casă intră purtând pe perne 
de catifea, unul arcul şi celălalt topuzul domnesc; ei merg de iau loc 

lângă tron. După dânşii, patru căpitani unguri şi leşi în uniforme bogate. 
Pe urmă, Harnov şi, în fine, Despot, purtând coroană şi hlamidă. 


HARNOV 
(anunțând) 
Măria-sa slăvită! Capetele plecaţi! 
POPORUL 
Ura! 
(În sunetul muzicii care executează un marş triumfal, Despot intră maiestos, se 
închină uşor la boieri şi la popor şi merge de se suie pe tron). 


DESPOT 
Azi împrejuru-mi văzându-vă-adunaţi, 
Boieri, şi tu, prostime, simt mulţumire mare. 
Azi e ziua dreptăţii, şi Domnul cu răbdare 
Dator e să asculte pe-orice jeluitor, 
De neam mărit el fie, sau fie din popor, 
Chiar dacă-n contra noastră ar fi vreo tânguire. 
Cine-are a se plânge? 
(Tăcere.) 
Nime?... Deci fac de ştire 
Că vreau prin cununie să leg al meu destin 
Cu fiica lui Sborovski, regescul palatin. 
Aşa cere-nteresul politic, aşa cere 
Chiar viitorul ţării... şi buna mea plăcere!... 
Cu pompă maiestoasă curând voi celebra 
Această nuntă care pe toţi va bucura. 
E dar cu drept ca ţara l-a tronului serbare 
Voioasă bani să deie şi orice bunuri are. 
Tu, Harnov, cu asprime de grijă vei purta 
La sporul visteriei. 
HARNOV 
(închinându-se) 
Ascult, măria-ta. 

UN ŢĂRAN 
N-avem de unde... milă!... nu mai avem nimică... 
Suntem lipsiţi de ţărnă şi lumea e calică. 
Străinii fără cuget şi multele nevoi 
Au stors, mărite doamne, şi măduva din noi! 
O ŢĂRANCĂ 
Nu-ngreuia, stăpâne, a ţării grea povară. 
Ne plâng bieţi copilaşii de foame. 
HARNOV 
Ce?... afară, 
Afară, mojici! (Alungă țăranii şi iese cu dânşii.) 
DESPOT 
Harnov, să stai pe capul lor. 
MOŢOC 
(lui Spancioc) 
Prea bine!... Despot însuşi cu foc zvârle-n popor. 
HARNOV 
(întorcându-se) 
Măria-ta!... trimisul lui Soliman Sultanul 
La uşa ta domnească aşteaptă cu firmanul. 
DESPOT 
Să intre. 
(Fanfare în curte. Intră prin fund, din dreapta, Ahmed Bairactarul, urmat de mai 
mulţi paşi, dintre care doi poartă un steag verde şi o sabie bogată.) 


SCENA X 
Cei dinainte, AHMED BAIRACTARUL, HARNOV 


BAIRACTARUL 
(după o temenea) 
Allah ţie, mărite beilerbei, 
Să verse-a sale daruri din cer, precum le vrei, 

Şi fie-ţi calea plină de flori de iasomie!... 
Sultanul ce întinde a sa împaraţie 
În patru părţi a lumii, cât ochiul ostenit 
Nu-i vede începutul şi fundul nesfârşit, 
Vărsând azi peste tine lumina-i suverană, 
Confirmă-a ta domnie pe ţara moldovană, 
Şi-n semn de mulţumire că însuşi ai crescut 
Cu zece mii de galbeni haraciul din trecut, 
Prin mine îţi trimite o pală-mpărătească 
Ş-un steag cu semiluna lui Mohamed! 
DESPOT 
(sculându-se) 
Trăiască 

Sultanul preaputernic! 

BAIRACTARUL 

Şi Despot, robul său! 

(La cuvântul de rob, boierii sunt cuprinşi de indignare.) 


MOŢOC 
(înaintând) 

Rob!... Domnul ţării noastre?... Pre sfântul Dumnezeu 

Ce-aud?... în aste ziduri de capişte străbună 

Cuvântul de robie cu fală azi răsună! 

Şi boltele-nvechite nu cad, sub piatra lor 

Să-ngroape-aici cuvântul de rob, umilitor!... 

Ce-aud?... Tu însuţi, Despot, din buna ta vroinţă 

Ai mai crescut haraciul cu-a ţării umilinţă, 

Făr-a-ntreba de mine, de bresle, de boieri? 

Şi de popor ce zace în lipsuri şi dureri? 

Ai mai crescut haraciul cu-o mână de risipă 

Făr-a vedea că ţara sărmană-o dai de râpă? 

Ce lege-ţi învoieşte ca să dispui de ea? 

Ce sfetnic îndrăznit-a?... 

DESPOT 

Ce lege? Vrerea mea! 
Ce sfetnic?... astă spadă, simbol al demnităţii, 
Unealtă-a vitejiei, şi cumpăna dreptăţii! 
Eu port toată puterea, pe cap, pe braţ, pe piept. 
Puterea covârşeşte universalul drept! 


SPANCIOC 
(înaintând) 
Vorbeşti de a ta spadă tu, Despot?... unde?... -n faţă 
Cu armele lui Ştefan?... Priveşte-le şi-ngheaţă! 
(Adresându-se către armele lui Ştefan cel Mare.) 
Odoare ciocârtite sub mii de lovituri! 
Care-aţi taiat aripa vrăjmaşilor vulturi, 
Săriţi din zid şi spuneţi lui Despot rătăcitul, 
Cu-a voastră zângănire ce-o ştie Răsăritul, 
Că cine-şi cată reazem afară din popor 
Se reazemă pe-o umbră de nour trecător... 
Ne-ai zis odinioară tu, Despot, cu glas tare: 
Vreau gloria Moldovei ş-a ei neatârnare. 
Ea-i zidul ce opreşte potopul fanatic; 
Căzut acum e zidul, eu vreau ca să-l ridic!... 
Aşa vorbeai atunce, ş-acum? 


DESPOT 
Îţi îngrădeşte 
Gura, Spancioc. 
SPANCIOC 
Nu, Despot!... Acel care-ţi grăieşte 
Boier e, stâlp de-al ţării, cu drept moştenitor 
De a vorbi cu domnii făţiş îndrăznitor, 
Cu capul sus, cu glasul tare! 


DESPOT 


Gura-ţi închide, 
Spancioc!... Moartea te paşte! 

SPANCIOC 
Ş-apoi de m-ai ucide? 
Ucisul care moare zâmbind, dispreţetor, 
Ucide mult mai crâncen pe-al său ucigător... 
Despot! am fost cu tine cât ai fost om al ţării. 
Te-ai lepădat de ţară?... de-acum te las perzării. 
(ese prin fund.) 
MOŢOC 
Rămâi în părăsire, Despot, cu-ai tăi străini... 
Tu porţi pe sub coroană cununa cea de spini! 
(ese prin fund împreună cu alţi boieri.) 


SCENA XI 
TOŢI, afară de MOŢOC şi de SPANCIOC 


DESPOT 
(furios) 

Pieriţi, pieriţi din ochii-mi, fiinţi cutezătoare, 
Cu limbă îndrăzneață sub buze cobitoare! 
Vârtelniţi cârmuite de al trădării vânt! 
Ca să-mi grăiţi voi astfel uitat-aţi cine sânt? 
Înşelători de gloate, umblaţi cu ţara-n gură, 
Cercând a mă atinge cu-a voastră muşcătură. 
Ha, ha! v-a lovit mila de ţară când am vrut 
Dintr-un haraci mai mare să-i fac un mare scut? 
Ei bine, şi poporul şi voi cu-averea voastră 
Plăti-veţi şi haraciul şi cununia noastră. 
V-oi scoate eu din gură toţi dinţii cei de lup; 
V-oi vinde şi cenușa şi pielea de pe trup. 

(Ceilalţi boieri părăsesc sala.) 
Şi dacă n-a ajunge, voi pune la topire 
Icoane, policandre, cruci, tot!... 


(Deodată Ciubăr-Vodă iese dintre popor aprins, indignat, fanatic.) 

CIUBĂR-VODĂ 
Nelegiuire! 
Blestem!... apostasie! 
DESPOT 
Ce văd? iar un smintit? 
Ciubăr-Vodă? 
CIUBĂR 
Eu însumi! şi-ţi spun cu glas uimit 
Că inima-ţi şerpoaică, de milă fiind stoarsă, 
Apuci pe calea morţii ce nu-are cale-ntoarsă. 
Tu vrei să-ntinzi pe scule o mână de tâlhar, 
Dar trăsnetul, ia seama, te-aşteaptă pe altar! 


DESPOT 
Ai zis? (În parte.) Răbdare, Despot. (Tare.) Zi tot ce ai a-mi spune, 
Dar cumpăneşte-ţi bine cuvintele, nebune. 
CIUBĂR 
Păgâne! râzi de lege c-un râs neomenos? 
Prefacă-ţi-se râsul în bocet dureros, 
Şi toată veselia din sânul tău să piară! 
Străin s-ajungi de lege, străin s-ajungi de ţară, 
Să fugă toţi de tine, toţi, chiar ş-ai tăi copii, 
Şi alungat pe lume de spectrul tău să fii. 
DESPOT 
Ciubere! meriţi moarte!... dârzia ta e mare, 
Dar mi-ai scăpat tu viaţa... Eu ţie-ţi dau iertare. 


SCENA XII 
Cei dinainte, HARNOV (vine speriat din fund) 
HARNOV 


Măria-ta, boierii oraşu-au părăsit, 
Şi larma se întinde că Tomşa a sosit. 

DESPOT 
Cum?... Tomşa? CUPRINS 


SCENA XIII 
Cei dinainte, LASKI (vine din fund, alergând) 


LASKI 
Despot! Despot!... în zarea depărtată 

S-aude-un zgomot mare ş-o oaste se arată. 
E. Tomşa! 

DESPOT 

(în picioare) 

Tomşa, Tomşa? (Către ostaşi.) La ziduri, bravi ostaşi! 
Să nu rămâie-n ţară nici urmă de vrăjmaşi!... 
(Face un gest poruncitor. Ostaşii ies în grabă după Laski.) 
(Cortina cade.) 


ACTUL V 


Acelaşi decor ca la actul precedent. La ridicarea cortinei 
se aud tunuri în depărtare. 


SCENA I 


CARMINA, ILIAŞ 


(Carmina, în mijlocul scenei, stă, ascultând cu spaimă. Iliaş, suit pe un 
scaun lângă fereastră, cată afară.) 


ILIAŞ 
Auzi cum bate tunul? 
CARMINA 
(în parte) 
Dar; azi e luptă cruntă! 
Chiar Despot la bătaie s-a dus şi moartea-nfruntă. 

Toţi l-au urmat... palatul acum e părăsit. 
Eu singură rămas-am cu-acest copil robit, 
Cu Iliaş... O! Doamne, cât tremur de uimire! 
Mă simt ameninţată de o nenorocire... 
De-ar şti soţul meu Laski!... de-ar şti că-aici eu sânt!... 
ILIAŞ 
A! cum aleargă caii cu nările în vânt! 
Iată-i s-ajung!... bataia pe câmp e încleştată... 
CARMINA 
(în parte) 
Şi poate chiar acuma în lupta desperată 
Rănit de moarte, Despot... O! nu, el este-al meu. 
Îl apără şi gândul şi-ntreg amorul său. 
Nu cade-n faţa morţii acel ce prin iubire 
Îşi face rai în viaţă şi scut de nemurire. 


ILIAŞ 
Priveşte-i!... cum se bate ostaş lângă ostaş! 
Mă duc şi eu la luptă. (Se coboară de pe scaun.) 


CARMINA 
(oprindu-l) 
Stai, dragă Iliaş. 
Când a plecat azi Vodă, te-a confiat el mie 
Să te păzesc, copile, de crunta vijelie. 
Stai lângă mine-aice. (În parte.) Vai! pot eu prevedea 
Ce soartă mult cumplită pe noi azi va cădea? 
(Strânge pe copil la sân şi îl sărută.) 
ILIAŞ 
Adevărat să fie aceea ce se spune 
De-o sfântă apărută la noi ca o minune? 
Se zice... 
CARMINA 
Ce se zice? 

ILIAŞ 
Că-i fiica lui Moţoc, 
Că-i însăşi Ana. 
CARMINA 
Ana? 
ILIAŞ 
Dar!... cică-n acest loc, 
Pe uliţi unde zace grămadă-n putrezime 
De trupuri ne-ngropate şi de răniţi mulţime, 
O gingaşă copilă cu chipul îngeresc 
Revarsă mângâiere la cei ce pătimesc. 
Poporu-i zice sfântă şi urmele-i sărută... 
Aşa numeau creştinii pe biata mama!... Hai, 
Hai să videm pe Ana. 
(Carmina îl opreşte.) 


SCENA II 
CARMINA, ILIAŞ, HARNOV (vine alergând din fund) 


HARNOV 
Amar de noi şi vai! 
Ne-a învins Tomşa! 
ILIAŞ 
Tata? 
CARMINA 
(încremenită) 
Învins? 
ILIAŞ 
Ce bucurie! 
El e învingătorul!... el trebuia să fie! (Aleargă iar la fereastră.) 


HARNOV 
Taci, taci, nenorocite!... Fugi, pieri, te fă ascuns; 
Să nu te vadă Despot de furie pătruns. 


Despot-Vodă 139 





Ah! Ah! s-au sfârşit toate!... Domnia-i la pierzare! 


(În parte.) 
Revino, Lăpuşnene, să stingi a mea mustrare. 
CARMINA 
Învinşi!... dar spune Harnov, cum Tomşa ne-a învins? 
HARNOV 


Ah! Ah! Zadarnic Despot, cu paloşul încins, 

Ieşit-a din cetate ş-a dat pe loc navală 

În oamenii lui Tomşa, toţi oameni buni de pală. 

Eroica-i cercare deodată s-a lovit 

Şi frânt, ca de o stâncă, de pieptul oţelit 

Al dușmanului Tomşa!... Mulţi au pierit în luptă! 

Şi Despot se întoarce din câmp cu arma ruptă. 
(O bombă loveşte în zidurile palatului.) 

A! tunurile-acuma chiar în palat lovesc... 

Ai noştri fug!... Tomşanii turbat îi urmăresc. 


ILIAŞ 
Iaca tătuca!... vine! (Deschide fereastra şi strigă:) Tătucă!... 
(Un tun. Fereastra se sparge.) 


ILIAŞ 
(căzând ameţit) 
A! 
CARMINA 
(speriată, aleargă la Iliaş) 
Rănit? 
Mort, poate! 
HARNOV 
(plecându-se pe Iliaş) 
Ba nu... 
CARMINA 
(frângându-şi mâinile) 
Doamne! 

HARNOV 
E numai ameţit. 
S-a speriat copilul. (il ridică pe braţe.) 
CARMINA 


E rece ca de gheaţă... 
Hai să cercăm de-a-l face a reveni la viaţă. 
(ese grabnic în stânga) 


SCENA III 
DESPOT, LASKI Gin prin fund) 


DESPOT 
Învins!... învins de Tomşa!... o! tristă umilinţă! 
LASKI 
Despot, curaj... 
DESPOT 


O! Laski, lipsit de biruinţă, 
Speranţa-mi de pe urmă în tine-i. 
LASKI 
Nu te las, 
Dar dintr-ai mei tovarăşi puţini au mai rămas! 
DESPOT 
O ştiu!... şi Rozel însuşi în ţara elinească 
Pierit-a făr-a-ncepe răscoala creştinească! 
Şi sfânta cruciadă în care am sperat 
Rămas-a amânată pe-un timp îndelungat! 
(Se primblă tulburat.) 
O! dac-ar fi cu mine Moţoc, Moţoc duşmanul! 


De-ar vinde el pe Tomşa precum pe Lăpuşneanu... 
Atunci... dar cum să-nduplec pe crâncenul Moţoc, 


Când am respins pe Ana ş-am stins al ei noroc? 

Atât de mare-i ura ce mi-a jurat el mie 
Că numai dacă Ana ar fi a mea soţie, 
S-a stinge acea ură de moarte... însă, vai! 
E prea târziu! 
LASKI 
N-ai grijă, pe mine cât mă ai. 
DESPOT 
N-am grijă, căci ne leagă pe amândoi destinul. 
De-oi pierde eu Suceava, tu, Laski, pierzi Hotinul... 
LASKI 
A! merg să mor sub ziduri sau să înving. (Iese repede.) 


DESPOT 
Mergi, mergi, 
Dar mult mă tem, sărmane, la moarte că alergi! 


SCENA IV 


DESPOT 
Învins!... de cer şi oameni lăsat în părăsire!... 
Şi Lăpuşneanu vine asupră-mi cu oştire, 
Şi toţi vecinii, Siamund, Mircea, asupră-mi vin, 
Şi ţara-i în răscoală, şi-s singur!... Crunt destin! 
Ce groaznic întuneric urmat-a după soare! 
Ce vifor aprig după o zi încântătoare! 
O! deşteptare aspră din cel mai splendid vis!... 
Când mi-am deschis eu ochii, vai, cerul s-a închis! 
Ş-acum nu văd în juru-mi decât deşertăciune, 
Sub mantia regală văd numai goliciune!... 
“Sunt trist ca clătinarea de arbori desfrunziţi 
*Când suflă vântul iernii pe codrii înnegriţi 
“Şi-mi par că-s o ruină pe care buhna ţipă 
“Şi timpul odihneşte bătrâna lui aripă... 

Destin, destin năprasnic, în pumnul tău deschis 
Mi-ai arătat coroana dincolo de-un abis. 
Eu orb, dorind lumina, eu mic, râvnind mărimea, 
Făr-a vedea abisul, văzui numai nălţimea. 
Ca vulturul vroit-am zenitul să pătrund, 
Dar m-a atras adâncul ş-acum iată-mă-n fund!... 
(După o pauză) 

“Ce stranie cădere!... şi însă lumea vie 
“Nicicum nu se urneşte din vechea-i temelie. 
*Nu!... oarba nepăsare rămâne mută când 
“Pe Despot de pe tronu-i îl vede azi căzând... 
Dezbracă-te, o! Despot, de pompele lumești, 
Căci cerul ţine frâul voinţei omeneşti, 
Şi nu-i nimic al nostru decât mormântul rece, 
Şi el ca noi devine un putregai ce trece! 
Ce-am fost când dintre oameni, ieşind, am rupt eu rândul? 
Culegător de umbră cu mâna şi cu gândul! 
Ce sunt?... o părăsire, un vreasc făr' de rasad! 
Ce-oi fi?... un pumn de ţărnă pe-o scândură de brad! 
Deci pentru ce răbdare când cupa-i deşertată? 
Ce-mi face-un rest de viaţă când viaţa-i condamnată? 
Mişelul rabdă... omul viteaz nu-i răbdător. 
Cu braţul lui de sine-şi el e liberator. 

(Priveşte spada lui cu gând de sinucidere.) 
Dar ce zic?... Nalţă spada, Despot!... Un om ca tine 
A nu pieri în luptă este-a pieri-n ruşine. 
Decât în cartea ţării să las o neagră pată 
Mai bine cu-al meu sânge s-o văd azi inundată. 
Despot am fost în culme!... căzut, tot Despot sânt. 
Viteazul nu s-ascunde de moarte în mormânt!... 

(Stă adâncit pe gânduri.) 

DESPOT, ANA (se arată în fund, în negru, şi acoperită pe obraz cu un văl) 





ANA 
(uimită) 
Măria-ta! 
DESPOT 
(tresărind) 
Ce este? 
ANA 
Poporu-n agonie, 
Rugându-mă cu lacrimi, mi-a dat trista solie 
Pentru Suceava-n doliu a cere mila ta. 


DESPOT 

(în parte) 
Ce glas aud? 

ANA 
Oraşul întreg, măria-ta, 
Expiră în durerea morţii... Trei luni de luptă, 
De foamete grozavă, de spaimă nentreruptă 
Adus-au poporimea la ultimul ei ceas; 
Redusă-n jumătate, ea zace fără glas. 
Pe uliţi, pe sub ziduri, o palidă grămadă 
Cu ţărna sângerată s-a prefăcut plămadă. 
Bisericile-s pline de morţi şi de copii, 
Femeile-s vădane şi casele pustii. 
O! Doamne, fie-ţi milă... Suceava în ruină 
Cade-n genunchi, ca mine, se roagă şi se-nchină. 
(Îngenunchează.) 

DESPOT 

(în parte) 
Acest glas mă pătrunde... o! dar... e glasul ei!... 
E Ana.(Ridicându-i vălul.) Tu eşti, Ană?... te văd cu ochii mei! 

ANA 
(confuză) 
Măria-ta... 
DESPOT 
(în parte, fericit.) 
Speranţa în cale-mi iar răsare! (Anei.) 
Eşti tu, copilă scumpă, fiinţă de-adorare? 
ANA 
(în parte) 
O! Doamne! 
DESPOT 
Tu?... ah! cerul tot e îndurător, 
Căci îmi trimite-un înger iubit şi iubitor 
Ca să lumine umbra în care eu dispar 
Când soarta mă azvârle deşertului amar... 
(Ana se depărtează uimită de Despot.) 
O! nu fugi de mine, copilă, dulce Ană! 
Eclipsul se întinde pe fruntea-mi suverană, 
Dar tu-mi rămâi... acuma desfid destinul rău... 
Lovească-mă!... nu-mi pasă, de am sufletul tău! 
ANA 
O! Despot, nu e timpul de zis aste cuvinte. 
Suceava, te gândeşte, e plină de morminte. 
Solia mea e sacră, şi eu acuma sânt 
În astă-oră solemnă străină de pământ. 
DESPOT 
Străină fii de lume, de cer şi de lumină, 
Dar tu în veci de mine nu poţi a fi străină. 
(Ana ridică ochii la cer.) 
O! nu invoca cerul... Nu, Ană... te iubesc, 
Cum te-a răpit el mie şi eu lui te răpesc. 

(O strânge la piept cu exaltare.) 
Ai fost a mea mireasă, vei fi a mea soţie... 


ANA 
Ah! te conjur pe lege, pe tot ce-i sacru mie, 
Taci, taci, cerul ne-aude! taci!... simt, la glasul tău, 
Că uit ş-a mea fiinţă şi chiar pe Dumnezeu! 
DESPOT 

Dar!... uită tot pe lume în ora deşteptării; 
Când sunt eu la pieire, fii îngerul salvării. 
Tu, singura speranţă a mea pe-acest pământ, 
Tu, raza ce dezmiardă o piatră de mormânt. 

(Ana se luptă cu simţirile sale.) 


ANA 
O! Despot, sunt răpită de farmecul simţirii... 
Ai milă... nu ne duce în volbura pieirii, 
Căci nu mai văd lumina în cerul meu lucind 
Şi mintea mea în umbră se pierde rătăcind... 
În munţi, la mănăstire, ascunsă-ntr-o chilie, 
Vroind să scap, sărmană, de-a dorului urgie, 
Mi-am înălţat gândirea la cer, la Dumnezeu... 
Şi Dumnezeu şi îngeri aveau toţi chipul tău! 


DESPOT 
(dezmierdător) 
O! scumpa mea! 
ANA 

Şi moartă în floarea tinereţii, 
Afară din cuprinsul ş-al inimii ş-al vieţii, 
Am vrut să fug de mine, ş-aice am fugit, 
Sperând să aflu moartea acelor ce-au murit, 
Dar n-a vrut cerul aspru îndurător să-mi fie, 
N-a vrut moartea de mine! 

DESPOT 
Nu! te-a lăsat ea mie 
Ca să-mi re-nvii prestigiul cu-al tău ceresc amor, 
Făcând pe-al tău părinte să-mi vie-ntr-ajutor. 
ANA 
EI? 
DESPOT 
EI! căci ţine firul cumplitei mele soarte. 
Tu, fiica lui, poţi astăzi a-mi da viaţă sau moarte! 
ANA 
(veselă) 
Eu? 
DESPOT 
Tu! 
ANA 
Ah! tot voi face cu dor neobosit, 
Chiar de ţi-a fi norocul cu viaţa mea plătit. 
În tabăra lui Tomşa mă duc, alerg îndată, 
Cu lacrimile mele să-ndulplec pe-al meu tată. 
(Carmina se arată pe pragul uşii din stânga.) 
DESPOT 
(strângând-o la sân) 
O! scumpa mea soţie! 
ANA 


(fericită) 
O! Despot, scumpul meu! 
DESPOT 
A! cine de-acum poate să ne despartă? 

SCENA VI 
DESPOT, ANA, CARMINA 


CARMINA 
(înaintând şi despărțindu-i) 
Eu! 
DESPOT 
Carmina! 
CARMINA 
Eu! Carmina! 
DESPOT 
Tu? 


CARMINA 


Mă cunoşti?... priveşte, 


Eu sunt, şi, de ai suflet, privindu-mă, roşeşte! 
Dar ce zic?... eşti în stare tu ca să mai roşeşti? 
Cinismul şi minciuna în tine le-nsoţeşti. 
ANA 

(lui Despot) 
Astă femeie... Cine-i? 

CARMINA 

Cine-s?... sunt, ca şi tine, 

O victimă-nşelată de el făr' de ruşine. 


ANA 
Adevărat e, Despot?... taci?... este-adevărat? 
CARMINA 
Tăcerea lui grăieşte. 
ANA 


(după o mică luptă cu sine) 


Rămâi dar neiertat! (Se îndreaptă spre fund.) 


(Cu durere, în parte.) 

Ah!... cum mă pedepseşte cerul, nenorocită! 
Ş-am meritat pedeapsa la care-s osândită! 


DESPOT 
Nu... Ană... stai! (Face doi paşi spre Ana.) 


ANA 
(În fund, oprindu-l c-un gest) 
Departe!... (Iese.) 
DESPOT 
(abătut) 
Şi tu mă părăseşti! 


SCENA VII 
CARMINA, DESPOT 


CARMINA 
Infame!... tu, infame!... om infernal ce eşti! 
Nimic nu-i sacru ţie!... A tale jurăminte 
Ascund ipocrizia sub magice cuvinte... 
O! crudă mişelie!... Trei ani eu te aştept 
Cu dorul, cu speranţa, cu nerăbdarea-n piept... 
Şi însă eu de tine eram dată uitării!... 
Ce-am fost dar pentru tine?... o pradă-a desfrânării? 


DESPOT 
Ascultă-mă, Carmină... 
CARMINA 

O! taci, nu mai cerca 
Prin falsă protestare din nou a te spurca. 
Om făr' de conştiinţă, om fără de mustrare, 
În mintea-mi desorbită ai stins orice crezare. 
Tu m-ai trădat pe mine?... pe mine m-ai trădat?... 
O! Dumnezeu, ştii bine cât eu l-am adorat, 
Cum sub a lui picioare am pus cu fericire 


Despot-Vodă 149 





Onorul meu ca treaptă la scara-i de mărire. 
Şi el!... O! cine-ar crede?... (Plângând.) Cum poate-n lume a fi 
Pedeapsă pentru inimi ce vor a se jertfi! 


DESPOT 

(luându-i mâna) 

Carmina mea... 
CARMINA 
Departe, om fără de simţire! 

Contactul tău insuflă dezgust şi oţerire. 
Eşti om?... 0!... nu, în pieptu-ţi nimic nu-i omenesc. 
Eşti domn?... Nu, în purtare-ţi nimic nu e domnesc. 
Porţi streanţa infamiei ca purpură regală, 
Servească-ţi ea la moarte de faşă mormântală 
Şi, de mai este-n ceruri dreptate, Dumnezeu, 
Ajungă-te şi ura şi tot blestemul meu! 


SCENA VIII 
CARMINA, DESPOT, LASKI (venind repede prin fund) 


LASKI 
Despot, întreg poporul vrea porţile să strice, 
Vrea să capituleze... Ce văd?... Carmin-aice? 


CARMINA 
(decisă) 
Aice. 
LASKI 
Cum?... de unde? 
CARMINA 


Castelu-am părăsit 
Şi lâng-al meu complice de crime am venit. 
LASKI 
Complice tu de crime?... Ce spui?... Care ţi-e vina? 

CARMINA 
Ştii tu cine e Despot?... Ştii tu cine-i Carmina? 
Doi trădători! 
DESPOT 
Carmina... 
CARMINA 


Acest om l-ai crezut 
Prieten?... pentru dânsul mari jertfe ai făcut. 
I-ai dat şi al tău sânge, şi bunuri, şi domnie? 
EI, drept recunoştinţă, a vrut ş-a ta soţie. 
LASKI 
EI?... ladul mă cuprinde!... (Lui Despot.) Tu, tu? 


CARMINA 
Ascultă tot: 
Sunt adulteră, Laski!... victima lui Despot! 
Jertfind onor şi lege, în oarba-mi fericire, 
Te-am înfierat pe frunte cu-a mea prostituire. 


LASKI 
O! trădători, vreţi moarte? 
CARMINA 
Da!... pentru-acest păcat 
Eu cu al meu complice o moarte-am meritat. 
Ucide-ne-mpreună ca, pentru vecinicie, 
Să fim doi spectri gemeni uniţi prin infamie 
Şi-n iadul ce ne-aşteaptă deschis, să-l însoțesc, 
Căci, cât e de culpabil... ah! tot, tot îl iubesc!... 
LASKI 
(turbat, scoate hamgerul şi ameninţă pe Carmina, care, înfiorându-se, 
se apropie de Despot) 
A!... mori, infamă!... 
DESPOT 
(scoțând spada) 
Laski!... 

LASKI 
(înjunghiind pe Carmina) 
Cu tine crima-ţi piară! 
CARMINA 
(căzând moartă) 


Ah!... Despot!... 
DESPOT 
Om de sânge!... turbată, cruntă fiară! 
A scris a ta osândă pumnarul tău vrăjmaş... 
(Ridică spada asupra lui Laski.) 


LASKI 
Ucide... 
DESPOT 
(stăpânindu-se) 
Te-aş ucide, de-aş fi un ucigaş 
Ca tine... De-al meu paloş te apără cu spada. 
LASKI 
Eu să combat cu tine? Nu!... te las a fi prada 
Lui Tomşa care vine a fi răzbunător 
Şi mie, şi Carminei, infame trădător! 
Rămâi cu a ta crimă!... Eu părăsesc cetatea. 
Curând te vor ajunge pacatul şi dreptatea! (Iese.) 


DESPOT 
Ucigător sălbatic de gingaşe femei, 
În veci să porţi stigmatul ce-nfiară pe mişei! 


SCENA IX 


DESPOT 
(privind cu durere pe Carmina moartă în mijlocul scenei) 
Ea, moartă!... uşa morţii eu, Despot, am deschis-o! 
A înjunghiat-o Laski, dar vai! eu am ucis-o! 

Eu!... căci în a mea poftă de zbor ambițios, 
Primind, fără iubire, amoru-i generos, 
Am profanat, o! barbar robit de o idee, 
Altarul cel mai sacru, un suflet de femeie! 
(Îngenunchează lângă Carmina şi-i ridică capul pe genunchiul lui.) 
O! nobilă victimă, amorul tău ceresc, 
Acea scânteie vie din ochi dumnezeiesc, 
Râvnit-au pentru mine măriri, pompe deşarte... 
Ei bine, măcar moartă de tron să ai tu parte. 
(O ia în braţe şi o aşează pe tron.) 
Aici îţi era locul!... Pe tron să vieţuieşti, 
Pe tron să mori!... Carmina!... cât de măreaţă eşti 
Sub palida, duioasa şi sacra maiestate 
A morţii, pe-acest scaun de naltă vanitate, 
Purtând pe a ta frunte cel mai suprem odor, 
Coroana de martiră a cruntului amor! 
(Se pune în genunchi la picioarele tronului.) 

O! dacă eu în ceruri mai pot găsi iertare, 
Gândeşte tu la mine de sus cu îndurare 
Şi lasă ca să cadă la glasul meu uimit 
O jalnică privire pe-un biet nenorocit! 

(N.B. Zgomote de popor afară.) 

DESPOT 


Ce larmă se aude?... Poporul strigă-afară... 
(Merge de ascultă în fund.) 


SCENA X 


DESPOT, LIMBĂ-DULCE, JUMĂTATE, POPORUL 
(palid, strenţeros, desperat) 


LIMBĂ-DULCE 
(afară) 
Hai sus, la Vodă... 

DESPOT 
Gloata se suie acum pe scară... 
Să fie vreo răscoală? (Vine de acoperă pe Carmina cu cortinele 
tronului.) 
JUMĂTATE 
(afară) 
Hai sus!... ne-am săturat 
De-atâte lupte oarbe, de-atât sânge vărsat. 


POPORUL 
(năvălind în sală) 
Hai, hai! 
DESPOT 
Ce vreţi? Ce este? 


LIMBĂ-DULCE 
Măria-ta! poporul 
De nouăzeci de zile îl seceră omorul, 
Încât a noastră grijă nu e cum să trăim, 
Nu, Dumnezeu o ştie, dar e cum să murim! 
Răbdăm nenorocirea de nouăzeci de zile, 
Văzând cum pier de foame nevesti, copii, copile, 
Şi ne-au ajuns cuţitul!... Nu vrem a mai răbda... 
Poporul vrea lui Tomşa cetatea a preda. 
DESPOT 
Lui Tomşa, al meu duşman, să închinaţi cetatea? 
Români! unde vă este credinţa şi dreptatea? 
LIMBĂ-DULCE 
Credinţa, ne-am plătit-o cu trei luni de dureri! 
Dreptatea, noi o cerem!... tu n-ai dreptul s-o ceri 
Când ţara-i chiar prin tine adusă la pieire. 
DESPOT 
Sumeţe!... 

LIMBĂ-DULCE 
Sumeţia-mi e rod de suferire. 
Destul amar!... destulă batjocură de noi... 
Hai să deschidem poarta, români. 


POPORUL 
Hai! 
DESPOT 
Staţi!... O! voi, 
Copii acelor oameni giganţi de altădată 
Ce înfruntau sub Ştefan restriştea-nviforată, 
Ei toţi în locul vostru sub zid s-ar îngropa 
Şi poarta cu-a lor trupuri luptând ar astupa... 
Şi voi!... gândiţi ce-ar zice eroii din vechime, 
Gâsindu-se azi faţă cu-a voastră micşorime?... 
Dar ce-mi pierd eu cuvântul?... strămoşii erau zmei, 
Români de viţă bună, şi voi, nişte mişei!... 
Vă plângeţi voi de lupte? 
LIMBĂ-DULCE 
Ba nu!... de sărăcie! 


DESPOT 
(aruncând o pungă cu galbeni poporului) 
Na!... puneţi poleială l-a voastră mişelie. 
LIMBĂ-DULCE 

Români!... nu vă atingeţi de banii cu păcat 
Ce poartă a lui Despot chip mândru-ncoronat. 
E aur de icoane, e aur de potire 
Topit chiar de Satana cu a lui Despot ştire! 
E foc ce arde mâna!... Despot, suntem ţărani. 
Nu vindem ţara noastră, nici cugetul pe bani. 
Ca să-ţi culeagă darul ş-a ta pomană seacă 
Ar fi ca să se plece românul... nu se pleacă! 

(Respinge punga cu piciorul.) 

Opinca îţi azvârle pomana înapoi. 
Nici noi suntem de tine, nici tu nu eşti de noi! 
(Către popor.) 

Hai! 

DESPOT 

(amărât, în parte) 
Câtă umilire mi-a rezervat azi soarta! 
S-a sfârşit tot!... (Tare.) Vă duceţi, sărmani!... deschideţi poarta! 
(Poporul se repede să iasă. Despot rămâne în stânga abătut.) 


SCENA XI 


Cei dinainte, MOŢOC, SPANCIOC, STROICI, BOIERI şi OSTAŞI 
Gvin prin fund) 


MOŢOC 

Poarta-i deschisă, Despot!... cetatea s-a predat 

Şi Tomşa te ajunge; el intră în palat. 

Cutremură-te!... moartea s-apropie de tine! 
DESPOT 

Nu eu, boieri, dar Tomşa cutremure-se-n sine, 

Căci ţin în a mea gheară copilu-i drăgălaş. 

Un pas... şi el rămâne lipsit de copilaş! 


(ese în stânga, pe când Tomşa intră prin fund.) 


SCENA XII 


Cei dinainte, TOMŞA, CĂPITANI, SEIMENI, CIUBĂR-VODĂ 
TOMŞA 
(arătând pe Despot) 
Pe dânsul!... înainte!... duşmanu-“i la strâmtoare. 

SPANCIOC 
Stai, Tomşa!... un pas numai şi copilaşu-ţi moare! 
TOMŞA 
Copilul meu! 
SPANCIOC 


Dar!... Despot învins, desperător, 
E-n stare să-l ucidă cu braţ răzbunător. 


TOMŞA 
(după o scurtă luptă cu sine) 
O! rumpe-mi-se pieptul în spasmele durerii, 
Mai bine rău părinte decât rău fiu al ţării! 
(Către oşteni.) 
Nainte! 
(Uşile din stânga se deschid. Despot apare.) 


SCENA XIII 


TOŢI, DESPOT (şi, maipe urmă, ANA şi ILIA Ş. Despot se arată maiestos, 


cu hlamida pe umeri şi cu coroana pe cap.) 


CIUBĂR-VODĂ 
(arătând pe Despot) 
Iată-l... iată cumplitul fariseu! 
Tu, antihrist! tu, Despot, cuprins de duhul rău, 
În ţărna ce te-aşteaptă cobori din înălţime!... 
TOMŞA 
Ce mi-ai făcut copilul, calău plin de cruzime? 
(Despot se întoarce spre uşă şi face un semn. Iliaş intră şi vrea 
să alerge la tată-său.) 


DESPOT 
(apucând pe Iliaş de mână) 
Viteze Tomşa, iată copilul tău iubit! 
Am respectat zălogul, odor nepreţuit, 

Şi l-am păstrat în viaţă cu dragoste, cu bine, 
Cum merită odrasla unui viteaz ca tine. 


(Lui Iliaş) 
Mergi, Iliaş. 
ILIAŞ 
(aruncându-se în braţele lui Tomşa) 
Tătucă! 
DESPOT 
(lui Tomşa) 


Sărută-l fericit, 
Şi fie-ţi gândul aspru de dânsul îmblânzit! (Înaintând.) 
Eu, Despot, Domn Moldovii prin însăşi voia ţării, 
Ş-ajung prin mine însumi la culmile puterii, 
Azi sunt căzut din tronul lui Ştefan celui sfânt 
Şi vin, şi-n faţa lumii declar acum că sânt 
De-a mea fatalitate învins contra dreptăţii... 
Deci spada mea ciuntită o-nchin fatalităţii! 

(Aruncă spada lui jos.) 


TOMŞA 
Despot! păşind spre tronul de tine uzurpat, 
Pe un păcat de moarte picioru-ţi a călcat, 
Şi purpura domnească picând pe-a ta privire 
I-a fost, nenorocite, o pânză de orbire. 

CIUBĂR 
Blestem! 

POPORUL 
Blestem lui Despot! 


TOMŞA 
Auzi?... om ne-nţelept! 
Această ţară bună te-a priimit la piept. 
Tu, Despot, ai vândut-o lui Ferdinand Germanul, 
Lui Sigismund Polonul, lui Soliman Sultanul, 

La toţi duşmanii care ţi-au fost de ajutor. 
Să te priveşti în faţă c-un vis amăgitor. 

MOŢOC 
A râs de toate: ţară, oştime!... 

CIUBĂR 

Lege! 
TOMŞA 
Ei bine, 

Fiţi voi judecătorii!... Spuneţi ce se cuvine 
Lui Despot Ereticul de ţară vânzător? 

MOŢOC 
Pedeapsa ce aşteaptă pe-oricare trădător, 
Moartea! 

CIUBĂR 

Dar! moartea! 
POPORUL 
Moartea! 


DESPOT 
(privind în faţa tuturor cu mărire) 
Boieri şi tu, oştime! 

Mormântul ca şi tronul e sacră înălţime, 
Şi când vorbeşte omul pe piatră de mormânt, 
E drept să se asculte solemnul său cuvânt... 
Râvnit-am tronul ţării, dar râvna mea regală 
A fost însufleţită de-o ţintă colosală. 
Visând neatârnarea, vroit-am prin români 
Să dau loviri de moarte osmanilor păgâni. 
Am vrut cu-al nostru paloș, frângând soarta-ncruntată, 
Să scol creştinătatea pe-al ei mormânt culcată... 
De-mi ajuta norocul s-ating visu-mi din zbor, 
Aş fi numit de lume erou, liberator, 
Dar nu m-au dus destinul şi timpul la izbândă 

Şi iată-mă, eu, Despot, căzut azi la osândă! 
Aşa lumea-i deprinsă pe om a-l transporta 
Învingător, pe-Olimp, învins, pe Golgota!... 
(Mică pauză. Toţi îl ascultă cu bunăvoință.) 
Vreţi moartea mea?... sunt gata!... Ucideţi, căci n-am teamă 
De-a mele fapte-n viaţă să dau în ceruri seamă; 
Dar tronul mai sus este de braţul omenesc, 
Şi singurul său jude e judele ceresc! 
Dar mirul e o rouă cerească, sanctitoare, 
Pe fruntea ce-au atins-o în veci nepieritoare! 
Nici soarele nu poate să o prefacă-n nor, 
Nici omul să o şteargă cu braţul muritor!... 
Vreţi moartea mea?... Ucideţi!... dar eu, tristă victimă, 
Istoria Moldovei vreau s-o scutesc de-o crimă, 
Să nu poarte stigmatul în ziua re-nvierii 
Că a plătit cu moarte pe Despot, Domn al ţării! 
(Scoţându-şi coroana de pe cap şi aruncând-o.) 
Mi-arunc din cap coroana!... din mână sceptru-mi scot... 
Nu mai sunt Domn!... acuma ucideţi pe Despot! 
(Toţi rămân încremeniți.) 
ILIA Ş 

(cu lacrimi) 
Iertare, tată! 

BOIERII 

Tomşa, iertare! 
POPORUL 
Îndurare! 

TOMŞA 
O cereţi?... fie!... Despot, de moarte ai iertare, 
Dar tu la mănăstire pe viaţă-i fi închis. 

CIUBĂR 

(dând semne de o exaltare fanatică, înaintează şi strigă:) 

Iertare!... cui?... lui Despot?... lertare?... Cine-a zis? 

În veci nu iartă cerul pe-acel care-l desfide. 
(Se repede furios şi înjunghie pe Despot.) 
Ai vrut să ucizi legea?... Mori! legea te ucide! 
DESPOT 
(căzând) 
Ah!... mor! 
TOŢI 
(cu reprobare) 
O! 
TOMŞA 
(lui Ciubăr) 
Crunt fanatic! turbat ucigător! 
Pieri!... Nu e sfânta cruce unealtă de omor. 
(Ciubăr se retrage aiurit, cu ochii ţintiţi la trupul lui Despot. Seimenii îl arestează. 
În fund răsună deodată un țipăt dureros.) 


ANA 
Despot! (Vine, alergând desperată, şi îngenunchează lângă Despot.) 
Mort!... Despot, moartea mă va uni cu tine... 
O! Doamne!... fie-ţi milă... de dânsul... şi de mine!... 
(Cade leşinată pe pieptul lui Despot.) 
MOŢOC 
(uimit) 
Copila mea!... 
TOMŞA 
(oprindu-lD 
Moţoace, aşa vrea Dumnezeu! 
Acel ce-şi vinde ţara îşi pierde neamul său! 


(Cortina cade.) 


FINE 


SÂNZIANA ŞI PEPELEA 


FEERIE NAŢIONALĂ ÎN 5 ACTE 


PAPURĂ-ÎMPĂRAT 
SÂNZIANA, fata lui 
PEPELEA 
PÂRLEA-VODĂ 
LĂCUSTĂ-VODĂ 
PĂCALĂ 
TÂNDALĂ 

BABA RADA 
ZMEUL 
ZÂNA-LACULUI 
ZÂNA-CODRULUI 
STATU-PALMĂ-BARBĂ-COT 
IARNA 

CRIVĂŢUL 


PERSONAJELE 


ZORILĂ 

MURGILĂ 

DASCĂLUL MACOVEI 
TOMA 

MĂRICA 

SAFTA 

CRAINICUL LUI PAPURĂ 
STOLNICUL LUI LĂCUSTĂ 
PAHARNICUL LUI PÂRLEA 
UN GENIU 

AL DOILEA GENIU 

UN URS ALB 

O PASĂRE MĂIASTRĂ 


POPOR, OSTAȘI, ŢĂRANI, ŢĂRANCE 


CUPRINS 


ACTUL 1 


Teatrul reprezintă o câmpie arsă de soare, în fund o pădure, în stânga o căsuţă 
între copaci uscați, în dreapta, spre fund, un lac. 


SCENA I 


DASCĂLUL MACOVEI, TOMA, MĂRICA, SAFTA, ŢĂRANI, 
ȚĂRANCE, PEPELEA (doarme sub copaci lângă căruţă) 


COR 

Ce secetă, ce foc! 

Amar şi vai de noi! 

Avem lipsă de ploi 

Şi lipsă de noroc. (bis) 
SAFTA (arătând pe Toma) 

Ce-a fost verde s-a uscat, 

Ca şi bietul meu bărbat! 
TOMA (arătând pe Safta) 

Ce-a-nflorit s-a scuturat, 

Ca nevasta mea din sat. 


COR 
Ce secetă, ce foc! 
Amar şi vai de noi! 
Avem lipsă de ploi 
Şi lipsă de noroc. (bis) 


MACOVEI: Uff!... de când trăiesc eu, dascălul Macovei, şi slavă 
Domnului!... trăiesc de când câinii purtau colaci în coadă... încă aşa 
arşiţă n-am apucat; să juri că ne găsim în ţara lui Pârlea-Vodă. 


Sânziana şi Pepelea 163 





TOMA: Dar cum e ţara aceea, jupâne dascăle?... 

MACOVEI: O ţară unde-i aşa de cald tot anul, că găinile fac ouă 
răscoapte. 

TOMA: He! He! gogonată o mai spuseşi, jupâne. 

MACOVEI: 'Tomo!... eşti necredincios, o ştie lumea-ntreagă... dar 
prost,de când? 

TOMA: Apoi dă, jupâne, eu nu-s cărturar ca d-neta, care ştii Alexan- 
dria pe de rost şi care ai umblat pe unde ş-a-nţărcat dracul copiii. 

MĂRICA: Aşa“i; jupânul Macovei, bărbatul meu, cunoaşte şi-Afga- 
tanghelescu. 

MACOVEI: Tronc, Mărico!... ai sclintit-o, fata mea, vrei să zici 
Afeatanghelul!... Da, oameni buni, ştiu multe, de toate... nu că mă 
laud... căci am fost prin ţara căpcăunilor şi prin ţara năucilor... unde 
oamenii pătimesc de boala politicii. 

TOMA: Dar ce boală o mai fi ş-aceea? 

MACOVEI: Boală de balamuc, care seacă toate simţirile şi- 
nvrăjbeşte fraţi cu fraţi. 

TOMA: Fie lor acolo!.. 

MACOVEI: Ş-am mai fost, oameni buni, pe la Sfânta Vineri, pe 
la Sfânta Joi, pe la Sf. Mercuri, unde m-am întâlnit cu Statu-Palmă- 
Barbă-Cot, cel care fuge călare pe un iepure şchiop şi doarme într-un 
vârf de plop. 

TOMA: He! He! asta e şi mai gogonată, şi mare, cât... cât... 

MACOVEI: Câtprostia ta. 

TOŢI: Ha! ha! ha! te-a păcălit, Tomo! 

MĂRICA (râzând): Cred şi eu că l-a păcălit, dacă jupân Macovei, 
bărbatul meu, ştie şi cerul din toacă... asta... toaca din cer. 

MACOVEI: Tronc, Mărico, iar ai sclintit-o, suflețele. Ş-am mai 
fost, oameni buni, pe la curtea lui Lăcustă-Vodă. 

TOŢI: Lăcustă-Vodă? 

MACOVEI: Da! Ce? n-aţi auzit de el?... un domn mare, cu oaste mare... 
şi cu stomac şi mai mare... El mănâncă, mănâncă, de cum se trezeşte 
pân” ce adoarme, şi tot nu se mai satură, vecinic flămând şi slab. 

TOMA: Ş-o fi mâncând şi comândul; dar poporul lui?... 

MACOVEI: Sărmanul! e şi mai slab şi mai flămând decât dânsul. 

TOMA: Halal de el!... Vrea să zică, tot mai bine la noi, în ţara lui 
Papură-Împărat, deşi se spune că împăratul nostru e cam şovăi, şovăi... 
ca numele lui. 

MACOVEI: Tacă-ţi gura, lehăule!... nu te-atinge de mai-marele 
tău; împăratul nostru e om cu chibzuială şi are doi sfetnici mari, pe 
Păcală şi pe Tândală. Unul îl sfătuieşte într-un fel, altul într-alt fel, şi 
augustatea sa se tot clatină între-amândoi. 

TOMA: Ca papura după vânt. 

MACOVEI: Ei! Ş-apoi!... Clatine-se papura, broaştele să hălădu- 
iască... nu-i aşa?... 

TOŢI: Aşa, aşa, jupâne. 

MĂRICA: Cică, pe când trăia împărăteasa, ea cânta cucurigu-n casă? 
MACOVEI: Ce-ai spus? 

MĂRICA: Ş-acum, se zice că-l poartă de nas fata lui, domniţa 
Sânziana? 

MACOVEI:0O fi!... că-i bună şi frumoasă. 

MĂRICA: Frumoasă, ce-i drept, pe dânsa poţi căta, dar pe soare 
ba, asta... pe soare... 

MACOVEI: Destul; iar ai sclintit-o, Mărico dragă; dar noi stăm 
de vorbă şi ziua trece. 

TOMA: Şi soarele ne prăjeşte. 

ȚĂRANII: Şi sămănăturile pier. 

ŢĂRANCELE (văitându-se): Pier, pier, păcatele noastre! Ce-o să deve- 
nim?... O să ne moară copiii de foame! 

MACOVEI: Tacă-vă ciocul, gaiţelor!... decât aţi urla, mai bine v-aţi 
apuca să faceţi descântece de ploaie. 

MĂRICA: Că doar noi nu suntem vrăjitoare ca Baba Rada, din 
căsuţa aceea... Numai ea ştie să facă vrăji şi să tragă-n bobi, şi să 
descânte de dragoste cu ulcica, şi să dezlege norii... 

MACOVEI: Da de unde ştii, jupâneasă, că Baba Rada descântă de 
dragoste cu ulcica? Nu cumva... 

MĂRICA: Ferească Dumnezeu, bărbate, nu se află! dar toată lu- 
mea ştie că Baba Rada citeşte şi-n stele... şi-i carte de tobă, asta... tobă 
de carte. 

MACOVEI: Tronc, Mărică!... Oameni buni, hai să ne mai sfătuim 
cu părintele Pricochi şi să-l rugăm să mai iasă cu icoanele. 

TOŢI: Hai! hai! (Repetă corul şi iese prin dreapta.) 

PEPELEA (trezindu-se): A!... bun somn am tras!... şi frumos vis 
am făcut!... Eu, Pepelea, băiat sărac, fără tată, fără mamă, venit în 
locurile acestea din Ţara Românească, părea că mă-nsurasem cu fata 
împăratului, după ce o scăpasem din ghearele unui zmeu, care-o răpise 
din palatul tătâne-său. Greu m-am luptat prin somn... dar i-am venit eu 
de hac zmeului. 

ARIE 
Frumoasă Sânziană, 
Copiliţă Cosânzeană, 
Răpită-era d-un zmeu! 
Am dat pe el năvală 
Şi, cu viteaza-mi pală, 
Ucisu-l-am chiar eu. 
Iar fata, în uimire, 
Mi-a dat a sa iubire, 
În schimb pe dorul meu. 


Aş! vorbă să fie... împăratul a trimis crainici în tuspatru părţi ale 
lumii, ca să dea ştire crailor şi împăraţilor că acel din ei care va plăcea 
Sânzianei îl va lua de ginere; şi-i va da zestre jumătate de-mpărăţie... 
Ce mai trebuie zestre?... Eu m-aş mulţumi numai cu fata, pre legea 
mea. 

SCENA II 


PEPELEA, BABA RADA 
(ea stă pe pragul uşii, sprijinită pe o cârjă, îi gârbovită 





şi zdrenţuroasă, cu plete albe) 


BABA RADA (auzindu-l, în parte): Auzi puşchiul, pe unde-i bat 
gândurile... chelului îi trebuie chitie de mărgăritar. (Tare.) Pepeleo... 

PEPELEA: E... Iaca şi Baba Rada... vino colea, mătuşică, am să-ţi 
spun un vis d-ale poznaşe. 

BABA RADA: Nu pot, dragul mătuşei; că-s oloagă de-o cârjă. 

PEPELEA: Oloagă de-o cârjă?... 

BABA RADA: De-abia-mi port tinereţile, cu ajutorul cârjelor... şi 
mi s-a frânt una astă-noapte. 

PEPELEA: Se vede că încălecaseşi pe ea, ca să mergi la nunta lui 
Statu-Palmă. 

BABA RADA: Ba am alungat o pisică neagră care se băgase pe 
coş la oala cu smântână. 

PEPELEA:0Ofi fost duhul necurat? 

BABA RADA: Ucigă-l toaca!... Când am lovit-o cu cârja, a scos 
foc pe ochi; şi cârja s-a făcut numai ţănduri în mâna mea... bunătate de 
cârjă... mi-o dedese chiar Strâmbă-Lemne, acu o sută de ani. 

PEPELEA: Strâmbă-Lemne?... Alei!... dar de când eşti pe lume, 
mătuşică?... 

BABA RADA:Eu?... Ascultă: 


ARIE 
I 

Eu sunt de când în astă lume 
Românul încă n-avea nume; 
De când Carpaţii cei măreţi 
Erau ca nişte bureţi; 
De când lupii la noi 
Erau păstori de oi 


Sânziana şi Pepelea 167 





Şi urşii cu cimpoi 
Mânau cirezi de boi. 


II 
Eu sunt de când pe mândrul soare 
Nu erau pete arzătoare; 
De când un purice uşor 
Purta potcoavă la picior, 
Potcoavă grea de fier 
Cu care sărea-n cer 
Ş-apoi din cer venea 
Şi barba mi-o ciupea. 


Pe atunci eram tânără, frumoasă... eram zână... dar m-a scos din 
minte Făt-Frumos... şi mi-am pierdut darul. 

PEPELEA: În adevăr, că eşti cam schimbată la faţă. 

BABA RADA: He! He!... Vremea vremuieşte, feţele se zbârcesc, 
bălămalele slăbesc şi în locul puricilor sprinteni au ieşit pe lume alte 
jigănii, care sar din gunoi... şi cu-o săritură ajung... sus... sus... sus. 

PEPELEA: Hei!... că nu sunt şi eu o jiganie din soiul lor. 

BABA RADA: Şi ce-ai face, măi băiete?... 

PEPELEA: Aş zbura tocmai lângă fata împăratului. 

BABA RADA: (îl trage de urechi): Ţi-e dragă!... Hai?... 

PEPELEA: Ca ochii din cap. 

BABA RADA: Dartuei?... 

PEPELEA: Şi ea mie, vorba ţiganului. 

BABA RADA: Fi, ştii una?... Pepeleo, hai cu mine în pădure, să-mi 
durezi o cârjă nouă de alun... Şi eu voi culege flori de năvalnic, ca să-ţi 
fac o scăldătoare de dragoste. 

PEPELEA: Şi crezi că Sânziana m-a îndrăgi, dacă m-oi scălda?... 

BABA RADA:Decenu? 

PEPELEA: Oare?... Hai la pădure, mătuşică... Hai la pădure... 
(O ia de braţ şi pleacă în fugă.) 

BABA RADA: Încet, încet... vai de mine... parcă te-au umflat rusaliile. 


168 Vasile Alecsandri 





PEPELEA: M-au umflat... hai... nu pot sta pe loc... mi s-au aprins 
călcăiele... 

BABA RADA (sare-ntr-un picior): Încet, încet, nebunule, cad, ţine- 
mă, încet, vai de mine! (Ies amândoi şi intră în pădure.) 


SCENA III 


LĂCUSTĂ-VODĂ, STOLNICUL, SERVITORI şi OSTAŞI 
(sub costum de lăcuste) 


STOLNICUL (vine alergând şi purtând un steag pe care e bro- 
dată o lăcustă): Plecaţi-vă, închinaţi-vă, că vine măria-sa Lăcustă-Vodă... 
iaca, nu-i nimeni? nu face nimica, eu să-mi fac meseria mea. (Strigând. ) 
Plecaţi-vă, închinaţi-vă... 

(Stolnicul intră cu servitori care poartă merinde.) 


COR (de lăcuste) 
Trece-aci Lăcustă-Vodă, 
Dintre domni cel mai flămând. 
Să-i întindem masă mare, 
Chiar în drum, cât mai curând. 


(Aşează merindele pe-o masă în dreapta, blide cu 
mâncări, garafe şi potire.) 


STOLNICUL: Grăbiţi, copii, grăbiţi... Măria-sa ne calcă pe 
urme... Aşa... aşezaţi fripturile-n rând... unde-s piftiile? Puneţi-le la 
iveală, colea, bine. 


(În sunetul unui marş bizar, intră Lăcustă-Vodă, rezemat 
pe doi curteni.) 


LĂCUSTĂ: Mâncare, mâncare, mor de foame! Unde-i ministrul 
meu secretar de stat la departamentul bucătăriei? 

STOLNICUL (închinându-se): Aici, măria-ta! 

LĂCUSTĂ : Masa gata-i?... 

STOLNICUL: Gata, priviţi... 

LĂCUSTĂ: Stolnice, ai binemeritat de la Patrie, te decorez cu 
ordinul “Frigării de aur”. 

STOLNICUL: Să trăieşti, măria-ta. 

LĂCUSTĂ (şade la masă): Bune bucate!... îmi fac cu ochiul... de 
unde să-ncep... A!... de la curcan (mănâncă), minunat!... am un ţigan, 
bucătar meşter, cinci zloți pe lună, leafă... (La suita lui.) Vouă vă e 
foame? 

TOŢI: Foame, măria-ta. 

LĂCUSTĂ: Bine: priviţi la mine cum mănânc şi vă-ndestulaţi. 

TOŢI: Poftă bună, milostive stăpâne! 

LĂCUSTĂ: Vă place poate friptura de curcan? 

TOŢI: Place, place. 

LĂCUSTĂ (lacom mâncând): D-apoi mie!... 

TOŢI: Mănâncă-l sănătos, măria-ta. 

LĂCUSTĂ: Acum să zic două vorbe astor piftii... Ce miros, ce 
parfum, (mirosindu-le) ce arom! (Suitei.) Dar piftiile vă plac? 

TOŢI: Plac, plac. 

LĂCUSTĂ: Cu vanilie, sau... sadea. 

TOŢI: Ba cu usturoi. 

LĂCUSTĂ: Mă bucur... dar ce s-aude?... (Afară, trâmbiţe. ) 

STOLNICUL: Se-naintează o oaste mare! 

LĂCUSTĂ (înecându-se): O! oa... o oa, oaste... or fi duşmani)... 
Unde mi-e paloşul? Na, l-am uitat acasă... Cu ce să mă apăr?... Ha! cu 
furculiţa astă mare. Vie de-acum chiar Pârlea-Vodă... Vitejilor, adunaţi- 
vă împrejurul meu şi să muriţi cu toţii, apărându-mi viaţa şi masa. 








(Toţi se grupează lângă Lăcustă, care se înarmează cu o 
furculiţă lungă.) 

SCENA IV 


Aceiaşi, PÂRLEA-VODĂ, PAHARNICUL, CRAINICUL, 
SERVITORI şi OSTAŞI (toţi sunt îmbrăcaţi în roş) 





CRAINICUL (venind repede în scenă): Închinaţi-vă, plecaţi-vă, 
că soseşte măria-sa Pârlea-Vodă. 
LĂCUSTĂ: Pârlea-Vodă... Sunt platcă... 


(Intră paharnicul, urmat de servitori, care poartă 
balerce în spinare.) 


COR 
Iată vine Pârlea-Vodă 
Înfocat şi-mbujorat; 
Dintre toţi domnii din lume, 
Cel mai roş, mai însetat! 


PÂRLEA (ntră repede. El e gras şi aprins la faţă.) 


ARIE 
Eu sunt Pârlea cel aprins, 
Care ard în foc nestins 
Şi dau foc şi mistuiesc 
Inimile ce-ntâlnesc. 
Uf! uf! uf! în sânul meu 
Curge lavă de vulcan, 
Daţi-mi apă ca să beu, 
Să tot beu cât un borcan. 
PÂRLEA: Apă, apă, mor de sete. 
PAHARNICUL: Măria-ta, balercele sunt deşerte; ai băut tot. 
PÂRLEA: Nu-i apă?... m-am stins!... Paharnice, te osândesc să-ţi 
tai capul tu singur, cu mâna stângă. (Vede masa.) A!... iaca chileală. 
(Se repede la masă.) 

LĂCUSTĂ 
Semeţe! un pas numai de-i face cătră masă, 
Cazi mort, de astă armă străpuns... 





(Il ameninţă cu furculiţa.) 
PÂRLEA 
Străpuns?... Nu-mi pasă! 
Mai bine mort de paloş, ca un viteaz, decât 
De sete, mişeleşte, cu iască-aprinsă-n gât. 


(Apucă o garafă şi o deşartă.) 


LĂCUSTĂ: Iaca minune... grăim amândoi în stihuri, ca nişte 
apelipisiţi?... Aferim, vere. 

PÂRLE A: Vere?... Cine eşti tu, de îndrăzneşti a mă vărui? 

LĂCUSTĂ: Eu sunt domn, ca şi tine. 

PÂRLEA: Domn... (Amabil.) Să mă fericesc cu numele?... 

LĂCUSTĂ: Lăcustă-Vodă! 

PÂRLEA (furios): Lăcustă?... duşmanul meu de moarte? 

LĂCUSTĂ: Tocmai. 

PÂRLEA (grațios): Sunt prea fericit de cunoştinţă. (Dă mâna.) 

LĂCUSTĂ: Şi eu tij, vere... poftim la masă. 

PÂRLEA: Mulţumesc; sunteţi prea amabil. 

LĂCUSTĂ: Da, mă rog, nu te mai fasoli. 

PÂRLEA (şade): N-aş vrea să fiu indiscret. 

LĂCUSTĂ: Să mă vezi pe năsălnic. 

PÂRLEA: Ba mai bine pe braţe, vere. 

LĂCUSTĂ (vesel, ghiontind pe Pârlea) : Pe braţe, berbantule? Pe 
braţele Sânzianei? 

PÂRLEA (posomorât): Ba cât despre fata lui Papură-Împărat, pune- 
ţi pofta-n cui. 

LĂCUSTĂ: Şi pentru ce, mă rog...? 

PÂRLEA: Pentru că mă duc s-o-mpeţesc. 

LĂCUSTĂ (ironic): Ş-ai s-o păţeşti, în adevăr, vere. 

PÂRLEA: Ver-vere?... Şi cum asta? 

LĂCUSTĂ: Fiindcă şi eu mă duc la curtea Sânzianei, cu gând de- 
a-i face curte. 

PÂRLEA (se scoală): Suntem rivali!... unul din noi dar e de prisos 
pe lume; trebuie să piară. 

LĂCUSTĂ (liniştit): Ai dreptate; pieri tu. 

PÂRLEA: Batu... Scoală şi vin la luptă, să ne ciocârtim cu paloşele. 

LĂCUSTĂ: Ce face?... Să ne batem împreună?... cată-ţi de treabă, 
omule; avem oşti pentru certele noastre, ucigă-se între ele... şi noi să 
petrecem cu voie bună... Aşa-i rândul crailor ş-al împăraţilor. (Strigă.) 
Stolnice!... pune-te în capul armatei mele... şi taie bucăţi oastea lui 
Pârlea-Vodă; de-i scăpa teafăr... de te-i arăta leu... te-oi face “ban”. 

PÂRLEA (asemene): Paharnice!... ai auzit?... Să te văd; harcea- 
parcea în oamenii lui Lăcustă-Vodă; de-i fi învingător... te schimb din 
particular în general. 

STOLNICUL (cu glas slab): Nu putem, măria-ta, că suntem morţi 
de foame. 

PAHARNICUL (asemene): N-avem vlagă, măria-ta; suntem morţi 
de sete. 

LĂCUSTĂ: Ei, dar fie pe altă dată.. (Lui Pârlea.) Primeşti, 
verişorule... să ne ucidem altă dată? 

PÂRLEA: Bucuros... acum să plecăm la curtea lui Papură-Împărat. 

LĂCUSTĂ: Să plecăm; cunoşti drumul? 

PÂRLEA: Ba nul... m-am rătăcit de vreo şapte ori, de când am 
pornit de-acasă. 

LĂCUSTĂ: Ai umblat în bobote ca şi mine; ne trebuie dar un 
călăuz. Stolnice, un călăuz cât oi bate-n palme. 

STOLNICUL (nemişcându-se): Numaidecât, măria-ta. 

PÂRLEA: Paharnice, un călăuz. 

PAHARNICUL (stăpe loc): Numaidecât. 








(Pepelea se iveşte între copaci.) 

SCENA V 





Aceiaşi, PEPELEA 


PEPELEA (aparte): Am lăsat pe mătuşa-n pădure să caute bu- 
ruieni. 

PÂRLEA: Găsitu-l-aţi?... 

STOLNICUL (zărind pe Pepelea): Iaca unul, pe dânsul, voinici. 
(Toţi se reped şi-l apucă.) 

PEPELEA: Ho! ţară!... ce este?... ce v-au apucat? 

STOLNICUL (trăgându-l): Te cheamă Lăcustă-Vodă. 

PAHARNICUL (asemenea): Te cheamă Pârlea-Vodă. 

PEPELEA: Minciuni... nu mă cheamă nici Pârlea, nici Lăcustă... 
mă cheamă Pepelea. 

LĂCUSTĂ: Pepelea!... Ha! Ha! Ha! poznaş nume! 

PÂRLEA (râzând): Nu-i nume de calendar. 

LĂCUSTĂ: Ca ale noastre. (Tare.) Pepeleo, răspunde, poţi să ne 
duci la curtea lui Papură-Împărat? 

PEPELEA (aparte): Or fi peţitori de-ai Sânzianei. 

LĂCUSTĂ: Aiauzit? 

PÂRLEA (tare): Poţi, mă? 

PEPELEA: Pot!...vă duc şi până la “măru roş”, dacă vreţi, şi până 
la calea-ntoarsă. 

LĂCUSTĂ: Nu, că-i prea departe. 

PEPELEA: Şipână la dracu-n praznic. 

PÂRLE A: Praznic? hai dar cu noi... pleacă-nainte. 

PEPELEA: Bine... (Aparte.) Am să-i rătăcesc în pădurea cea deasă, 
din ea să nu mai iasă. (Servii fură merindele de pe masă.) 

LĂCUSTĂ: Mergem?... Poftim, vere. 

PÂRLEA: Ce se potriveşte... apucă d-ta înainte, vere, eşti mai 
cărunt. 

LĂCUSTĂ: Cărunt eu?... ştii că te găsesc nostim? 

PÂRLEA: Mă-i fi găsind... dă-mi braţul ş-aidem împreună. 

(Pârlea şi Lăcustă îşi dau braţul şi cearcă a pleca odată cu piciorul stâng, 
dar nu nimeresc. Ies cu toţii prin fund şi dispar în pădure cântând.) 


COR 
Haideţi cu toţi la curtea 
Lui Papură-mpărat, 
Atraşi de Sânziana 
Cu nume lăudat. 


SCENA VI 


DASCĂLUL MACOVEI,TOMA,MĂRICA,ŢĂRANI, 
ȚĂRANCE (care vin prin dreapta) 


TOMA: Aşa o fi, jupâne dascăle... sfântă să-ţi fie vorba, mare 
adevăr ai rostit... nu plouă pentru că-i secetă. 

MACOVEI: Şi-i secetă, pentru că nu plouă. 

TOMA: Dar fă bine de ne spune, pentru ce-i şi secetă şi lipsă de 
ploaie? 

MACOVEI:0 fi trecut prin văzduh un zmeu cu limbă de foc. 

TOŢI (speriaţi): Un zmeu? 

MACOVEI: Sau poate că zidarii şi cărămidarii or fi legat norii. 

TOMA: Dar nu cunoşti d-ta vreun chip de-a-i dezlega? 

MĂRICA: Bărbatul meu să nu cunoască... ai pripit de te-ai vorbit; 
asta... ai vorbit de te-ai pripit. 

MACOVEI: Tronc, Mărico!... Oameni buni, este un leac de secetă 
care nu dă greş. 

TOŢI: Care, care?... 

MACOVEI: Să-necaţi o babă. 

TOŢI: Ş-a ploua? 

MACOVEI: Cu cofa. 

TOŢI: Hai, măi, să găsim o babă. (Arătând femeile.) Pe care din 
ele s-o alegem? 

FEMEILE (arătându-se una pe alta): Pe Catrina, pe Safta, pe Tu- 
dora, pe Tofana, pe jupâneasa dăscăliţa... 

MĂRICA: Pe mine?... Eu babă?... (Lui Macovei.) Babă-s, jupâne 
dascăle? babă? 
MACOVEI:Ba!ba... 
BĂRBAŢII: Pe dânsele, măi! (Se luptă bărbaţii cu femeile; ele 
dau ţipete. ) 
BĂRBAŢII 
Degrabă, degrabă 
Să prindem o babă 
Şi-n apă s-o dăm. 
Degrabă printr-însa 
De foc şi de dânsa 
Acum să scăpăm. 
FEMEILE 
Hoţilor! pieriţi de-aici, 
Că v-om bate cu urzici, 
V-om zgâria ca pisici 
De-ţi fi toţi numai beşici. 


SCENA VII 
Aceiaşi, BABA RADA (se iveşte-n fund) 


BABA RADA: Sătrăiască Pepelea!... bună cârjă mi-a durat... am 
să-i descânt de dor. 

FEMEILE: laca o babă, iaca o babă! 

TOŢI: Baba Rada, vrăjitoarea! 

MACOVEI: Ea o fi legat norii... pe dânsa, oameni buni... şi 
uştiuluc! în baltă. (Bărbaţii se reped de apucă pe babă, luând-o-n sus.) 

BĂRBAŢII: În baltă! 

BABA RADA: Ce-i? ce-i? 

FEMEILE: În baltă! 

BABA RADA: În baltă? Vai de mine... dar ce v-am greşit eu, 
oameni buni?... 

MACOVEI: În baltă, talpa iadului! 
BABA RADA: Ajutor! ajutor! Pepeleo! 





SCENA VIII 
Aceiaşi, PEPELEA (aleargă prin fund) 


PEPELEA: Cine mă cheamă?... Mama Rada?... 

BABA RADA: Nu mă lăsa, Pepelaş dragă, vor hoţii să mă-nece. 

PEPELEA: Să te-nece, pentru ce? Staţi, oameni buni... nu faceţi 
păcatul. 

TOŢI: În lături, mă sfrijitule. 

PEPELEA: Nu mă las de voi, cihar de m-aţi ucide... Mama Rada-i 
nevinovată. 

MACOVEI: Cum îndrăzneşti, măi ţingăule, să te împotriveşti 
voinţei poporului?... Nu ştii ce spuneau strămoşii noştri:"Box, pipili, 
Box...” 

PEPELEA: Ce box, mă, na box!... (Trage un pumn în ghigilicul lui 
Macovei. ) 

MACOVEI: Aoleo! m-a necinstit. 

TOMA: lii!... a ridicat mâna asupra lui jupân Macovei. 

MĂRICA: l-a turtit nasul pe ghigilic? asta... 

MACOVEI: Legaţi-l, măi, să-l ducem la procuror. Cât pentru babă, 
uştiuluc în baltă. (Țăranii leagă mâinile lui Pepelea.) 

PEPELEA (luptând): Hoţilor, ticăloşilor!... vă puneţi o sută pe un 
om, ca corbii şi ca judanii. (Ţăranii lasă pe Pepelea legat şi se-ntorc la 
Baba Rada.) 

BABA RADA: Pepeleo, Pepeleo... (Țăranii ridică pe babă şi se 
îndreaptă spre lac cu ea.) 

PEPELEA: Ticăloşii... ucid pe biata babă, fără vină, şi pe mine 
m-au legat, ca să mă ducă la închisoare... s-au dus cu toţii... nu-i nime, 
p-aici mi-e drumul. (Fuge-n căsuță.) 

ȚĂRANII (pe malul lacului): Una! 

BABA RADA: Pepeleo! 

ȚĂRANII: Două, trei... hup, uştiuluc. (O aruncă pe babă şi deo- 
dată s-aude un tunet depărtat, cerul s-acopere de nouri negri. ) 

MACOVEI: Parapanghelos! De-acum umflaţi pe Pepelea şi hai la 
procurorul. 

ȚĂRANII (revenind în scenă): Dar unde-i? 

ȚĂRANII: A pierit! 

MACOVEI: Pierit să fie! (Începe furtună mare, tunete prelungite.) 
Iaca, măi!... vedeţi? cum aţi înecat vrăjitoarea, a şi-nceput a ploua. 

TOMA: Plouă cu fulgere, jupâne dascăle, dar apă — tufă. 

FEMEILE: Vai de noi! o să ne trăsnească. 

MĂRICA: Hai s-aprindem Paşti de la lumânare... asta... lumânare 
de la Paşti. 

MACOVEI: Tronc, Mărico! 

TOŢI: Hai pe-acasă, la sănătoasa, voinici. (Un fulger cade-n lac, 
toți fug în dreapta speriaţi. ) 





SCENA IX 


PEPELEA (ieşind din căsuţă): Să se fi înecat biata mătuşă?... de- 
aş şti că aş găsi-o, m-aş arunca înot. Ia să vedem. (Vine în scenă şi 
găseşte o cârjă. ) Iaca una din cârjele ei... poate să-mi fie de ajutor... (La 
mal). A!... pare că zăresc ceva... ea-i... pluteşte... dă, Doamne, s-o 
scap. (Întinde cârja-n apă şi scoate sumanul babei.) Nu-i ea. Sărmana, 
e numai sumanul ei, a murit! S-a dus pe ceea lume, şi eu am rămas iar 
singur. (Plânge.) Rău mă doare inima după ea... dar ce aud!... ce văd! 


(Furtuna trece, norii dispar şi luna se înalţă de după copaci, în fund... 
pe suprafaţa lacului răsar mai multe flori mari de nufăr şi în fiecare 
din ele stă închisă câte-o zână; în cea mai frumoasă se găseşte Baba 
Rada, metamorfozată în Regina Zânelor; razele lunii luminează 
tainic tabloul.) 

PEPELEA, ZÂNE,BABA RADA (schimbată în zână) 


COR DE ZÂNE 
Frumoasă Zână cu dulce nume 
Din sânul apei iese la lume. 
Ferice omul care pe ea 
La foc de stele o va vedea. 


(Florile de nufăr se deschid, zânele ies de formează împreună un grup 
artistic în lumina electrică. În floarea din mijloc apare Baba Rada sub 
figura şi sub costumul unei zâne tinere şi frumoase şi încununată cu 
plante acvatice.) 

ZÂNA 
Pepeleo, blând suflet, tu singur cu-ndurare, 
Ai vrut să-mi aperi viaţa de-a proştilor turbare. 
Pe tine eu din umbră te-oi scoate la lumină, 
Căci fosta Baba Rada de-acum e a ta zână. 


(Zâna, ieşind din floare, păşeşte pe faţa apei 
şi vine în scenă.) 


PEPELEA (cade-n genunchi): O!... ce minune cerească. 

Z ÂN A: Pepeleo!... de azi începe o viaţă plină de lupte pentru tine... 
dar să n-ai grijă, vei fi pretutindeni apărat şi susţinut de mine. Ţine 
acest fluieraş de trestie, el te va ajuta la orice nevoie... când îi cânta din 
el... ţine ş-acest inel de logodnă cu Sânziana. 

PEPELEA: Ah!... zână frumoasă şi milostivă, mă logodeşti cu 
norocul. 

Z Â N A: Norocul să te însoţească în calea vieţii. Acum te las, Pepe- 
leo... rămâi cu bine, eu mă-ntore în împărăţia zânelor. 


(Zâna se-ntoarce în floarea ei, toate florile s-afundă încet, în sunetul 
simfonic al orchestrei. Corul repetă refrenul de la început.) 


(Sfârşitul actului 1.) 

Teatrul reprezintă sala tronului lui Papură-Împărat... Vasuri mari cu plante 


ACTUL II 


acvatice sunt aşezate în colţuri... un tron mare de aur în stânga, alt tron mai mic 
alături, spre public... o uşă în stânga, ce duce în apartamentul împărătesei... în 
dreapta, uşi mari... în fund, arcade largi şi înalte, ce se deschid pe terasă, deasupra 


grădinii. 


SCENA I 


PEPELEA (se iveşte cu sfială pe terasă, apoi intră în scenă): Nu 
mă vede nime? M-am furişat prin grădina împărătească, doar oi zări 
pe Sânziana... dar toate ferestrele palatului sunt închise... Ce bogății... 
Ce locaş fermecător!... Bine m-aş deprinde a trăi aice... alăturea cu 
fata împăratului. Dacă m-ar ajuta Zâna-Lacului să mi se împlinească 
dorul... lan să-mi încerc norocul, sunând din fluierul ăsta!... Să vedem 
ce poate el!... (Privind fluierul, cântă.) 


ARIE 

1 
Fluieraş frumos, 
Mult zici tu duios. 
Scumpe fluieraş, 
Mult zici drăgălaş, 
Zi cu glasul tău, 
Zi pe gândul meu, 
Versul cel cu foc, 
Ce-aduce noroc. 

II 
Fluieraş de fag, 
A! spune cu drag, 
Spune de-al meu dor 
Scumpului odor, 
Că inima mea 


CUPRINS 

Vecinic pentru ea 
Bate ne-ncetat 
D-un amor curat. 


(EL vrea să cânte din fluier, dar se opreşte, zărind în 
dreapta pe Tândală.) Dar vine cineva... mă închin cu 
cântecul şi, la fugă... să mă ascund în grădină. (Dispare 
după arcade.) 


SCENA II 


TÂNDALĂ, peurmăPĂCALĂ 
(amândoi în haine brodate cu fir ş-acoperite cu decoraţii pe piept şi pe spate) 


TÂNDALĂ (venind din dreapta): Stăpânul meu, augustatea-sa 
marele împărat Papură doarme... Doarmă sănătos şi fără grijă, cât mă 
are pe mine, Tândală, prim-ministru... Toată sarcina statului e pe spina- 
rea mea... Sarcină grea!... (Cu emfază.) Însă mă simt mândru de-a o 
purta pentru gloria, prosperitatea, propăşirea şi moralitatea poporului 
ce se adăposteşte la umbra sceptrului împărătesc al augustăţii-sale... 
(Zărind pe Păcală.) Dar pare că găsesc pe Păcală, colegul meu de cabi- 
net... un şiret de frunte, care ades mă păcăleşte!... Cum să mă dezbar 
de el?... Am cătat să-l trimit departe, peste nouă mări şi nouă ţări, într-o 
ambasadă... dar n-a primit... Ce tertip să mai iscodesc?... (Stă pe 
gânduri. ) 

PĂCALĂ (intră pe sub arcade): Doarme augustul nostru, şi soarele-i 
sus... Însă are şi dreptate să-şi odihnească bătrâneţele. (Zărind pe 
Tândală.) A!... iaca Tândală, perechea mea de la carul statului... cum 
să-l dau peste cap?... 

TÂNDALĂ: Ce văd? Excelenţa-voastră la curte aşa de dimineaţă? 

PĂCALĂ : Datoria-mi fac, urmând pildei excelenţei-voastre. 

TÂNDALĂ: Datorie sacră... când stăpânul trage la aghioase... 
Sluga credincioasă veghează, pentru gloria... 

PĂCALĂ: Propăşirea... 

TÂNDALĂ: Prosperitatea... 

PĂCALĂ: Şi moralitatea poporului, ce s-adăposteşte... 

TÂNDALĂ : La umbra sceptrului părintesc. 

AMÂNDOI (înclinați): Al augustăţii-sale... 

PĂCALĂ: Bine, acuma ad-o colea jumătatea milionului ce-ai 
câştigat astă-noapte. 

TÂNDALĂ: Ce milion? Care milion? de unde milion? 

PĂCALĂ: Care? (i şopteşte la ureche.) Cel care ai câştigat ruşfet 
de la concesionarii baloanelor. 

TÂNDALĂ (cu mirare): De unde o ştii? 

PĂCALĂ: E scris pe nasul excelenţei-voastre, ad-o... 

TÂNDALĂ: Ei, ştii una? Lasă-mi mie milionul ăsta, şi eu îţi 
făgăduiesc alt milion la anul. 

PĂCALĂ : Cum? 

TÂNDALĂ (îi vorbeşte la ureche): Din răscumpărarea concesiu- 
nii baloanelor. 

PĂCALĂ : Parol? 

TÂNDALĂ.: Parol! 

PĂCALĂ: Ba, ba, ba, mai bine azi un ou decât la anul un bou; 
adă! 

TÂNDALĂ.: Bine, om regula socotelile mai pe urmă, acum să ne 
ocupăm de afacerile politice... Ştii că domniţa Sânziana e fată mare?... 

PĂCALĂ: O fi; şi, prin urmare, i-a abătut să se mărite numaidecât. 

TÂNDALĂ : Fată mare nu-i? Trebuie să-i credem. 

PĂCALĂ: Şi împăratul, care se supune la toate voinţele ei, a trimis 
crainici pe la toate împărăţiile ca să le ducă această veste. 

TÂNDALĂ: O ştiu. 

PĂCALĂ: Şi chiar au început a sosi în oraş mai mulţi din acei ce- 
au auzit de frumuseţea domniţei. 

TÂNDALĂ: Care şi care?... 

PĂCALĂ: Zorilă, craiul Răsăritului; Murgilă, craiul Apusului... şi 
Pârlea-Vodă, şi Lăcustă-Vodă, şi alţi mulţi din toate părţile lumii. 

TÂNDALĂ: Minunat; şi unde au tras la gazdă? 

PĂCALĂ: La “Grand Hotel”, la “Trei sarmale”. 

TÂNDALĂ: Cred c-om căpăta ceva decoraţii de la ei... decoraţii 
cu briliante primprejur... iar nu ca potcoavele astea, care cântăresc 
zece oca... de aramă... Priveşte: ordinul Hipopotamului!... ordinul Uran- 
gutanului!... ordinul Bivolului... ordinul Bibilicului... etc... 

PĂCALĂ : Acestea sunt decoraţii zoologice... dar unde le-om mai 
anina şi pe celelalte?... 

TÂNDALĂ : Pe dinăuntrul livrelei... ca căptuşală. 


(S-aude-n stânga un căscat lung.) 
PĂCALĂ : Taci... s-anunţă împăratul. 


(Papură- Împărat vine în halat şi papuci galbeni... şi cu coroana peste 


scufă.) 


SCENA III 
Aceiaşi, PAPURĂ 


PAPURĂ: A... a... a!... Bine am dormit. 

AMÂNDOI: Săvă fie de bine, augustate. 

PAPURĂ: Aici sunteţi, miniştrii mei isteţi! 

TÂNDALĂ: La uşa augustă a iatacului împărătesc... 

PĂCALĂ: Precum se cuvine.. 

PAPURĂ: Vine... bine vreau să ă zic, ne place să vă vedem aproape 
de tron, pentru că sunteţi ageri. 

AMANDOI (închinându-se): Măria-ta... 

PAPUR Ă: Credincioşi! 

AMÂNDO 1: Augustate... 

PAPURĂ: Întegri. 

AMÂNDOI: Luminate împărate... 

PAPURĂ: Deşi nu prea frumoşi... 

AMÂNDOI: Milostive stăpâne... 

PAPURĂ: Destul, nu vă mai frângeţi şalele... câte ceasuri sunt?... 

TÂNDALĂ: Câte porunceşte augustatea-voastră să fie. 
PAPURĂ: M-am trezit destul de dimineaţă, nu-i aşa? 
TÂNDALĂ: Aşa! v-aţi trezit odată cu zorile. 

PAPURĂ: Oare?... Ce crezi şi tu, Păcală... îmi pare că soarele-i 
sus. 

PĂCALĂ: Zorile au mai întârziat astăzi, pentru plăcerea augustăţii- 
voastre. 

PAPURĂ: Bine-au făcut, pentru că eram foarte obosit... trebile 
statului... 

TÂNDALĂ : Vă prea osteniţi, augustate; şi nu se cade să compro- 
mitaţi augusta voastră sănătate. Nouă, servitorilor tronului, ne incumbă 
truda; pentru gloria... 

PĂCALĂ : Propăşirea... 

TÂNDALĂ: Prosperitatea! 

PĂCALĂ: Şi moralitatea poporului ce s-adăposteşte... 

TÂNDALĂ: La umbra sceptrului părintesc... 

AMÂNDOI: Alaugustăţii-voastre! 

PAPURĂ : Frumoasă imagine!... umbra sceptrului... mi-o repetaţi 
în toate zilele... e cam monotonă, însă plăcută... şi ce mai face poporul?... 
nu l-am văzut de mult... 

TÂNDALĂ: Nu-şi încape în piele de fericire. 

PAPURĂ: Aşa să fie, Păcală, îşi încape sau nu-şi încape? 

PĂCALĂ: Nu-şi încape... e burduf... 

PAPURĂ: Burduf!... A!... mulţumirea mea este deplină... adică 
tocmai deplină nu... pentru că tarafurile politice se-nmulţesc pe toată 
ziua... Câte avem pân-acum? 

PĂCALĂ: 57, augustate. 

PAPURĂ: Numai atâtea?... le credeam mai plodoase... care au 
mai ieşit la maidan?... 

PĂCALĂ (desfăşurând o hârtie lungă): lată lista. 

PAPURĂ: Breee!... ce pomelnic!... citeşte-l, Păcală. 

PĂCALĂ: Categoria-ntâi. 

PAPURĂ : Cum?... Sunt pe categorii? 

PAPURĂ: Dar, categorisiţi. 

PAPURĂ : Zi-nainte. 

PĂCALĂ: Categoria-ntâi! Tarafuri colorate. 

PAPURĂ: Colorate?... 

PĂCALĂ : Da!... pentru ca să bată mai bine la ochi. (Citind. ) Taraful 
verde. 

PAPURĂ: Verde? Pentru ce verde? 

PĂCALĂ : Pentru că-i spanac. (Citind. ) Taraful galben. 

PAPURĂ: Galben?... O fi taraf de dovleci?... 

PĂCALĂ: Tocmai... e un taraf care a prins gălbeaţă. (Citind.) 
Taraful alb. 

PAPURĂ: Alb?... Se vede că-i mai spălat? 

PĂ CALĂ.: Şi pătimeşte de albeaţă pe ochi. (Citind.) Taraful stacojiu. 

PAPURĂ: Stacojiu?... pentru ce? 

PĂCALĂ: Pentru că cu cât e mai fiert, cu atât e mai roş. 

PAPURĂ: Ca racii. 

PĂCALĂ : Raci progresişti etc. Categoria a doua... Taraful naţional- 
liberal, taraful liberal-naţional, taraful liberal-naţional-moderat, tara- 
ful moderat-naţional-liberal. 

PAPURĂ: Treci la altă categorie, asta-i cam într-acelaşi păr. 

PĂCALĂ:A treia categorie... Taraful aristocrat, democrat, burto- 
crat, pungocrat, postocrat... 

PAPURĂ: Destul... m-am ameţit şi simt că devin prostocrat ca 
dânşii... Şi care-i deviza politică a tuturor? 

PĂCALĂ: Una ş-aceeași... “Scoală-te de la locul tău, să mă pun 


» 








eu 
PAPURĂ: Adică, cu alte cuvinte... Să vă dau afară pe voi şi să-i 
iau pe dânşii în loc? 
PĂCALĂ : Cam așa! 
PAPURĂ: Ş-aşa se poate... să vă dau afară... să nu vă dau?... Ba 
să vă dau. 
AMÂNDOI: Ferească Dumnezeu, auguste. 
PAPURĂ: Dar dacă vă voi păstra... Cum să salvăm situaţiunea?... 

TÂNDALĂ : Trântind tarafurile la puşcărie. 

PAPURĂ: Bună idee, să le trântim... oare să le trântim?... şi pen- 
tru ce să nu le trântim?... Ce zici şi tu, Păcală?... 

PĂCALĂ: Zic să nu le trântim, maiestate... pentru că o asemenea 
trântă ar fi o măsură în incompatibilitate cu abilitatea guvernamentală. 

PAPURĂ (aiurit): Aşa... (Aparte.) N-am prea înţeles. (Tare. ) Apoi 
dar să-i lăsăm în pace, mai cu seamă că am altă belea pe capul meu... 
Sânziana mi-a declarat că vrea să se mărite pe placul ei... iar nu după 
convenienţele politicii statului... Eu chibzuisem să fac alianţă cu vecinul 
meu, cu Piperuş-Craiul... dar fata-l găseşte prea iute... şi nu-l vrea. 

TÂNDALĂ : Asta poate să nască mari complicaţiuni. 

PĂCALĂ : Poate chiar şi războaie. 

PAPURĂ: Ş-apoi?... nu mi-e teamă de-un Piperuş. Câţi pipăruşi 
am mâncat eu, de când împărăţesc!... Au început să curgă peţitori pen- 
tru Sânziana? 

TÂNDALĂ: Început... Hotelul “La trei sarmale” e plin de crai, 
domni şi împărați, care aşteaptă să fie invitaţi a se prezenta la Curte. 

PAPURĂ: Bine, faceţi-le cunoscut că-i voi primi chiar astăzi... 
Gătit-aţi tot pentru ceremonialul primirii lor? 

PĂCALĂ : Totul e gata. 

PAPURĂ : Mergeţi dar să-i aduceţi în prezenţa noastră, hai, marş! 

AMÂNDOI: Numaidecât, auguste... (Ies închinându-se.) 

PAPURĂ (singur): Un cap încoronat trebuie să aibă caracter ferm 
şi voinţă nestrămutată... altminterea se-ncurcă rău iţele politice... Eu 
am hotărât să fac pe voia Sânzianei... şi nu mă schimb odată cu capul 
(o pauză), şi însă prudent de-a expune împărăţia la cine ştie ce calamităţi, 
pentru capriciul unei copile alintate... Ce-ar fi, adică, dacă n-aş mărita-o 
acum?... ar plânge ş-atâta tot... dar de ce s-o fac să plângă, drăguţa?... 
Vrea să se mărite, lucru natural. (Schimbă tonul.) Vrea, vrea... multe 
vrea omul... de m-aş potrivi... ea are voinţa ei... dar şi eu am pe-a 
mea... şi, în sfârşit, cine-i împăratul? Eu!... cine are dreptul de a porun- 
ci?... Eu! prin urmare, s-o mărit... alta n-am ce face. (Stă pe gânduri, 
numărând pe degete.) S-o mărit?... să n-o mărit?... 

SCENA IV 





PAPURĂ, SÂNZIANA (iese din apartamentul ei) 


SÂNZIANA: Tătucă. (Vine de-l sărută. ) 

PAPURĂ: Copila mea, te-ai trezit?... 

SÂNZIANA: Ce fel? trezit?... Soarele-i amiazi, şi d-ta tot în halat 
şi cu scufa de noapte?... 

PAPURĂ: Am avut multe de pus la cale cu miniştrii. 

SÂNZIANA (zâmbind): Înţeleg... aţi organizat ceremonialul de 
astăzi... Scumpul meu părinte, cât mă doare să mă despart de d-ta. 

PAPURĂ: Apoi dacă te doare aşa de mult, pentru ce vrei numaidecât 
să ieşi din casa părintească? 

SÂNZIANA: Pentru ca să mă duc şi eu la casa... aşa a făcut şi 
mama. 

PAPURĂ: Dumnezeu s-o ierte... însă, pe vremea ei, fetele se măritau 
după placul părinţilor. 

SÂNZIANA: S-au schimbat lucrurile de-atuncea, tătucă. Astăzi 
suntem libere şi independente. 

PAPURĂ: Formaţi şi voi un taraf?... 

SÂNZIANA: Dar, găsim că e drept să ne alegem noi înşine 
tovarăşii vieţii noastre. 

PAPURĂ: De aceea s-au înmulţit despărţeniile... Ascultă, Sânzia- 
nă... n-ai putea să mai rabzi vreo doi-trei ani?... 

SÂNZIANA: De ce nu zece?... să-mpletesc coadă albă. 

PAPURĂ: Pân' la coadă albă mai ai mult, fata mea. 

SÂNZIANA: Tătucă, vrei să afli adevărul?... mi-a prezis o 
vrăjitoare că, de nu m-oi mărita în anul acesta, am să mă găsesc într- 
o primejdie de moarte. 

PAPURĂ: De moarte!... să mori?... ferească Dumnezeu! să nu faci 
una ca asta... mai bine te mărit de 17 ori, cu cine ţi-a cere inima... 
chiar c-un zmeu, dacă ai poftă de zmei. 

SÂNZIANA: Bunul meu părinte!... Tocmai de zmei mi-e teamă, 

pentru că ei fură fete de-mpărați... şi mi-a spus vrăjitoarea că sunt 
ameninţată... 

PAPURĂ (speriat): Ce?... să te răpească o dihanie de pe ceea 
lume?... Merg să dau porunci ca să pună străji împrejurul palatului... 
(Strigă:) Păcală, Tândală... iaca, uitasem că ei sunt duşi la “Trei sar- 
male!” 

SÂNZIANA: Nu te turbura, tătucă, mai bine mergi de te găteşte, 
ca să primim oaspeţii veniţi la noi de prin fundul lumii. 

PAPURĂ: Ai dreptate; mă duc să-mi lepăd halatul şi să-mi pun 
hlamida... Pupă-mă frumos... Pupă-mă încă o dată. (După ce-o sărută 
iese zicând: ) E frumoasă... ruptă din soare! Şi-mi samănă mie, bucăţică 
tăiată. (ese-n stânga. ) 


SCENA V 


SÂNZIANA (singură): Azi trebuie să-mi aleg un mire!... pe care?... 
pe cel mai viteaz, mai tânăr şi mai frumos. 


RECITATIV 
De multe nopţi mi-e somnul agitat 
Şi până-n zori ades nu pot dormi. 
Un glas ascuns îmi zice ne-ncetat 
Că am ajuns în timpul de-a iubi. 


ARIE 

1 
Fără dor, fără iubire, 
Nu e-n lume fericire, 
Spune doica mea. 
Ea-i bătrână, ispitită; 
Ca să fiu dar norocită, 
S-o ascult pe ea. 

II 
Făt-Frumos, o, dulce mire, 
Te aştept, vin” cu grăbire, 

Vino de mă ia, 

Ca să ducem împreună 
Viaţă dulce, viaţă bună 
Cum inima vrea. 


Ah!... când ar veni Făt-Frumos... (Stă gândind. Un zmeu trece călare 
prin văzduh.) Când ar apărea deodată-n ochii mei... 


(Zmeul apare între arcade.) 


SCENA VI 


SÂNZIANA, ZMEUL 


ZMEUL (în fund): Sânziană! 

SÂNZIANA (tresărind): Cine mă cheamă? (Vede pe zmeu.) A!... 
(Vrea să fugă.) 

ZMEUL: Nu fugi, dulce minune; vestea frumuseţii tale a trecut 
peste nouă mări şi nouă ţări şi, ca să te văd, am venit în zbor nouă zile 
şi nouă nopți. 

SÂNZIANA: Dar cine eşti tu, care îndrăzneşti?... 

ZMEUL: Eu sunt împăratul zmeilor. 

SÂNZIANA (cu groază): Eşti zmeu?... 

ZMEUL: Ş-am jurat să te fac soţia mea. 

SÂNZIANA:Eu?... 

ZMEUL: Vino cu mine. 

SÂNZIANA: Mai bine să mor. 

ZMEUL: Vino!... (Face un pas, întinzând mâna spre ea.) 








SCENA VII 
Aceiaşi, PEPELEA (se arată sub arcade) 


PEPELEA: Stai, fiară de pe ceea lume!... un pas mai mult, eşti mort. 
ZMEUL: Ce?... tu, piticule, îmi porunceşti mie? 

PEPELEA: Pieri, pieri îţi zic. 

ZMEUL (ridică buzduganul): Se vede că vrei să legi frăţie de moarte 
cu buzduganul meu? 

PEPELEA: Şitu cu fluieraşul meu. (Sună din fluier.) 

ZMEUL (rămâne încremenit, vrea să-nainteze, dar nu poate; vrea 
să ridice buzduganul, şi-i cade braţul fără putere): Păcătosule!... 
aşteaptă... Ce-am păţit?... nu pot face un pas înainte... nu pot purta 
buzduganul, sunt fermecat... fluierul acesta mă-nvinge... (Se tot re- 
trage îndărăt, împins de-o putere misterioasă, în sunetul fluierului Pepe- 
lea-l urmăreşte, amândoi dispar în grădină. ) 

SÂNZIANA (trezindu-se din buimăceală): Am visat?... Era să mă 
răpească un zmeu?... Şi m-a scăpat de el?... Cine m-a scăpat?... Poate 
că era Făt-Frumos. 

Făt-Frumos, o, dulce mire, 
Te aştept vin” cu grăbire, 
Vino de mă ia... etc. 


(Iese prin stânga cântând sotto voce.) 


SCENA VIII 


PĂCALĂ, TÂNDALĂ, PÂRLEA-VODĂ, 
LĂCUSTĂ-VODĂ, ZORILĂ, MURGILĂ 
(mai multe persoane din toate părțile lumii, în diverse costume fantastice) 
(S-aud fanfare-n curte, uşile-n dreapta se deschid; doi uşieri vin de se aşează la 
intrare. Intră cortegiul de crai, domni şi împărați, precedaţi de Tândală şi Păcală şi 
urmaţi de steaguri cu emblemele lor. Se pun în semicerc, în faţa tronului.) 


COR 
Azi e ziua mult dorită, 
Când, uimiţi, o să vedem 
O minune strălucită, 
Un crin alb cu diadem. 


190 Vasile Alecsandri 





TÂNDALĂ.: Poftim, vestiți şi de bun neam domni, crai şi împărați! 
În curând va sosi marele, gloriosul, mărinimosul, augustul Papură- 
Împărat, împreună cu frumoasa, încântătoarea, augusta sa copilă, 
domniţa Sânziana. 


(În sunetul unui marş triumfal, intră Papură cu hlamidă 
şi cu coroană aurită, ținând pe Sânziana de mână, 
urmaţi de mai multe dame şi magnați de Curte... ei fac 
jurul sălii, salutând pe oaspeţi, ş-apoi merg de se suie pe 
tronuri. Steagurile se înclină în faţa lor şi toţi oaspeţii 
rămân extaziaţi, privind la Sânziana... Pârlea-vVodă dă 
semne de admiraţie grotescă. 

Tândală stă lângă tron.) 


COR 
Iată împăratul, 
Iată luminatul 
Cu Sânziana, 
Mândra Cosânzeana, 
Orişicine-o vede 
Jură şi crede 
Că e un juvaer, 
Căzut aici din cer. 


SCENA IX 
Aceiaşi, PAPURĂ cu SÂNZIANA 


PAPURĂ (petron): Bine-aţi venit la curtea noastră, oaspeţi de soi 
şi de tot soiul!... Crainicii noştri v-au dus vestea despre copilă şi zestrea 
ei... jumătate de împărăție, fără ipotecă... Care din voi va avea noroc 
să placă fetei va avea parte de amândouă... Haide, arătaţi-vă talentele 
şi nurii, concursul e deschis; am zis!... 

TOŢI: Trăiască Papură-Împărat! 

PAPURĂ: Acum şi pururea şi-n vecii vecilor... 

TOŢI: Amin! 

PAPURĂ: Păcală, te numesc mareşal de ocazie, fără leafă. 
Prezentează-ne concurenţii cu tropos. 

PĂCALĂ: Ascult. (Prezentând pe Zorilă.) Măria-sa Zorilă, craiul 
Răsăritului. 

PAPURĂ: Zorilă?... Am cunoscut în tinereţe pe babacu-tău; 
pătimea, sărmanul, de căscat, altminterea era deştept şi cam... ber- 
bant. (Râzând.) Îmi aduc aminte că odată ne-am întârziat împreună 
pănă-n faptul zilei, într-o mahala!... ha! ha! ha! Stârnisem toţi câinii şi 
comisarii... ha, ha, ha! 

TÂNDALĂ (încet, cu dezaprobare): Auguste... 

PAPURĂ (serios): Ai dreptate, Tândală, nu iartă ighemoniconul. 
(Arată pe Sânziana.) Şi e sărbătoare-n casă; iaca tac, tac. 

ZORILĂ (îngenunche dinaintea tronului Sânzianei şi declamă) : 

Princesă! Răsăritul e raiul pământesc; 
Din el răsare luna şi soarele ceresc! 
Primeşte-a fi regină acelui dulce plai, 

Ca să privească lumea-n mirare rai în rai. 


(Se scoală şi se retrage.) 


PAPURĂ (lui Tândală): Rarerarerai în rai? parcă aud broaştele, 
Tândală. 

TÂNDALĂ: Poezie imitativă, auguste. 

PAPURĂ:0Ofil... 

PĂCALĂ (prezentând pe Murgilă): Măria-sa Murgilă, craiul Apu- 
sului. 

PAPURĂ: Murgilă?... Stăi... am cunoscut şi pe babacu-tău; era 
cam posomorât de firea lui. Ce mai face? 

MURGILĂ (posomorât): A apus... 

PAPURĂ: A apus!... Ce spui? A dat pielea popii? Hei!... lume, 

lume!... toţi suntem mai mult sau mai puţin muritori. (Îşi suflă nasul 
tare.) Ca mâine îi apune şi tu. 
MURGILĂ (asemenea şi el îngenunche înaintea Sânzianei şi dec- 

lamă): 

Princesă, în Apusul profund, mistuitor, 

Apune soare, lună, tot ce-i strălucitor, 

Dar jur pe-a ta frumseţă, de lume admirată, 

Că tu nu vei apune din ochii-mi niciodată. 


(Se retrage.) 


PAPURĂ: Frumos!... (Lui Tândală.) Ce au, Tândală, de grăiesc 
toţi în stihuri?... e vreo boală nouă? 
TÂNDALĂ: Da... o boală ce se numeşte stiho-morbus. 
PAPURĂ:0Ofil... 
PĂCALĂ (prezentând pe Lăcustă): Măria-sa Lăcustă-Vodă. 
PAPURĂ: Lăcustă? Te ştiu de mult... mi-ai potopit ogoarele într-o 
vreme... la anul o mie şi ceva! 
LĂCUSTĂ: Era foamete, augustate... şi eram pe atunci un copil 
fără judecată, zburdalnic. 
PAPURĂ: Aşa!... Ş-acum văd cu mulţumire că, deşi eşti flăcău 
tomnatic, te ţii bine; tot verde! 
LĂCUSTĂ: Am stomac bun! 
PAPURĂ (lui Tândală): Stomac de Lăcustă. 
LĂCUSTĂ (îngenunchează dinaintea Sânzianei şi declamă): 
Frunză verde de mohor 
Mor de dor... zău... de dor mor, 
Mor... mor... Mor... 
(Aparte.) Ce dracul... am uitat restul şi mi-am pierdut rostul. 
PAPURĂ (lui Tândală): lan ascultă, Tândală... ăsta mormoroseşte 
ca un urs. 
LĂCUSTĂ (cată a continua): 
Frunză verde de mohor 
Mor, mor, mor... 

PAPURĂ : Lăcustă... dragă Lăcustă, lasă, nu mai muri acum, fătul 
meu, pe altădată, pe altădată, aşa să trăieşti. 
LĂCUSTĂ (retrăgându-se): Curios!... mi-am uitat improvizaţia. 
PĂCALĂ (prezentând pe Pârlea): Măria-sa, Pârlea-Vodă. 
PAPURĂ: Pârlea?... pârlit eşti de soare! 
PÂRLEA: Ba din născare, augustate. (Declamă:) 
Princesă, a ta frumseţă-nfocată şi bălaie 
În vulcanul meu de suflet a aprins o pălălaie. 
Ard, ard, ard, mă fac cenuşă, căci amorul mă încinge. 
A! precum ai aprins focul, fă bine de mi-l şi stinge. 
PAPURĂ: Pompieri!... chemaţi pompierii... e-n stare să-mi dea 
foc palatului. (S-aude afară fluierul lui Pepelea.) 
PÂRLEA (indignat): Cine mă fluieră? 
PAPURĂ : Ce se-aude, un fluier? 
SÂNZIANA (uimită, aparte): Parcă-i fluierul care m-a scăpat de 
zmeu. 
(Apare Pepelea pe pragul uşii din dreapta.) 


SCENA X 


Aceiaşi, PEPELEA 


PAPURĂ: Cine eşti tu, semeţule, de îndrăzneşti s-ai îndrăzneala 
de a te prezenta dinaintea noastră? 

PEPELEA: Luminate împărate, sunt solul Zânei-Lacului!... Acea 
zână năzdrăvană a auzit de preaputernicul, preaînţeleptul, preamă- 
rinimosul Papură-Împărat, precum şi de cereasca frumuseţe a fiicei sale, 
care-i samănă... 

PAPURĂ (îmblânzit): Aşa mai vii de-acasă... urmează. 

PEPELEA: Şi, vrând să vă arate admirarea ce i-aţi inspirat, vă 
trimite prin mine, pentru serbarea de astăzi, două prezenturi, cum nu s-a 
mai văzut pe lume. 

PAPURĂ: Care? unde-s?... 

PEPELEA (face un semn afară; un paj intră, aducând o colivie 
mică de aur, în care este închisă o pasăre albastră, şi alți doi servitori 
aduc o oglindă mare, pusă pe două picioare aurite): Iată-le!... o pasăre 
măiastră, pentru frumoasa şi încântătoarea princesă. (Ia colivia ş-o 
prezintă Sânzianei.) Ş-această oglindă, pentru augustatea-voastră... 
Pasărea are grai omenesc şi răspunde la toate întrebările... Oglinda 
arată adevărul... Zâna vă roagă să le primiţi bucuroşi, din parte-i. 





(Servitorii aşează oglinda între ambele arcade, 
faţă cu publicul.) 


PAPURĂ: Primim, cum nu?... şi-i trimitem asigurarea înaltei noas- 
tre consideraţiuni. 

SÂNZIANA: Ce frumoasă pasăre! 

PAPURĂ: O fi dumbrăveancă? (Lui Pepelea.) Şi zici că astă pasăre 
grăieşte? 

PEPELEA: E pasăre măiastră... adresaţi-i orice întrebare, ea va 
răspunde. 

PAPURĂ: Ce s-o-ntreb? Ha! am găsit... Păsărică dragă... spune- 
mi: sunt coţcari în împărăţia mea? 

PASĂREA: Da! da! da! da! 

PAPURĂ: Nu mă-ndoiam de asta... care sunt cei mai mari 
gheşeftari? 

PASĂREA: Păcală... Tândală... 

PAPURĂ : Ce-a zis? 

PĂCALĂ: A zis Tândală. 

TÂNDALĂ: Ba Păcală. 

PĂCALĂ: Ba Tândală. 

TÂNDALĂ: Ba Păcală. 

PASĂREA: Păcală-Tândală, Tândală-Păcală. 

PAPURĂ: Cum se poate?... Şi eu credeam... 

TÂNDALĂ-PĂCALĂ: Minciuni, minciuni, gaiţă neruşinată!... 
Nu o credeţi, augustate. 

PAPURĂ (sever): Tăcere!... Mâine voi fi supremul vostru judecător, 
astăzi n-am vreme să fiu decât părinte... Sânziană, ai văzut ş-ai ascul- 
tat pe onorabilii preopinanți... asta... aspiranţi... răspunde, care din 
dumnealor îl socoţi mai demn de a-mi fi ginere mie şi, prin urmare, 
bărbat ţie? 

SÂNZIANA (sculându-se): Sire, sunt confuză în momentul aces- 
ta... şi nu mă pot pronunţa îndată... atât de mari sunt meritele 
dumnealor. 

PAPURĂ: Prea bine, fata mea... Vom suspenda şedinţa pe zece 
minute; pentru ca să ai tot timpul necesar de-a lua o rezoluţie. (Tare.) 
Şedinţa e suspendată pe zece minute. Poftiţi la bufet, dacă vă place. (Se 
scoală.) 

SÂNZIANA (aparte): Am să consult pasărea despre ursitul meu. 
(Către pasăre.) Păsărică dragă, cum se numeşte ursitul meu?... 

PASĂREA: Pepelea! Pepelea. 

SÂNZIANA: Pepelea. (Iese printre arcade împreună cu damele.) 

PAPURĂ: Acum mă pot cobori de pe tron, să-mi mai dezmorţesc 
şalele... (Se coboară.) Unde-i cel ce-a adus pasărea şi oglinda? 

PEPELEA: Eu sunt. 

PAPURĂ : Cum te cheamă? 

PEPELEA : Pepelea. 

PAPURĂ : Din botez sau de-aiurea. 

PEPELEA: Ba de-aiurea. 

PAPURĂ: Aşa am chitit şi eu... acum spune-mi ce meşterie are 
oglinda asta?... Pănă azi eu n-am văzut oglinzi? 

PEPELEA: Ea arată chipul şi totdeodată caracterul fiecărui om ce 
se uită în ea. 

PAPURĂ: Minunat. (Aparte.) Prin ea am să cunosc firea musafiri- 
lor mei. (Tare.) Păcală, Tândală... ian priviţi-vă mutrele în oglinda 
asta... ca să vedeţi cât sunteţi de frumoşi. 

PĂCALĂ-TÂNDALĂ (cu sfială): Auguste... 

PAPURĂ: Am poruncit... marş. 

(Păcală şi Tândală se duc în faţă la oglindă, care 
reflectează doi lupi cu gurile căscate, trăgând de-o 
pungă.) 


PĂCALĂ-TÂNDALĂ: Doi lupi!... piei, drace!... suntem lupi? 

PAPURĂ: Lupi! Miniştrii mei, secretari de stat, sunt lupi! şi eu i-am 
rânduit păstori la o0i?... (Sever.) Am să vă hăituiesc cu copoi, pungivorilor! 

PĂCALĂ-TÂNDALĂ (abătuţi): Ne-am dat de gol! Am păţit-o. 

TOŢI (cu mirare): O! 

PAPURĂ (aparte): Acum să trecem la musafiri. (Tare.) Lăcustă- 
Vodă... ai idee de nurii cu care te-a înzestrat natura? 

LĂCUSTĂ: Aproximativ, augustate, după cât m-au încredinţat 
sexul frumos. 

PAPURĂ: Treci la oglindă, treci ca să te aproximativeşti cu ochii. 

LĂCUSTĂ: Bucuros... (Se pune în faţa oglinzii. Oglinda reflectea- 
ză o lăcustă slabă. ) 

TOŢI (râzând): A!... o lăcustă? 

LĂCUSTĂ: Eu! Lăcustă?... 

PAPURĂ : Aidoma. 

PÂRLEA (râde cu hoho): A păţit-o vărul. 

PAPURĂ: Pârlea-Vodă, e rândul dumitale. 

PÂRLEA: Eu n-am grijă... sunt frumos. (Cată în oglindă. Oglinda 
reflectează un curcan.) Un curcan! 


(Toţi râd.) 


PAPURĂ: Numai bun de pus în frigare. 

PÂRLEA (furios): Asta-i o insultă... cere răzbunare. (Scoate sabia 
ca să lovească oglinda.) 

PAPURĂ (oprindu-l): Ba te poftesc să-mi laşi mobilele în pace; nu 
poţi lupta cu adevărul... Am să mă uit şi eu... priviţi şi admiraţi. (Se 
pune majestos înaintea oglinzii. Oglinda reflectează o broască purtând 
scufă.) Ce?... un buhai de baltă? Eu?... Asta-i broscărie... boşcărie vreau 

să zic; sfărâmaţi oglinda asta obraznică în 40 de mii de bucăţi. Buhai 
de baltă?... Pepelea, unde-i Pepelea? 
PEPELEA (ieşind de după oglindă): Aici. 
PAPURĂ: La spânzurătoare... duceţi-l la ştreang. 
TÂNDALĂ-PĂCALĂ : Pe dânsul cu toţii! 


(Toţi se reped asupra lui Pepelea, care scoate fluierul de 
la brâu.) 


PEPELEA (aparte): Am să te văd, fluieraşule, ce poţi. 
(Fuge spre uşa din dreapta.) 


PAPURĂ: Nu-l lăsaţi să scape. 
PEPELEA: Sună, fluieraşule, să-i faci a juca de streche. 


(Sună din fluier ca la uşa cortului. Toţi se opresc din 
goană şi încep a juca în loc, sărind în sus, strâmbându-se 
şi neputându-se opri; Pepelea iese, fluierul încetează, 
dansul se opreşte.) 


TOŢI: După el! (Se reped spre uşă, fluierul se aude mai departe, 
dansul iar începe şi continuă mai strechiat, pân” ce fluierul tace.) Uf! am 
obosit, nu mai pot, îmi dau sufletul. (Unii cad pe scaune, alții se rea- 
zemă-mpreună, spate de spate.) 

PAPURĂ (căzând pe treptele tronului): Uf! am jucat fără voie ca 
la uşa cortului, la bătrâneţe. Suntem vrăjiţi. 


SCENA XI 


Aceaiaşi, DAMELE CURŢII, MACOVEI, TOMA, ŢĂRANI, 
ȚĂRANCE 


DAMELE (dau țipăt afară): A! 
TOŢI (tresărind): Ce este? 
DAMELE (pe terasă): Zmeul! Zmeul!... Săriţi... a răpit pe domniţa! 

(Zmeul trece călare prin aer, cu Sânziana în braţe.) 


TOŢI: Zmeul!... 

DAMELE (vin, alergând speriate, în scenă): Zmeul! (Se ascund 
după tronuri.) 

PAPURĂ : Ce zmeu? unde-i zmeul?... ce-aţi păţit? 

O DAMĂ (repede): În vreme ce domniţa sta departe pe terasă, 
grăind cu pasărea cea măiastră, soarele s-a-ntunecat ca de un nor şi 
deodată a apărut prin văzduh un zmeu călare; el a trecut pe lângă 
domniţa, a luat-o în braţe şi s-a dus, s-a dus... 

PAPURĂ (buimăcit): S-a dus, s-a dus, unde s-a dus? 

DAMA: Şi s-a făcut în curând nevăzut. 

PAPURĂ (tare): Unde? 

DAMA: În fundul orizontului. 

TOŢI:A! 

PAPURĂ : Tocmai în fund? 

DAMA: Tocmai. 

TOŢI:A!...A!... 

PAPURĂ: Cea... a... a?... ce aţi căscat gurile?... La goană după 
el! (Scoate paloşul şi umblă pe scenă ca un nebun, strigând:) După el, 
voi toţi... Domni, crai, împărați, Păcală, Tândală, Macovei. Oştile, să 
iasă oștile... Poporul!... Să sară poporul! Cum?... să-mi fure bunătate 
de fată pe sub nas? După hoţ, la goană; înarmaţi-vă cu buzdugane, cu 
ciomege, cu ce-ţi găsi — încălecaţi pe cai, pe măgari, pe prăjini, şi 
după zmeu, la goană. Eu plec înainte... Hai, nu mă lăsaţi singur. 

TOŢI: Hai! Hai! 





COR 
La goană, la goană, la goană, 
În grabă, la fugă, mereu! 
Să-l prindem, să-l facem tocană, 
Pe hoţul, pe hâtrul de zmeu! 


(Toţi ies, alergând pe uşă şi pe sub arcade.) 


(Sfârşitul actului II.) 

ACTUL III 


Teatrul reprezintă o pădure deasă, prin care se deschide o alee ce duce din faţa 
scenei până-n fund; în dreapta, un tufar, sub care stă ghemuit Statu-Palmă. 





SCENA I 
STATU-PALMĂ, apoi ZÂNA-CODRULUI 


COR 
(în pădure) 
În pădurea fermecată 
Stăm închişi, vai! fără vină. 
O! tu, zână adorată, 
Scoate-ne iar la lumină. 


STATU-PALMĂ: lan auzi cum se bocesc toţi nenorociţii prinşi 
în codru de Mama-Pădurii!... Ce dihanie răutăcioasă!... Pe cine-l 
întâlneşte rătăcit pe-aice, îl închide într-un copac... Chiar pe mine, 
uncheşul Statu-Palmă-Barbă-Cot, m-a osândit să stau în tufarul ista... 
şi mi-a luat amanet iepuraşul meu cel şchiop... De nu l-ar fi mâncat 
ostropăţ, sărmanul... Dar iată că vine... La tufar, moşule... (Se ascunde 
după tufar.) 

ZÂNA (care vine prin alee): Frate-meu, zmeul, a răpit pe Sânziana... 
şi de-atunci nu l-am mai văzut... l-o fi fermecat, şi-l ţine legat de poa- 
lele ei... Ce proastă beţie e beţia amorului!... Cum ea schimbă pe om în 
neom... Eu dispreţuiesc această slăbiciune omenească... n-am iubit, 
nici voi iubi vreodată, deşi mulţi s-au înamorat de mine şi s-au rătăcit 
prin codru, căutându-mă. Năucii! le-am arătat eu cine-i Mama-Pădurii... 
i-am atras aici în desime şi i-am închis în trunchii copacilor... În ste- 
jarul cel mare am pe Făt-Frumos; în salcia cea pletoasă, pe un poet 
bocitor; în tufa ceea de spini înveninaţi, pe un invidios jurnalist... în 
putregaiul cel de ulm, un fost ministru putred la inimă; în strâmbătura 
cea de lemnul-câinelui, un fals patriot; în tufarul cela am închis pe 


CUPRINS 

Statu-Palmă-Barbă-Cot şi i-am luat zălog iepuraşul lui cel şchiop, ha! 
ha! ha! (Corul iar se repetă.) Ei plâng, şi eu râd de bocetele lor... Dar ce 
zăresc? Iaca frate-meu, zmeul... posomorât e!... efectul amorului! 


SCENA II 
ZÂNA, ZMEUL (vine prin alee trist, palid şi abătut) 


Z ÂN A: Bine-ai venit, frate!... Ce-ai păţit de eşti aşa trist? 

ZMEUL (oftează): Ha! 

Z ÂN A: Eşti bolnav? 

ZMEUL (dă din cap): Ha! 

Z Â NA: Nu?... ai pierdut poate pe Sânziana? 

ZMEUL (tragic): Ah!... n-am pierdut-o, soro... ea m-a prăpădit pe 
mine. 


Z ÂNA: Cum? 
ZMEUL: Nuvrea! 
ZANA: Ce nu vrea? 


ZMEUL: Să mă iubească. 

Z ÂN A: Cum se poate?... tu, zmeul zmeilor! 

ZMEUL: Eu, zmeul zmeilor! 

Z Â N A: Carevasăzică, nu te-ai îndulcit cu nimica până acum? 

ZMEUL: Îndulcit?... Zi amărât, căci numai amar am înghiţit... 
priveşte-mă în faţă, ş-apoi mă-ntreabă de viaţă. 

Z ANA: Într-adevăr, eşti cam tras la faţă. 

ZMEUL: Şi tras pe sfoară... Sunt galben ca nufărul, căci nici 
mănânc, nici beau, nici dorm; sunt năuc. 

Z ÂN A : Adică înamorat? 

ZMEUL: Înamorat lulea. 

Z ÂN A: Lulea? 

ZMEUL (tragic): Lulea, ascultă: După ce am răpit-o de la curtea 
lui Papură... am adus-o prin văzduh la palatul meu din insula cea 
nevăzută... Sărmana!... era leşinată de spaimă... când s-a trezit şi a dat 








Sânziana şi Pepelea 201 





cu ochii de mine... în loc să-mi zâmbească, ca celelalte fete bine cres- 
cute, ştii ce-a făcut? 

Z ANA: Ce? 

ZMEUL: S-a-nfuriat ca o pisică sălbatică, şi cât pe-aci să mă chio- 
rască cu unghiile sale trandafirii... Eu am început, după obicei, a-i 
înşira vorbe drăgălaşe... aş!... ca şi când aş fi grăit politică. 

ZÂNA (râzând): Aşa efect deşănţat ai produs? 

ZMEUL: Aşa!... i-am spus că o iubesc, că vreau s-o fac împărăteasa 
zmeilor, că i-oi aduce toate comorile din lume, botine cu tocuri de-o 
şchioapă, corsete, chirase, degeaba!... în sfârşit, i-am căzut la ge- 
nunchi... Am plâns chiar, crezi tu, Pădureanco? 

ZÂNA: Şi ea? 

ZMEUL: Ea s-a uitat la mine cu dispreţ şi mi-a zis: Slut eşti când 
te scânceşti. 

ZÂNA: Şitu? 

ZMEUL: Eu m-am supărat şi am răspuns: Slut, neslut, ai să fii a 
mea, de voie, de nevoie; şi m-am repezit s-o apuc în braţe. 

ZÂNA: Şi ea? 

ZMEUL: Ea mi-a tras o palmă... dar ştii ce palmă? de mi-au 
scăpărat ochii... (Duios.) Cine ar crede că o mânuşiţă atât de fragedă 
ar putea... Mi-e umflată falca? 

Z ÂN A: Umiflată bine... şi tu? 

ZMEUL: Eu m-am făcut că n-am mâncat palma şi am dat asalt 
înainte... 

ZÂNA: Atunci? 

ZMEUL: Ea a scos, de nu ştiu unde, un pumnar şi mi-a declarat că 
se ucide de-oi face un pas mai mult. 

ZÂNA: Şi tu ai crezut-o? 

ZMEUL: Era în stare să se străpungă, diavoloaica, pentru ca să-şi 
apere... onoarea. 














O copiliţă cu mâna-i albă 
Pe mine, soro, m-a prins de nas. 
Şi lângă-această minune dalbă 

N-am nici putere, nu am nici glas. 
Credeam odată că cel mai tare 

Şi cel mai mare pe lume-s eu. 

Ce nerozie!... o fată mare 

E mai zmeoaică decât un zmeu! 


Z ÂN A: De este aşa, te jălesc, frăţioare... După câte mi-ai spus, 
Sânziana are mândrie şi energie?... 

ZMEUL: Prea multă energie... (Îşi pipăie falca.) Şi eu nu mai am 
vlagă în mine de când mă munceşte dorul... puterile mi-au secat, încât 
sunt foarte îngrijit, căci am aflat de venirea lui Papură-Împărat asupra 
mea cu oaste mare! 

Z ÂN A : Cine ţi-a adus astă veste? 

ZMEUL: Un şoim cu cap de cuc. 

Z Â N A: Vro pasăre măiastră? 

ZMEUL: Nicidecum!... Un simplu cuc, care şi-a schimbat numele, 
ca să se coţofănească. 

Z Â NA: Şi ce-ai de gând să faci? 

ZMEUL: De-aș fi în apele mele, nu mi-ar păsa de oastea lui Papură... 
dar mă simt fără curaj... de când m-a muiat amorul... şi mă tem... 

Z ÎN A: Nute teme, cât sunt eu în calea lor... alt drum decât acest din 
codru nu duce spre insula ta. De-or intra în el, îi prind în mrejele mele. 

ZMEUL: Prinde-i, surioară! mai cu samă pe împăratul... Sânziana 
va face tot ce voi vrea eu pentru ca să scape pe tată-său... ş-atunci voi 
redeveni iar zmeul zmeilor, cu-o falcă-n cer şi cu alta pe pământ... dar 
ce s-aude? (În stânga e un zgomot de oameni.) 

Z Â N A: Zăresc o oaste mare... o fi Papură. 

ZMEUL: O oaste?... fug... 

Z ÂN A: Mergi degrabă de te închide în cetatea ta. 

ZMEUL: M-am dus! (Iese fuga prin fund.) 

ZÂNA: Sărmanul frăţior, cine-ar zice c-a fost spaima lumii... 
priveşte, din zmeu, s-a schimbat în iepure. Efectul amorului! (Intră în 
pădure.) 

SCENA III 





PAPURĂ, PĂCALĂ, TÂNDALĂ, MACOVEI, 
ŢĂRANI, OSTAŞI 
(toţi sunt înarmaţi cu felurimi de arme; intră din stânga, obosiţi de drum) 


COR 
Aoleo! nu mai pot, 
Ostenit sunt de tot, 
Am să mor! 
Ce necaz! pân-acum, 
De un an sunt pe drum 
Umblător, mor, zău, mor. 


PAPURĂ : Unde suntem, Tândală? 

TÂNDALĂ:La marginea unui codru, auguste. 

PAPURĂ : Ai vorbit de te-ai pripit... te întreb, în ce ţară am ajuns? 

TÂNDALĂ : Cine poate şti... de un veac de om umblăm lela pe faţa 
pământului, fără a-i da de capăt... Ne-am pierdut şi drumul şi cărarea. 

PAPURĂ: Aşa este, mi-am lăsat tronul, masa şi odihna, ca să-mi 
găsesc fata... în ce hal oi găsi-o! 

PĂCALĂ: Dacă-i găsi-0?... 

PAPURĂ: Dac-oi găsi-o, precum zici... Dar adică de ce n-aş găsi- 
0? Cu toate că se poate prea bine să n-o găsesc, dar se poate s-o şi 
găsesc... însă în ce hal?... în ce hal?... asta-i întrebarea? 

PĂCALĂ : Asta. 

PAPURĂ: În sfârşit, unde ne aflăm?... Am trecut, ca Alexandru 
Machedon, prin ţara furnicilor, prin ţara căpcăunilor, şi abia am scăpat 
teferi, deşi am pierdut jumătate de oaste... aşa vom scăpa şi de-acum 
nainte... nu vă temeţi. Dascăle Macovei... tu, care eşti membru Societăţii 
Geografice din Podul Iloaiei, trebuie să cunoşti partea asta de lume? 

MACOVEI: Măria-ta... de nu cumva am intrat în împărăţia uriaşilor 
sau în crăia piticilor, sau în domnia tricolicilor, apoi trebuie să nu fim 
departe de ţara zmeilor. 

TOŢI (cu frică): Oare? 

PAPURĂ: Cum?...să fie oare zmeul aşa aproape de noi? 

TOŢI (dând îndărăt): În codrul ăsta? 

PAPURĂ (sedă după ostaşi): Ce v-aţi speriat, voinicilor?... au nu 
vă gândiţi la strămoşii voştri?! la acei eroi care sunt meniţi a fi exploataţi 
de strănepoţii lor?... Păcală-Tândală, unde sunteţi? 

PĂCALĂ-TÂNDALĂ (ieşind dintre ostaşi): Prezenţi. 

PAPURĂ: Intraţi în codru şi trageţi cu ochiul, nu cumva îţi zări 
zmei pe după copaci. 

AMÂNDOI (uimiţi): Noi? 

PAPURĂ: Voi, d-apoi cine?... eu?... Hai, marş... de-ţi scăpa din 
ghearele lor, voi fi marinimos cu voi, iertându-vă păcatele... marş... 

AMÂNDOI: Ne-am topit... 

PAPURĂ : Pornit-aţi azi?... 

AMÂNDOI: Pornit, auguste. 

PAPURĂ (ostaşilor): Până se vor întoarce din misiunea lor ex- 
traordinară, de se vor mai întoarce... voi întindeţi-mi cortul sub 
pădureţul cel stufos, ca să mă odihnesc... (Arată în dreapta, înspre 
culise.) Unde-s Pârlea şi Lăcustă? 

MACOVEI: Au rămas pe urmă, după obicei. 

PAPURĂ: Pare-mi-se că bat lăturile... Hai! (Iese pe gânduri.) În ce 
hal oi găsi-o? (Iese-n dreapta, cântând corul de la începutul scenei.) 








SCENA IV 
PĂCALĂ, TÂNDALĂ 


TÂNDALĂ: Păcală? 

PĂCALĂ: Ce-i, Tândală? 

TÂNDALĂ : Te-ai spovăduit pân-a nu pleca de-acasă? 
PĂCALĂ: Ba nici am gândit; dar tu te-ai împărtăşit? 
TÂNDALĂ: Nici atât. 

PĂCALĂ: Apoi halal de noi! 


Sânziana şi Pepelea 205 


TÂNDALĂ: Halal!... Păcală, ştii una? 

PĂCALĂ:Ce?... 

TÂNDALĂ : Dacă am spăla putina? 

PĂCALĂ: M-am gândit de mult la asta... dar unde să mergem?... 
încotro s-apucăm singuri-singurei?... să ne rătăcim?... să ne mănânce 
fiarele?... asta vrei?... 

TÂNDALĂ : Ferească Sfântul... hai dar în codru... de-om întâlni 
vreun zmeu... i-om da decoraţiile noastre, ca să-l îmblânzim... Cine 
ştie?... poate că şi zmeii să aibă slăbiciune pentru decoraţii... 

PĂCALĂ: Bună idee... Tândală... nu eşti prost de tot... Hai!... 





(Intră amândoi în alee şi se îndreaptă cu sfială spre 
fund. Deodată mulţime de țânțari ies dintre copaci, 
bâzâind prin văzduh, şi-i atacă.) 


TÂNDALĂ: Păcală, vezi ceva? 

PĂCALĂ: Nimic alt, decât un soi de țânțari morţi de foame... să 
juri că-s postulanţi. 

TÂNDALĂ (apropiindu-se): Hâş, dihanie... na!... m-a pişcat de 
mână... (Îşi trage o Da nd, peste mână.) 

PĂCALĂ: L-ai ucis?.. 

TÂNDALĂ: Ba!... ia seama, se pune unul pe obrazul tău. 

PĂCALĂ: Îl aud bâzâind şi-l pândesc. 

TÂNDALĂ:Dăi! 

PĂCALĂ: Na! (Îşi trage o palmă peste obraz.) 

TÂNDALĂ : L-ai ucis? 

PĂCALĂ: Ba nu, ucigă-l crucea. (Înaintând.) Vezi ceva printre 
copaci, Tândală? 

TÂNDALĂ: Tufă!... Stai... 

PĂCALĂ: Ce-i? 

TÂNDALĂ :Un ţânţar cât un bivol... Iaca vine... bâzâie... se pune 
pe vârful nasului... na!... aoleo!... (Îşi trage un pumn peste nas.) 

PĂCALĂ:L-ai turtit?... 

TÂNDALĂ: Ba, mi-am turtit nasul! 

PĂCALĂ: Să-i fie de bine!... 


(Tot apărându-se de țânțari şi examinând desimea 
codrului, ajung în fund.) 


TÂNDALĂ: Păcală... apucă tu în dreapta şi eu în stânga... de- 
acum ce-o vrea Dumnezeu cu noi. 

PĂCALĂ : Poate să pierim... Tândală, să ne îmbrăţişăm, pentru 
întâia şi ultima oară... Să ne iertăm... 

TÂNDALĂ (luându-l în braţe): Multe ţi-am greşit, frate. 

PĂCALĂ: Şieuţie... 

TÂNDALĂ : Am cătat să te dau peste cap din minister. 

PĂCALĂ: Şieu petine. 

TÂNDALĂ: Ştii că asta nu-i delicat?... Dar suntem chit... adio... 
să ne vedem sănătoşi. 

PĂCALĂ: Da! pe ceea lume. 


(Se despart, apucând unul în dreapta şi celălalt în 
stânga... ei dispar... Tremolo.) 


T Â NDAL Ă (cu glas speriat, între culise): Păcală!... 
PACALA (asemenea): Tândală!... 


(Vin amândoi în scenă, plini de groază şi cu nasurile 
băşicate.) 


TÂNDALĂ : Ce este? Zmeul? ai văzut zmeul?... 

PĂCALĂ: Ba nu... dar tu?... 

TÂNDALĂ: Nici eu. 

PĂCALĂ: Apoi de ce m-ai chemat?... 

TÂNDALĂ: Mi-a fost dor de tine!... 

PĂCALĂ: Zi mai bine că ţi-a fost frică. 

TÂNDALĂ: Frică?... nicidecum!... groază!... 

PĂCALĂ: Iaca!... Da ce-ai păţit, Tândală? Ţi-e nasul roş şi umflat 
ca o sfeclă. 

TÂNDALĂ: Ş-al tău ca un morcov. 

PĂCALĂ: Suntem decoraţi amândoi cu ordinul legumelor. 
TANDALA: Taci)... S-aude ceva... la sănătoasa, frate. 
PACALA: Stăi, nu te teme... vine împăratul. 


SCENA V 
TÂNDALĂ, PĂCALĂ, PAPURĂ (cu suita) 


PAPURĂ : Ha! ha! v-aţi întors din codru?... aţi cercetat bine?... aţi 
văzut ceva?... 

PĂCALĂ : Am văzut numai nişte țânțari. 

TÂNDALĂ: Cât nişte zmei! 

PAPURĂ: Şi v-aţi războit cu dânşii... judecând după halul nasurilor 
voastre... Ha! ha! ha! ce frumoşi sunteţi!... începeţi a da mugur. (Toţi râd.) 


COR 
Ce nas roşcovan, 
Să juri că-i curat 
Morcov degerat 
Sau muc de curcan. 
Ha, ha, ha, ha, ha! 
Ha, ha, ha, ha, ha! 


TÂNDALĂ: Ce râdeţi?... 

PAPURĂ: Dar, în sfârşit, v-aţi convins că nu-i nici o primejdie de 
trecut prin codru... Hai dar, copii, adunaţi-vă-mprejurul meu. Şi cruce- 
ajută... Hai... 

(Vor să plece spre alee.) 


SCENA VI 


Aceiaşi, ZÂNA-CODRULUI 


ZÂNA: Cale bună, împărate! 
PAPUR A: Sărut ochii, drăguliţă. 
ZANA : Unde mergi cu aşa oaste mare?... Vrei să cotropeşti lumea?... 

PAPURĂ: Ba, deocamdată, merg să-mi găsesc fata. 

Z Â NA: Pe Sânziana, care a răpit-o zmeul? 

PAPURĂ : Tocmai!... dar nu prea cunoaştem drumul; n-ai putea d- 
ta să ne îndrepţi spre ţara zmeului? 

Z ANA: Cum nu, dar ce-mi dai?... 

PAPURĂ: Îţi dau un bărbăţel, gigât şi frumuşel, într-ales... Vrei 
pe Tândală? 

Z ÂN A: Unde-i, să-l văd? 

PAPURĂ :lată-l. 

ZÂNA (râzând): Borcănosul ăsta? 

TÂNDALĂ (supărat): Şi ea râde? apoi n-are haz... 

PAPURĂ: Nu căta că-i cam beteag la nas... l-au pişcat ţânţarii, 
altminterea-i nostim. 

ZÂNA (râzând): Mai bine vă duc degeaba... Hai! 

PAPUR Ă : Dar nu ne-or mânca ţânţarii? 

Z ÂN A: N-aveţi grijă... i-au săturat nasul d-sale! (Arată pe Tândală.) 

P Ă CALĂ (aparte): Pe mine nu m-a văzut? (Se ascunde la faţă.) 

Z Â NA: Şi al d-tale. (Arată pe Păcală.) 

P Ă CALA: Na. 

ZÂNA (aparte): Au încăput pe mâna mea? am să-i schimb în 
dobitoace. 

(es cu toţii în codru, cântând: “Ce nas roşcovan” etc.) 








SCENA VII 
STATU-PALMĂ-BARBĂ-COT, LĂCUSTĂ-VODĂ 


STATU-PALMĂ (ieşind din tufar): S-a dus Mama-Pădurii, ca să 
facă iar vreo răutate... Când aş putea să fug de-aici... când aş găsi un 
om să mă poarte în spinare!... bătrâneţile m-au făcut olog de picioa- 
re... şi iepuraşul meu a pierit, sărmanul... dar pare că vine cineva... 
samănă a fi un besmetic, iată-l. (Se pune sub tufă.) 

LĂCUSTĂ (intră în stânga, îngrijit): Ce s-a făcut oastea?... înco- 
tro a apucat?... m-am răzleţit de ea, ca să mănânc ceva... şi m-am 

rătăcit. Unde mă aflu? de cine să întreb? nu văd ţipenie de om... ba 
parcă zăresc ceva colo, sub tufă. (Se apropie de tufar) Un moşneguţ! 
Moşule, uncheaşule... n-ai văzut trecând o oaste pe-aici? 

STATU-PALMĂ (surd): Ha! 

LĂCUSTĂ : O oaste? 

STATU-PALMĂ: Ha! 

LĂCUSTĂ (maitare): Oameni mulţi. 

STATU-PALMĂ: Ha! 

LĂCUSTĂ:E surd, sărmanul... să strig mai tare. (Strigă. ) Moşule, 
n-ai văzut pe Papură-Împărat? 

STATU-PALMĂ: Ai mâncat păpară? 

LĂCUSTĂ: Bree, astupate-i sunt urechile. (Tare, cât poate.) Papură. 

STATU-PALMĂ: Papară? 

LĂCUSTĂ: Oi să mă culc lângă el, ca să-i chiui la ceafă. (Pus pe 
brânci lângă el răcneşte.) Papură, Papură-Împărat. 

STATU-PALMĂ (sărind călare pe umerii lui Lăcustă): Am auzit... 
ce strigi aşa?... 

LĂCUSTĂ (surprins): Iaca, ce-ai păţit, uncheaşule, de încaleci pe 
mine? 

STATU-PALMĂ: Te-am încălecat pentru ca să mă porţi în spinare 
pe lume. 

LĂCUSTĂ (sculându-se): Eu să-ţi fiu cal?... Nu-mi spui că eşti 
ghiduş? Coboară de pe umeri. 

STATU-PALMĂ: Nici gândesc... mi-e bine aici. 

LĂCUSTĂ: i-o fi, dar mie nu... dă-te jos. 

STATU-PALMĂ: Ha! 

LĂCUSTĂ: Nu te mai face că eşti surd... Hai, destulă glumă! 

STATU-PALMĂ: Ha! 

LĂCUSTĂ: Ei, apoi nu te întrece, ghiujule, că-ţi trag o trânteală 
s-o pomeneşti... 

STATU-PALMĂ (Îl bate cu călcâiele): Hi! hi!... jărpane! 

LĂCUSTĂ: Jărpane?... aşteaptă, să te hurduc până ţi-a ieşi sufle- 
tul... să-ţi arăt eu jărpan. (Sare-n loc, se zbuciumă în toate părţile. ) 














210 Vasile Alecsandri 





STATU-PALMĂ: Degeaba te trudeşti... m-am făcut una cu tru- 
pul tău. 

LĂCUSTĂ: Una?... dar cine eşti tu, afurisitule? 

STATU-PALMĂ: Statu-Palmă-Barbă-Cot! 

LĂCUSTĂ (îngrozit): Statu-Palmă? Aoleo!... aoleo!... ajutor!... 
ajutor! oameni buni! (Aleargă nebun.) 

STATU-PALMĂ (râzând): Hi! hi! hi! hi!... nu te-aude nime... 
doar numai Mama-Pădurii. 

LĂCUSTĂ: Mama-Pădurii!... săriţi, nu mă lăsaţi, s-a legat 
năpastea de mine ca boala de om sănătos. 

STATU-PALMĂ: Ha! ha! ha! (Râde.) 

LĂCUSTĂ: Mă duc să mă arunc într-o fântână, ca să-l înec... 
(Fuge-n dreapta.) Aoleo!... 

STATU-PALMĂ: Hi... mârţoagă... Ha! ha! hal... 


SCENA VIII 
PÂRLEA-VODĂ Gine alergând de la stânga) 


PÂRLEA: Parc-am auzit zbierând pe Lăcustă. Ce i s-a întâmplat? 
Să-l fi mâncat vreun balaur?... Prost dejun, dar eu, cu toate acestea, 
nici n-am ospătat, nici n-am băut... ci am rămas în urmă de oamenii 
mei... ce să mă fac? încotro să-mi îndrept paşii? drum nu-i, doar s-apuc 
prin cel codru... Hei!... ce-mi văzură ochii! 


SCENA IX 


PÂRLEA-VODĂ, PAPURĂ-ÎMPĂRAT (cu cap de buhai de baltă), 
TÂNDALĂ-PĂCALĂ (cu capete de lup), MA COVEI (cu cap de măgar), 
CEILALŢI (cu capete de buratici şi de alte vietăţi. Ies cu toţii dintre copaci şi 

înconjoară pe Pârlea-Vodă, imitând cu toţii broaştele.) 


COR 
Ua ca, ua ca, ua ca, ua ca, ua ca! 
Am păţit-o iaca-aşa... 
Ua ca, ua ca, ua ca, ua ca,ua ca! 

PÂRLEA: Ce or buraticii ăştia?... îmi dau de ştire că are să plouă... 
Bine, bine, vă mulţumesc că-mi anunţaţi ploaie, doar mi s-a mai stinge 
setea din piept. 

PAPURĂ (cu un ton plângător): Ua ca, ua ca, ua ca! 

PÂRLE A: Curios lucru... cum samănă broscoiul ăsta cu Papură. 
(Tândală şi Păcală se apropie de Pârlea şi urlă ca lupii.) Tio, dihănii!... 
la stână... să juri că-s Păcală şi Tândală. (Macovei rage ca măgarii la 
urechile lui Pârlea.) Ha! urecheatule... ăsta e Macovei învățatul în 
picioare. 

Z ÂN A (se arată): În codru, dihăniilor! 


(Papură cu ai lui dispar în pădure, reîncepând 
corul de buratici.) 


SCENA X 
PÂRLEA, ZÂNA-CODRULUI 


PÂRLEA: O nevăstuică? 

ZÂNA (aparte): Cine să fie ardeiul ăsta? 

PÂRLEA (aparte): Frumuşică... ochi plini de foc... talie plinuţă... 
braţe de caş... îmi dau poftă de mâncare... Dacă mi-aş cerca norocul?... 
(Graţios.) Puiculiţă, de-aici eşti? 

Z ÂN A: De aici. 

PÂRLE A: Şi cum te cheamă, maică? 

Z ÎN A: Pădureanca mă cheamă, taică. 

PÂRLEA: Pădureanca!... se vede că eşti născută în codru? 

Z ÂN A: Ai ghicit. 

PÂRLEA: Dar... nu eşti sălbatică?... 

ZÂNA: Nu cred. 

PÂRLEA: Bujoraşule, aşa te vreau. 

Z ÂN A: Dar de ce mă vrei aşa?... 

PÂRLEA: De ce?... Hm!... ascultă, măiculiţă, ce ai zice dacă ţi-aş 
face o propunere... 

Z ÂNA:Ce propunere? 

PÂRLEA : Foarte nevinovată... adică să ne primblăm împreună, a 
la braţetă, prin cea desime. 

Z ÂNA: A la braţetă?... 

PÂRLEA: Dar; hai să culegem cimbrişor. 

ZÂNA:Nute pricep. 

PÂR LEA: Vorbă să fie... parcă n-ai mai cules cimbrişor de când 
eşti. 

Z ÂN A: De unde să culeg, dacă nu-i? 

PÂRLEA (aparte): E cam prostuţă, dar frumoasă coz. (Tare ş-apro- 
piat.) Cum se poate?... un juvaer ca mata, cu o guriţă aşa de îmbobocită, 
cu nişte sprâncene așa de îmbinate... cu o talie aşa de rotunjoară. (Vrea 
să o apuce de mijloc.) 

ZANA (lovindu-l peste mână): Nu pune laba. 

PÂRLEA (încântat): Labă?... e nostimă de tot Pădureanca! vorbă 
multă, sărăcie... Ştii una? 

ZÂNA: Spune. 

PÂRLEA: Îmi placi, nevoie mare; m-ai fermecat, m-ai scos din 
ţâţâni... şi, de vrei să-ţi găseşti norocul, n-ai decât să te dai în dragoste 
cu mine, pe legea mea. 

Z Â N A: Oare? dar cine eşti d-ta? 

PÂRLEA (cu emfază): Pârlea-Vodă. 

Z ÂN A : Pârlea-Vodă cel vestit? 

PÂRLEA (mândru): Eu! 

Z ÂN A: Cel frumos? 

PÂRLEA:Eu! 

Z ÂN A: Cel drăgălaş? 

PÂRLEA:Eul... 

Z ÂN A: Cel şuchet?... 

PÂRLEA: Tot eu! văd că mă cunoşti, ca şi când m-ai fi făcut. 

Z ÂNA (oftând): Ah! 

PÂRLEA: Oftezi?... oftezi după mine... găinuşa tatei?... mă 
aşteptai?... 

Z ÂNA (coborând ochii): Ah! 

PÂRLEA: Ei! nu mai suspina, cănăraşule, că nu-s doar nemilos- 
tiv... ştiu să compătimesc la amorurile ce aprind... Pe cât sunt de plăcut, 
sunt şi mărinimos. 

Z ÂNA: Ce bun eşti! 

PÂRLEA: Aşa mi-i crasisul. (Deschide braţele.) Şi de vreme ce m-ai 
îndrăgit nitam-nisam... vino-n braţele mele... eu să te schimb pe tine în 
zâna fericirii şi tu să mă schimbi pe mine în.. 

ZÂNA (înaintează şi-l atinge cu o vărguţă): În curcan... (Pârlea se 
preface în curcan. ) 

PÂRLEA: Aoleo! 

ZÂNA: Ha! ha! ha! încă unul!... la coteaţă. CI alungă.) 

PÂRLEA:Glu! glu! glu! glu! 





(Pârlea fuge-n pădure. Deodată s-aude-n depărtare 
fluierul lui Pepelea.) 


ZÂNA (singură): Un fluier?... îl cunosc?... e fluierul lui Pepelea, 
dat lui de Zâna-Lacului, duşmana mea de moarte... El fură minţile şi 
pătrunde inimile. (Ascultă.) Ce armonie încântătoare!... Cu el, Pepelea 
poate realiza tot ce doreşte în astă lume. Pepelea se duce să scape pe 
Sânziana din insula fratelui meu... Cum să-l opresc de-a merge înainte?... 
Cum să-i smulg arma din mână, fluierul cel vrăjit?... A!... bună idee!... 
să iau chipul şi glasul Sânzianei, să-i ies în cale, să-l ameţesc, să-l 
orbesc... minunat! (Fluierul încetează.) Are să cadă şi el în mrejele 
mele. (Intră în pădure.) 


SCENA XI 
PEPELEA şi, maipeurmă, ZÂNA-CODRUL UI 


ARIE. 
PEPELEA 
În zadar alerg pământul, 
În zadar mă ostenesc 

Pe iubita-mi Sânziană 

De la zmeu să o răpesc. 
Calea-i lungă, fără margini, 
Cum e şi iubirea mea, 

Zi şi noapte alerg câmpii, 
Făr-a mă-ntâlni cu ea. 


Sărmana copilă!... o văd pretutindeni, în flori, în stele, în zori, în 
umbră, dar nu e decât o nălucă ce dispare şi eu rămân tot singur şi 
nemângăiat. (Se pune pe o rădăcină. În pădure se aude glasul Sânzianei. ) 

GLASUL 

În zadar plâng zi şi noapte 
Cerând lumii ajutor. 

Nu găsesc, vai! nici un suflet 
De-a mea soartă-ndurător. 


PEPELEA (tresărind): Ce-aud?... e glasul Sânzianei. (Se scoală 
tulburat. ) 
GLASUL SÂNZIANEI 
Viaţa mea se ofileşte 
Ca un fir de iarbă-n vânt, 
Şi eu, trista Sânziană, 
Mă apropii de mormânt. 


(Zâna-Codrului vine în scenă sub figura Sânzianei.) 


PEPELEA: Sânziană-Sânziană! 

Z ÂN A: Cine mă cheamă? 

PEPELEA: Eu, Sânziană! 

Z ÂN A: Cine eşti tu? 

PEPELEA: Nu mă recunoşti?... Eu sunt Pepelea, care te-am scăpat 
de zmeu în palatul tău împărătesc... şi ţi-am adus o pasăre măiastră. 

Z ÂN A: Când?... a!... mi-aduc aminte... e mult de-atunci, judecând 
după chinurile ce-am suferit, cât am fost în puterea zmeului. 

PEPELEA: Dar acuma nu mai eşti în puterea lui? 

Z ÂN A: Nu; am fugit din palatul lui, şi de-atunci umblu rătăcind 
noaptea şi stau ascunsă cât e ziua... dorul şi speranţa mea sunt de-a mă 
întoarce acasă la tatăl meu. 

PEPELEA: Te-oi duce eu, Sânziană, eu care venisem ca să ucid 
zmeul, să te scap deel. 

ZÂNA: Să-l ucizi?... A! fereşte-te de dânsul, căci el are un buzdugan 
pe care-l aruncă în depărtare de şapte poşte, şi tu n-ai nici o armă. 

PEPELEA: Te înşeli, Sânziană, am două arme neînvinse, cu care 
pot face minuni. 

Z ÂN A: Două?... ce arme?... 

PEPELEA: Amorul ce mi-ai inspirat şi care mă face a dispreţui 
toate primejdiile, toate piedicile. 

ZANA: Cum? Mă iubeşti? 

PEPELEA: Aş fi venit să lupt de moarte cu zmeul, dacă nu te-aş 
iubi? 

Z ÂN A: Ah! Pepeleo! dacă în adevăr simţi compătimire pentru mine, 
nu-ţi expune zilele în zadar; mai bine fugi de aceste locuri şi mă părăseşte 
soartei mele nenorocite. 

PEPELEA: Eu să te părăsesc, după ce te-am regăsit?... Mai bu- 
curos să mor. 

Z ÂN A: Ah! Pepeleo! ce mi-ar folosi un rest de viaţă dacă ai muri 
tu? N-ai înţeles că şi eu, din parte-mi... te iubesc? 

PEPELEA (fericit): Tu pe mine? O, de-acum sunt împăratul lu- 
mii!... Vie zmei, balauri, pajuri năzdrăvane, le voi combate, le voi 
învinge. 

Z ÂN A: Dar cu ce? 

PEPELEA: Cu fluieraşul ăsta pe care mi l-a dat Zâna-Lacului. 

Z ÂN A: Ţi-ai perdut minţile, Pepeleo?... cu o biată trestie crezi tu 
să sfărâmi buzduganul zmeului? 

PEPELEA: Dar tu nu cunoşti puterea acestei trestioare, prin 
farmecul ei eu am scăpat de toate nevoile; Zâna-Lacului, care mă 
ocroteşte, mi-a zis să nu mă despart niciodată de fluieraşul ăsta, să nu-l 
dau nimănui, căci pe loc m-ar cuprinde moartea. 

ZÂNA (cu glas dezmierdător): Nici mie măcar? 

PEPELEA: O! ţie-ţi dau tot, tu eşti viaţa mea şi fericirea vieţii 
mele. 

Z ÂN A : Adevărat? adă fluierul ca să suflu în el, şi el să-mi spuie de 
este adevărat amorul tău? 

PEPELEA (dându-i fluierul): Ţine. 

ZÂNA (luând fluierul şi schimbând tonul): A! te-am dezarmat, 
nemernicule, şi te-am redus iar la nimicirea ta omenească. 

PEPELEA: Cezici? 

Z ÂN A: Ai crezut că sunt Sânziana?... priveşte... (Îşi scoate vălul.) 
Sunt sora zmeului, Pădureanca, Mama-Pădurii, şi te osândesc să intri 
de viu în pământ... Pieri!... 

PEPELEA (desperat): A! (Încet intră în pământ.) 

Z ÂN A: Pieri de la lumina soarelui şi te afundă în noaptea morţilor. 

PEPELEA: O, Zâna-Lacului, Zâna-Lacului! 





(S-aude un tunet. Zâna-Lacului apare în văzduh, purtată 
pe aripile unei pajuri.) 


SCENA XII 
Aceiaşi, ZÂNA-LACULUI 


ZÂNA-LACULUI: Stai! 

ZÂNA-CODRULUI (înfiorându-se): Zâna-Lacului, sunt pierdută! 
(Scapă fluierul din mână. ) 

ZÂNA-LACULUI: Pepeleo, ieşi din pământ. (Pepelea iese încet 
pe fața pământului.) lar tu, Pădureanco, Zâna-Codrului, tu care nu 
cunoşti pe lume nici mila, nici iubirea, dispari. 

ZÂNA-CODRULUI (retrăgându-se speriată, se apropie cu spa- 
tele de un stejar, care se deschide ş-o înghite. Dispărând): A! 

PEPELEA (îngenunchind): O! Zână binefăcătoare, cum să plătesc 
binele ce mi-ai făcut? 

ZÂNA-LACULUI: Făcând şi tu bine altora; sună din fluier, ca 

să dezlegi de farmecele Pădurencei pe toţi nenorociţii care gem închişi 
în codrul acest blestemat. 

Adio, rămâi cu bine, 

Împlineşte-ţi soarta ta. 

Şi gândeşte-n veci la mine, 

Eu voiesc a te-ajuta. 

Într-o oară de urgie 

Tu mi-ai fost apărător, 

Eu voi fi cu bucurie 

Al tău înger păzitor. (Dispare. ) 


(Pepelea, luând fluieraşul de jos, sună în el; deodată 
copacii se deschid, lăsând să iasă din trunchiurile lor 
mai mulţi oameni fermecaţi de Pădureanca: Papură, 
Pârlea-Vodă, Macovei, Tândală, Păcală etc. Reapar toți 
sub figurile lor. Muzică la orchestră. Pepelea iese.) 


SCENA XIII 


PAPURĂ, PÂRLEA, TÂNDALĂ, PĂCALĂ, MACOVEI, 
apoi LĂCUSTĂ şi STATU-PALMĂ etc. 


COR 
Din pădurea fermecată, 
Unde gemeam făr' de vină, 
O! minune, - iată-ne, iată 
C-am ieşit iar la lumină! 


PAPURĂ: Uf! am scăpat!... mă întorc acasă... Cine vine cu mine?... 

TOŢI:EulEulEu! 

PAPURĂ: Hai!... de-acum aibă parte Sânziana de zmeul ei; m-am 
săturat de vânturat lumea. 

PĂCALĂ: D-apoi eul... 

TÂNDALĂ : D-apoi eul... 

(Lăcustă intră alergând cu Statu-Palmă în spinare.) 


LĂCUSTĂ (între culise): Ajutor! Ajutor!... 

PAPURĂ: Ce maieste?... 

LĂCUSTĂ (intrând): Scăpaţi-mă!... nu mă lăsaţi. 

PAPURĂ : laca Lăcustă-Vodă, ce-ai păţit, ce ţi-a crescut în spinare?... 

LĂCUSTĂ: Mi-a crescut un uncheaş, Statu-Palmă-Barbă-Cot!... 
Am obosit. Sunt mort! (Cade pe pământ lângă tufari.) 

STATU-PALMĂ (zărind un iepure lângă tufari, sare din spinarea 
lui Lăcustă şi încalecă pe iepure): Iaca iepuraşul meu cel şchiop. Te las, 
Lăcustă; nu mai am nevoie de tine. 

LĂCUSTĂ (sculându-se): Uf! greu e de-a fi vită. 

PAPURĂ : Tu o spui, Lăcustă? mă mir, mă mir... Vii cu mine acasă. 
Şi tu, Pârleo? 

PÂRLEA: Ba, mergem să găsim pe Sânziana. 

STATU-PALMĂ:: Voi fi eu călăuzul. 

PAPURĂ: Călătorie sprâncenată. 


COR 
Cale bună, cale bună, 
Hai acasă împreună... etc. 


(Papură cu ai lui apucă în stânga; Statu-Palmă, Pârlea şi 
Lăcustă, în dreapta.) 


(Sfârşitul actului III.) 

ACTUL IV CUPRINS 


Teatrul reprezintă insula zmeului... în stânga, un palat văzut în profil şi terminat 
în faţa publicului prin un turn cu două caturi. Turnul are câte-o fereastră cu gratii de 
fier la fiecare cat. Dincolo de turn, poarta palatului. În fund, o stâncă, după stâncă, 
marea. În dreapta, un capăt de pădure... în mijlocul scenei, un puț cu ciutură; lângă 
puț două poloboace mari, un hârleţ şi un butuc de stejar. 





SCENA I 


PÂRLEA-VODĂ, LĂCUSTĂ-VODĂ 
(La ridicarea cortinei, unul scoate apă cu ciutura din puț, 
celălalt o deşartă în poloboc.) 


LĂCUSTĂ : În ce hal am ajuns, vere Pârle!... noi, odinioară domni 
stăpânitori, iată-ne acum argaţi la blestematul cel de zmeu, care ne-a 
prins robi. 

PÂRLEA: Păcatul omului, Lăcustă, vere!... mai cuminte făceam 
de urmam pe Papură, să ne întoarcem la domniile noastre, decât să 
alergăm nebuni după Sânziana. 

LĂCUSTĂ: Aşa este, dar tatăl ei ştii că făgăduise jumătate de 
împărăție aceluia care i-a deveni ginere. Şi mărturisesc că zestrea asta 
îmi făcea cu ochiul. 

PÂRLEA: Şi mie... ş-apoi eu mai am un păcat, mi-s dragi fetele şi 
nevestele... Pentru ele sunt în stare să alerg pănă-n ceea lume... natură 
blestemată, ce vrei? (Scoate o ciutură. ) 

LĂCUSTĂ (vărsând ciutura în poloboc): Şi iată la ce capăt ne-au 
adus patimile tinereţii!... ah! ah!... 

PÂRLEA: Taci, vere, nu mai scârţâi din gât, că mă înduioșezi. 

LĂCUSTĂ: Buturuga cea de Statu-Palmă ne-a jucat chiulul... El 
ne-a scos la malul mării şi ne-a dat pe mâna zmeului... bun călăuz, 
mânca-l-ar guzganii! 

PÂRLEA: Şi zmeul, fără nici o consideraţiune pentru nişte per- 

soane simandicoase ca noi, ne-a pus sub aripă şi ne-a adus porto-fran- 
co în insula asta, pierdută-n fundul mărilor. 

LĂCUSTĂ: Ş-aicea zmeul, tot fără acea lipsă de consideraţiune, 
ne-a condamnat la muncile publice, ziua-ntreagă trebuie să scoatem 
apă, pentru bucătăria lui. El mănâncă cât un casier şi noi... posteşte 
robul lui Dumnezeu... Ian priveşte, mi s-au lungit urechile de foame. 

PÂRLEA: De ce nu le mănânci pe ele, vere? ai avea cu ce să te- 
ndestulezi! 

LĂCUSTĂ: ie ţi-e a glumi, dar nu-i de glumit. Pârleo, zmeul are 
gând rău cu noi, ziua ne pune la muncă şi noaptea ne închide în turnul 
ăsta plin de şoareci... Viaţă-i asta?... te întreb?... şi mult o să mai ţie?... 

PÂRLEA: Întreabă-l pe zmeu! 

LĂ CUSTĂ: Încaltea de-am fi avut... mângâierea de-a vedea pe 
Sânziana, dar unde-i? 

PÂRLEA: O fi închisă şi ea într-un beci, sărmana, jertfa geloziei şi 
a barbariei zmeului. 

LĂCUSTĂ: Se poate şi asta, dar, oricum, ea ca ea; însă noi ce ne 
facem? Vere, crezi tu că vom scăpa vreodată de-aicea? 

PÂRLEA: Cum nu, să n-ai îndoială, vom ieşi pe ceea lume. 

LĂCUSTĂ : Puşchea pe limbă-ţi... 


DUO 

LĂCUSTĂ ŞI PÂRLEA 

Fost-am domn încoronat, 

Ş-acum iată-mă argat, 

Părăsit de-al meu noroc 

Şi legat de-un poloboc! 
LĂCUSTĂ 

De nu lăsam şi casă şi domnie 

Ca să alerg după căsătorie... 
PÂRLEA 

De nu lăsam şi tron şi bună masă 

Ca să alerg hai-hui după mireasă... 

LĂCUSTĂ 

Eu nu păţeam așa ruşine mare, 

S-ajung un prost în desconsiderare. 
PÂRLEA 

Nici eu păţeam aşa ruşine, 

Din domn măreț s-ajung un prost ca tine. 
ÎMPREUNĂ 

Fost-am domn încoronat etc. 
PÂRLE A: Taci, vine dihania... la lucru, Lăcustă! 





SCENA II 
Aceiaşi, ZMEUL 


ZMEUL (ieşind din palat): Umplut-aţi poloboacele? 

LĂCUSTĂ: Umplut. (Aparte.) Plesni-le-ar doagele, şi ţie capul. 

ZMEUL: Bine; acum le luaţi în spinare şi le duceţi în bucătărie. 

LĂCUSTĂ: În spinare?... poloboace de câte 60 vedre unul?... să 
ne deşelăm?... 

ZMEUL: Ce-mi pasă?... doi deşelaţi mai mult pe lume... mare 
pagubă? 

PÂRLEA (demn): Nici nouă nu ne-ar păsa dac-ar fi pe spinarea 
altora, dar umerele noastre nu-s deprinse cu asemenea greutăţi... Ele 
au purtat numai sarcinile statului... 

ZMEUL: Ş-acum vor purta poloboace... Hai la bucătărie, curând. 

PÂRLEA: Non possumus. 

ZMEUL: Ce-ai zis? 

PÂRLEA: Am zis catoliceşte... non possumus, adică: mă-nchin cu 
plecăciune. 

ZMEUL: Îndrăzniţi a vă împotrivi mie? 

PÂRLEA: Îndrăznim... da!... fă cu noi ce-i voi. Eşti mai tare şi ne 
ai la mână, dar după ce ne-am înjosit a scoate apă cu ciutura, ca nişte 
argaţi... să ne mai înjosim a căra poloboace, ca nişte hamali? Nicio- 
dată, demnitatea şi filotimia nu ne iartă. 

ZMEUL (ridicând palma): Vă mănâncă falca, se vede. 

LĂCUSTĂ: Să nu dai, că mă mânii... 

PÂRLEA (dârz): Loveşte... fii brutal, cum te arată chipul. Arată-ţi 
arama, ca să te vază Sânziana cine eşti. 

ZMEUL (aparte): Sânziana?... are dreptate!... să mă stăpânesc, 
până mi-oi săvârşi cununia. 

LĂCUSTĂ (lui Pârlea): Ce stă pe gânduri? 

PÂRLEA: L-am făcut marţ cu elocvenţa mea. 

ZMEUL: Sumeţia voastră merită o pedeapsă, dar fiindcă mă-nsor 
mâine cu Sânziana, vă iert; şi fiindcă o să-mi fiţi necesari pentru ospăţul 
cununiei, vă scutesc de căratul poloboacelor pe astăzi... Mergeţi în 
pădure, ca să daţi la pământ zece stejari de cei mai groşi... Hai! 

PÂRLEA (lui Lăcustă): Hai să tragem un somn la umbră. (Iese în 
dreapta.) 

LĂCUSTĂ: Bine. (leşind.) Poftim!... argat... hamal... şi pădurar!... 
Ce cumul!... of!... ofl... 


(Sânziana iese pe furiş şi dispare după stânca din fund.) 


ZMEUL: Mişeii, nu pot să ridice măcar un poloboc plin, lucrul cel 
mai lesne; ce-i un poloboc? o cofă mai măricică, ş-atâta tot... Să-l duc 
dar eu însumi în casă pe umăr... (| ridică.) E. uşor-uşurel, ca o pană. 
(Iese. ) 


SCENA III 


SÂNZIANA Giine-n scenă cu colivia-n mână) 


SÂNZIAN A: M-am furişat din palat, ca să merg la malul mării... 
nenorocita de mine! n-am zărit nici o corabie!... nici un ajutor nu-mi 
vine! Sunt uitată şi de Dumnezeu şi de oameni!... numai păsărica asta 
mă mai mângâie. 

Spune-mi, pasăre iubită, 
Cu grai dulce omenesc, 

Veni-va ziua dorită, 
Acest loc să părăsesc? 


PASĂREA: Da! da! da! da! da! da! 
SÂNZIANA 
Peste munţi şi peste ape 
Veni-va ursitul meu, 
Într-o noapte, să mă scape 
De-nchisoare şi de zmeu? 


PASĂREA : Da! da! da! da! da! Vine... vine... 
SANZIANA: Vine Pepelea?... 
PASĂREA: Vine... vine... vine... 


(Pe mare, în fund, se arată o barcă, cu pânzele umflate, 
şi în barcă Pepelea. Barca dispare după stâncă.) 


SÂNZIANA (zărind barca): lată-l... iată-l... el e, vine!!! 


SCENA IV 
SÂNZIANA, ZMEUL 


ZMEUL (cu mirare): Sânziana afară? 

SÂNZIANA (aparte): O! Doamne, ce fericire! (Vrea să alerge.) 

ZMEUL (sever): Sânziană, unde alergi? 

SÂNZIANA: Zmeul?! 

ZMEUL: Cum ai ieşit din palat? Pe unde? 

SÂNZIANA:: Pe uşă. 

ZMEUL: Mă cătai pe mine? 

SÂNZIANA: Ba nici am gândit. 

ZMEUL: Sânziană, tot supărată eşti pe mine, care mă usuc de 
dragoste? 

SÂNZIANA (fi întoarce spatele): Lar începi cu ahturile. Dă-mi 
pace, nu mă mai ameţi. 

ZMEUL: Mă urăşti?... 

SÂNZIANA: Din toată inima. 

ZMEUL: Dar ce ţi-am greşit de nu mă poţi suferi? 

SÂNZIANA: Încă mă întrebi?... m-ai răpit din casa părintească... 
m-ai depărtat de lume, ai făcut nenorocirea mea... ş-apoi te miri că-mi 
eşti urât de moarte? 

ZMEUL: Urât de moarte?... când vreau să te iau de soţie? 

SÂNZIANA: Eu, soţia ta? Niciodată! 

ZMEUL (mâniat): Aşa? Ei bine, află că nu mai târziu decât mâine 
avem să ne cununăm... toate sunt gata... am poftit pe toţi amicii şi pe 
toate rudele mele. 

SÂNZIAN A: Frumoasă adunătură trebuie să fie, dacă-ţi samănă... 
Ha! ha! ha!... 

ZMEUL: Râzi?... ai vreun gând ascuns... vrei să fugi? 

SÂNZIANA: Vreau să scap de tine prin toate mijloacele, chiar 
de-a fi să mă arunc în mare. 

ZMEUL: Ba te-ai arunca în braţele mele, nu în valuri, şi, pentru 
mai bună siguranţă, mergi în casă... am să te închid în turnul ăsta, de 
unde n-ai putea să-ţi iei zborul. 

SÂNZIAN A: Aşa crezi tu? (Aparte.) Bine c-a venit Pepelea. 

ZMEUL: Aşa... hai! (Vrea s-o apuce de braţ.) 

SÂNZIANA (respingându-D): Nu te atinge de mine. (Intră în palat. 
Zmeul închide poarta cu o cheie mare.) 

ZMEUL (singur): Se face că-i mânioasă?... dar cine o crede?... 
Când a vedea mâine rochia de nuntă şi beteala, o să zburde. Cu toate 
acestea (arată cheia.), paza bună nu strică... Acum hai în pădure să 
cărăm lemne pentru ospăţul cununiei. Ha! ha! ha! Bieţii Pârlea şi Lăcustă 
doboară la copaci, fără a şti că pe unul am să-l pun în frigare şi pe 
celalalt am să-l fierb în căldare. Ce chef!... ce chef! (Pleacă spre dreapta.) 

SCENA V 


ZMEUL, PEPELEA (vine de după stâncă) 


PEPELEA: Bine am găsit, zmeule! 

ZMEUL: Ce? un pământean aicea? de unde? 

PEPELEA: Din lume. 

ZMEUL: Cum ai intrat în împărăţia mea? 

PEPELEA: Cum se intră. 

ZMEUL: Şi cine eşti tu? 

PEPELEA: Feciorul tătâne-meu. 

ZMEUL: Şi ce caţi aicea? 

PEPELEA: Te cat pe tine, ca să ne prindem împreună fraţi de 
cruce... cum e datina vitejilor. 

ZMEUL: Tu cu mine? pretenţia ţi-e gogonată... dar eşti tu în stare 
să-ţi măsori puterile cu ale mele? 

PEPELEA: Vom cerca... nu căta că-s mic; te-am mai învins o 
dată. 

ZMEUL: Unde? când? minciuni! 

PEPELEA: Adă-ţi aminte... eu te-am alungat din palatul lui Pa- 
pură-Împărat. 

ZMEUL: Tu?... bine că te-am prins în mâinile mele, să mă răzbun... 
vino la luptă. 

PEPELEA: Bucuros... care a dovedi va fi stăpân pe viaţa celuilalt. 

ZMEUL: Se înţelege... am să te strâng în braţe, până ţi-a ieşi 
sufletul. 

PEPELEA: Şi eu pe tine, până ţi-a ieşi limba de-un cot. 

ZMEUL: Mare ţi-e lauda. Vină! 

PEPELEA: Ţine-te bine, zmeule. 








(Se apucă brăţiş la trântă, se opintesc şi cată să se 
răstoarne unul pe altul.) 
ZMEUL (strângându-l): Îţi place aşa? 
PEPELEA (aparte): Bată-l crucea, că rău mă strânge! 

ZMEUL: Ce-ai holbat ochii la cer? 

PEPELEA: Catsă văd în care nor să te azvârl. 

ZMEUL: Să mă azvârli în nori? (Aparte.) Ăsta-i dracul. 

PEPELEA: Nute da, zmeule, acu-i acu, una, două... 

ZMEUL: Stai! eşti viteaz cât şi mine... mă prind frate cu tine... şi 
te poftesc la nunta mea. 

PEPELEA: Pe când? 

ZMEUL: Pe mâine. 

PEPELEA: Cu cine? 

ZMEUL: Cu Sânziana! O să facem prânz mare, o să avem şi doi 
domni la masă. 

PEPELEA: Care şi care? 

ZMEUL: Pârlea-vodă şi Lăcustă-Vodă... mi i-a adus peşcheş Statu- 
Palmă. 

PEPELEA: Peşcheş? 

ZMEUL: Dar; aş fi preferat căprioare... dar cred c-or fi buni cu 
tarhon şi cu ardei. 

PEPELEA: Vrei să-i mănânci? Încalte destul de graşi sunt? 

ZMEUL: Unu-i plinuţ, celălalt slăbuţ, dar împănându-i cu slănină... 

PEPELEA: Vor fi de minune? 

ZMEUL: Acum, fiindcă eşti oaspele meu... spune-mi cum te cheamă? 

PEPELEA (repede): Tot am zis c-am zis c-oi zice, dac-oi zice, tot 
oi zice, ca să zic c-am zis c-oi zice! 

ZMEUL: Ciudat nume... cine ţi l-a dat? 

PEPELEA: Naşul meu, care se cheamă: Rotofei de tei pe mirişte 
de mei. 

ZMEUL: O fi fost de neam mare? 

PEPELEA: Se rudea cu Capra calcă-n piatră, piatra crapă-n patru. 

ZMEUL: Destul... ziua trece şi noi o pierdem cu vorba; cred că mi-i 
ajuta la pregătirile nunţii. 

PEPELEA: Bucuros, ce-i de făcut? 

ZMEUL: Deocamdată, cară polobocul ăsta după casă, la găinărie. 

PEPELEA: Cu ce să-l car? 

ZMEUL: Cu spinarea, cum fac eu. 

PEPELEA: Bine; numai unul?... aş vrea să duc două odată. 

ZMEUL (aparte): Zdravăn e! (Tare.) Mâine îi căra zece, acum, la 
treabă... te las, îţi pregăteşte fălcile, pe mâine... Eu mă duc în pădure 
să aduc lemne... o să facem guleai. (Iese în dreapta.) Ce chef! Ce chef! 

PEPELEA (singur): S-a dus; cum să întâlnesc pe Sânziana?... Unde 
să fie?... În palat?... (Merge la uşa palatului.) Uşa-i închisă cu şapte 
broaşte... să-i dau de ştire cu fluierul. (Sună din el. Sânziana apare la 
fereastra de sus a turnului.) 


SCENA VI 
PEPELEA şi SÂNZIANA 


SÂNZIANA: Pepeleo... Pepeleo! 
PEPELEA (văzând-o): Iat-o! Iat-o... ea-i! Sânziană! Tu eşti? Tu eşti? 
SÂNZIANA: Eu, Pepeleo, roabă şi foarte nenorocită!... vrea zmeul 
să mă silească a mă cununa cu dânsul... Să nu mă laşi, Pepeleo! 
PEPELEA: N-ai grijă, iubito... am venit înadins ca să te scap... 
Poţi ieşi la noapte din palat? 
SÂNZIANA: Ba nu, zmeul mă închide în turn... dacă ai avea 
iarba fierului, ai putea să sfărâmi broaștele. 
PEPELEA: N-am nevoie de iarba fierului... dar spune-mi ce face 
zmeul după ce te-nchide? 
SÂNZIANA: Mănâncă, bea, se-mbată şi doarme dus. 
PEPELEA: Minunat!... Să fii deşteaptă astă noapte. 
SÂNZIANA: Ah! Pepeleo!... de m-ai scăpa de-aice, te-oi iubi toată 
viaţa mea... ia seama, vine zmeul. (Dispare. ) 
PEPELEA (singur, ia hârleţul de lângă fântână şi începe a săpa 
împrejurul ei, cântând): 
Cine sapă 
Dă de apă 
Şi s-adapă 
Păn! ce crapă. 

SCENA VII 





PEPELEA, ZMEUL, PÂRLEA, LĂCUSTĂ 
(Pârlea şi Lăcustă intră purtând pe umeri un stejar lung şi gros. Ei cad pe brânci sub 
greutatea copacului.) 


ZMEUL: Hai, leneşilor, mai iute, mai cu inimă; duceţi stejarul în 
lemnărie. 

LĂCUSTĂ: Aoleo... aoleo, nu mai pot. 

PÂRLEA: Nici eu, sunt turtit. 

LĂCUSTĂ: Sunt spetit. 

PÂRLEA: Sunt şoldit! 

LĂCUSTĂ: Sunt murit! 

ZMEUL: Ian priveşte, mişeii, nu-s în stare să ducă un stejar în 
spate, ei doi. 

PÂRLEA (sculându-se): Ducă-l cine-i zmeu sau vită... noi suntem 
de-o altă făptură. 

ZMEUL: Ba de-o altă friptură. 

PÂRLEA: Ce friptură... cum friptură? eu, friptură? 

ZMEUL: Tu... stejarul ăsta are să te rumenească pe tine-n fri- 
gare... şi pe Lăcustă să-l fiarbă-n căldare. 

LĂCUSTĂ: Ce căldare, cum căldare... eu, în căldare? 

ZMEUL: Aşa; nu vreţi să duceţi copacii în bucătărie? 

PÂRLEA: Ţi-am declarat-o catoliceşte: non possumus. 

ZMEUL: Bine, vă veţi căi în curând de înteţarea voastră. (Se apro- 
pie de copac.) 

PÂRLEA: Ce zici tu, Lăcustă, te-ai căi? 

LĂCUSTĂ:Banici gândesc; bine c-am scăpat nestricaţi şi frumoşi. 

ZMEUL: Poftim... o surcea de lemn, şi ei nu au curajul să o care, 
mişeii! 

LĂCUSTĂ: Auzi, vere, cică-i surcea gojgogea stejar! 

PÂR LEA: Nu te potrivi, vere, lasă-l să bodogănească. 

ZMEUL: Să-l duc tot eu în bucătărie... Haide. (Ridică copacul 
subțioară şi pleacă.) 

PÂRLEA: Bre... ian priveşte, a ridicat copacul subţioară... zdravăn 
e, bată-l codrul! 

LĂCUSTĂ: Să juri că merge la Şosea cu beţişorul în mână, ca un 
coşcodan. 

PÂRLEA : Ducă-se călare pe el, până s-o lovi de toarta pământului. 

ZMEUL (ieşind): Răbdare, răbdare pănă mâine. 

PÂRLEA (înaintând): Ce-a spus? 

LĂCUSTĂ.: Ce-a zis? 

PEPELEA (ieşind după fântână): A zis că o să vă facă bucate. 

LĂCUSTĂ: Ce văd? Pepelea? 

PEPELEA: Eu... Zmeul m-a poftit la masă. 

PÂRLEA: Cum, şi tu ai să mănânci din noi? 

ZMEUL (revenind): Hei! Tot voi zice, umput-ai poloboacele?... Ce 
faci acolo cu hârleţul? 

PEPELEA: Sap puţul primprejur. 

ZMEUL: Pentru ce? 

PEPELEA: Să vezi, frate zmeule; am chitit aşa, decât să cărăm 
apă cu poloboacele, mai nimerit ar fi să iau puţul în spinare... şi să-l 
duc în bucătărie, odată pentru totdeauna. 

ZMEUL (uimit, aparte): Bree!... adineoarea căta să mă azvâlă-n 
nori, ş-acum vrea să-mi care puţul?... Grozav om şi primejdios!... Trebuie 
numaidecât să mă dezbar de el. (Stă pe gânduri.) 

LĂCUSTĂ (lui Pârlea): Gogonată-i. 

PÂRLEA: Nu încape pe uşă. 

PEPELEA: Hei, puneţi mâna cu toţii să scoatem puţul din pământ 
şi mi-l aşezaţi pe spate; dar, luaţi bine seama, nu cu gura-n jos; odată 
— una, două! 

ZMEUL: Nu!... Pepeleo dragă, nu te osteni, lasă puţul la locul lui, 
e deprins din copilărie a sta aici. 

PEPELEA (azvârle hârleţul): Fie cum vrei, eu cătam să te 
îndatorez. 

ZMEUL (strângându-i mâna): Mulţumesc, frăţioare. 


(Pepelea dă un răcnet de durere.) 

ZMEUL: Ce este? 

PEPELEA: Am crezut că ţi-am frânt mâna, strângând-o într-a 
mea. 

ZMEUL (aparte): E primejdios! (Tare.) Dar începe a înnopta. (Lui 
Pârlea şi Lăcustă. ) Intraţi la culcuş în turn, voi doi; cât pentru tine, frate 
Pepeleo... n-am unde să te adăpostesc; culcă-te colea, lângă fântână, la 
răcoare; şi dormi întruna pănă dimineaţa. 

PEPELEA: Las pe mine. 

ZMEUL: Deci, noapte bună. 

PEPELEA: Visuri cornorate!... 

ZMEUL (urmând pe Pârlea şi Lăcustă, care intră în palat, zice 
aparte): Cum o adormi, am să vin să-l ciomăgesc, până l-oi ucide. 
(Iese. ) 

PEPELEA: Zmeul are vrun gând rău cu mine; să mă prefac că 
dorm... Unde să mă culc? Ha! pe trunchiul ăsta, dar să-mi pun fluierul 
pe piept, ca un scut. 


(Se întinde pe trunchiul de lângă puț, se acoperă cu 
mantaua şi-şi afundă pălăria pe cap, încât 
nu se mai cunoaşte.) 


SCENA VIII 


PEPELEA şiSÂNZIANA 
(ea se iveşte la fereastra de sus a turnului) 


SÂNZIANA: Pepeleo! 

PEPELEA: Sânziană! 

SÂNZIAN A: Fugim?... Zmeul a intrat în casă, sunt cu nerăbdare 
să ies din turn. 

PEPELEA: Fii liniştită şi fă-te că dormi... Ţi-oi da de ştire când a 
veni momentul. 

PEPELEA, SÂNZIANA, PÂRLEA, LĂCUSTĂ 


LĂCUSTĂ (la fereastra de jos a turnului): lată-ne iar în puşcărie. 
PÂRLEA: Mai bine aici, decât în frigare şi în căldare. 
LĂCUSTĂ (oţărându-se): Brrr.... Pârleo, nu zăreşti pe Pepelea? 
PÂRLE A: Pare-mi-se că doarme, colo, lângă puț. 

LĂCUSTĂ: N-ar putea el să ne scape? 

PÂRLE A: Taci, aud zmeul. 

LĂCUSTĂ: Vine să ne taie de pe-acum. Bir... 

PÂRLEA: Taci!... nu tot bârâi, că bârâi şi eu. 





SCENA X 
Aceiaşi, ZMEUL 


ZMEUL (iese încet din palat, armat cu buzduganul, tainic): 
Doarme! (Încet.) Frate, frăţioare... Nu răspunde... a adormit... acu-i 
vremea să-i turtesc tidva cu buzduganul. (Se apropie de Pepelea pe 
vârful picioarelor şi loveşte în trunchi cu buzduganul.) Na, una; l-am 
ameţit... să-i mai dau vreo câteva (loveşte), două, trei, patru; tare 
căpăţână!... 

LĂCUSTĂ : Ce face zmeul dracului?... în cine bate cu buzduganul? 

PÂRLEA: În bietul Pepelea. 

LĂCUSTĂ: L-o fi ucis hoţul. 

PÂRLEA: Cel puţin i-a făcut scăfârlia numai ţăndări. 

ZMEUL: De-acum cred că-i ajunge... nu mişcă... L-am ucis!...m-am 
dezbărat de el. (Pleacă şi iar se întoarce.) Dar tot să-i mai trag una, 
drept adălmaş. (Mai loveşte încă o dată; buzduganul se sfărâmă.) Na! 
mi-am frânt buzduganul, arma mea cea mai puternică!... ce fac eu 
acum fără ea, dar fie! încalte l-am ucis... Ce chef!, ce chef!... Hai de- 
acum la culcare. (Intră în palat.) 

LĂCUSTĂ: Sărmanul Pepelea! 

PÂRLEA: Parapanghelos de-acum. 
LĂCUSTĂ: Ba iaca învie, învie!... mare minune! 


(Pepelea se mişcă şi se ridică.) 


LĂCUSTĂ: Pepeleo... 

PEPELEA: Cine mă cheamă?... 

LĂCUSTĂ: N-ai pierit?... 

PEPELEA: Nu cred... am dormit dus. 
LĂCUSTĂ: Dar n-ai simţit nimic prin somn? 
PEPELEA: Ba, parcă m-au pişcat nişte țânțari. 
LĂCUSTĂ-PÂRLEA: Breee! breee! bree! bree! 





(A înnoptat; cer cu stele.) 


PEPELEA (sculându-se): Groaznic m-a ciomăgit fratele meu de 
cruce! noroc c-a lovit în fluier... dar încalte şi-a frânt buzduganul... 
minunat!... o armă mai puţin în mâinile lui... oare ce face el acum?... 
s-a culcat?... a adormit?... (Se apropie de poarta palatului şi ascultă. 
Se aude un horăit grozav înăuntru.) Doarme butuc... şi horăieşte ca o 
moară stricată... acu-i vremea de scăpat pe Sânziana şi pe bieţii voie- 
vozi, să le dau semn. 

(Cuartet) 

PEPELEA 

Sânziană, te deşteaptă, 

Eu te chem la sânul meu. 
Al tău mire te aşteaptă 

Să te scape-acum de zmeu. 


SÂNZIAN A (ivindu-se la fereastră) 
Ah! Pepeleo, sunt deşteaptă 
Ca şi viul dor al meu. 
A mea inimă aşteaptă 
Ca să zbor la sânul tău. 

PÂRLEA şiLĂCUSTĂ (la fereastra de jos) 
Groază-n mine se deşteaptă, 
Mă frământ-amar şi greu. 
Moartea crudă ne aşteaptă 
În căldarea celui zmeu. 
PEPELEA 
Am călcat, venind la tine, 
Peste nouă ţări şi mări. 
SÂNZIANA 
Am răbdat, gândind la tine, 
Mii şi mii de supărări. 
PEPELEA 
Dar acum soarta surâde, 
Raiul dulce se deschide. 


SÂNZIANA 
Orişiunde-oi fi cu tine 
Va fi raiul pentru mine. 


(Împreună.) 
PEPELEA 
Sânziană, mă aşteaptă 
Să te scap de crudul zmeu... 
SÂNZIANA 
A mea inimă aşteaptă 
Ca să zbor la sânul tău. 


PÂRLEA şiLĂCUSTĂ 
Moartea crudă ne aşteaptă 
La ospăţul celui zmeu. 


PEPELEA: Zmeul e beat de somn... sunteţi gata? 
SANZIANA: Gata. 
LĂCUSTĂ: Dar cum ieşim din turn? 

PEPELEA: Feriţi-vă, c-am să deschid turnul prin farmecul fluieru- 
lui meu. (Pepelea sună din fluier; faţada turnului se prăbuşeşte, formând 
o scară. Sânziana se coboară, Pârlea şi Lăcustă ies pe sub scară.) 

SÂNZIANA (sus, în capul scării): Pepeleo! 

PEPELEA (coborând-o): Sânziană, cobori iute. 

SÂNZIANA (coborând, se aruncă în braţele lui Pepelea): A! 
scumpul meu mire! 

PEPELE A: Scumpa mea mireasă! 

LĂCUSTĂ (îmbrăţişând pe Pepelea): A! scumpul nostru liberator! 

PEPELEA: Nu-i vreme de pierdut... la fugă, barca ne aşteaptă 
după stâncă... Hai! 

PÂRLEA: Hai!... şi tu, locaş afurisit, să cadă trăsnetele pe tine, să 
te macini ca mălaiul... să te... 

LĂCUSTĂ: Lasă blestemurile pe altă dată... acum, la sănătoasa. 


(Fug toți patru şi dispar după stâncă.) 


SCENA XI 
ZMEUL (iese somnoros) 


ZMEUL: Pare că am auzit un vuiet neobicinuit? am simţit ca un 
cutremur, care m-a trezit... s-a fi prăbuşit vreo stâncă în mare? ce văd?... 
turnul e deschis?... o scară?... Sânziana a fugit?... cum?... şi Pârlea, şi 
Lăcustă?... încotro au apucat? spre pădure, negreşit... o! de i-aş prinde, 
am să-i mănânc de vii. (Aleargă spre pădure.) 


(O auroră boreală se arată pe cer. La lumina ei se 
zăreşte o barcă lunecând pe mare; în ea se află Pepelea, 
Sânziana, Pârlea şi Lăcustă.) 


TUSPATRU (cântă) 
Pe-ale mării blânde valuri, 
Barcă mică, zbori departe. 

ZMEUL (oprindu-se): Ce aud? 
Şi de-aceste crunte maluri 
Cu grăbire ne desparte. 
(Barca se depărtează spre orizont.) 


ZMEUL (oprindu-se): Ce văd?... Sânziana cu ucisul meu? unde-i 
buzduganul, să-l azvârl în ei? (Se împedecă de el, rupt jos.) Iată-l, e 
frânt! (Turbat de mânie.) A!... Cum să-i prind, aripile, aripile... cu ele 
să-i ajung din zbor. (Intră repede în palat şi iese în curând cu aripi 
aninate de umeri. ) 

ARIE PE MARE 
Am scăpat, o! veselie, 
Şi de zmeu, şi de robie! 


ZMEUL: Ba n-aţi scăpat, o să mă reped ca un vultur de sus de pe 
stâncă. (Pleacă spre stâncă.) 


(Stânca se deschide şi Zâna-Lacului apare 
sub o arcadă luminoasă.) 


SCENA XII 
ZMEUL,ZÂNA-LACULUI 


Z ÂN A: Stai pe loc, iasmă infernală!... Tu, care ţi-ai frânt buzdu- 
ganul; cadă şi aripile tale! 


(Aripile zmeului cad de pe umerii lui.) 


ZMEUL (c-un răcnet de desperare): A!... Zâna-Lacului! sunt 
pierdut!... (Cade leşinat.) 


(Sfârşitul actului IV.) 

ACTUL V CUPRINS 


Teatrul reprezintă imperiul Iernii... munţi de gheaţă, brazi încărcaţi de chindie. 





SCENA I 


GENII DE IARNĂ 
(Toţi sunt albi şi-naripaţi; se joacă pe gheață, patinând.) 


COR 
Ce dulce viaţă! 
În acest loc 
Nu e verdeață, 
Nu e nici foc; 
Ci numai gheaţă 
Şi numai ceaţă; 
Viscol şi ger, 
Pe câmp şi-n cer. 
Toată suflarea 
Piere sub vânt, 
Chiar însaşi marea 
Pare-un mormânt; 
Dar noi ferice 
Trăim aice, 
Jucăm, cântăm, 
Ne desfătăm. 


SCENA II 
GENII, CRIVĂŢUL 


CRIVĂŢUL: Genii nemernici, voi jucaţi, şi imperiul Iernii se află 
în pericol de topire! 

UN GENIU: Cum? Ce? Cum, dnule Crivăţ? 

CRIVĂŢUL: Iarna, graţioasa noastră împărăteasă, care avea să 
fie încoronată chiar astăzi... 

GENIUL: A păţit ceva? 

CRIVĂŢUL: Iarna, frumoasa copilă a Nordului, care avea să-şi 
aleagă chiar astăzi un mire... 

GENII: Ce-a păţit? 

CRIVĂŢUL: Iarna, care, pe cât era de încântătoare, părea a fi 
rece şi nesimţitoare... 

GENII: Ei!... Cei s-a întâmplat? 

CRIVĂŢUL: S-a dat în dragoste cu Prier, domnul Verdeţii, şi astă 
noapte a spălat putina din palat cu el. 

GENII: A fugit? 

CRIVĂŢUL: Fugit! (În taină.) Dar să rămâie între noi... să nu 
afle poporul. 

GENII:0.!... 

CRIVĂŢUL: Aabandonattronul, bunătate de tron, durat numai din 
sloiuri de gheaţă!... Ce nebunie!... unde a găsi o climă mai plăcută decât 
aice... o ţară mai drăgălaşă decât a noastră, unde foiesc urşii cei albi? 

GENIUL II: Ei bine, ce ne facem? 

CRIVĂŢUL: Să ne cătăm o altă împărăteasă, căci în imperiul 
Iernii nu pot domni decât femeile; şi, după datinile strămoşeşti, 
împărăteasa trebuie să fie frumoasă, albă şi, mai cu seamă, rece ca 
gheaţa... Dar unde să o găsim? 

TOŢI: Unde... unde? 

CRIVĂŢUL: Voi, care-aţi cutreierat lumea, n-aţi întâlnit vreo fată 
cu inima de gheaţă? 

GENIUL I: Să vezi, dnule Crivăţ... am fost mai an la Bucureşti... 

CRIVĂŢUL: Şi...? 

GENIUL: Şi am găsit una, numai una, însă... 

CRIVĂŢUL: Însă... 

GENIUL: Cum a datcu ochii de-un roşior, s-a topit... 

CRIVĂŢUL: Nu mă îndoiesc... Roşiorii sunt para focului... dar 
ce s-aude? Ian priviţi... prin văzduh trece un zmeu călare. 














(Zmeul trece prin văzduh.) 

Aceiaşi, ZMEUL 


TOŢI (cugrijă): Zmeul! 

CRIVĂŢUL: Întâia dată el calcă pe locurile acestea. Oare ce 
caută el pe la noi? 

ZMEUL (intrând): Caut ajutor şi răzbunare! 

CRIVĂŢUL: Ajutor? 

ZMEUL: Da! aţi auzit de şotiile ce-am păţit? 

GENII: Ai păţit şotii? Spune-le, să râdem şi noi. 

ZMEUL (posomorât): Să râdeţi? 

GENII (speriaţi): Ba-ba-ba-ba-ba, să-să-să plângem. 

ZMEUL: Ascultaţi dar... am răpit pe Sânziana, fata lui Papură- 
Împărat, şi, când să mă bucur de prada mea, vine un hoţ şi mi-o fură ca 
din palmă. (Furios.) Pricepeţi aşa obrăznicie? 

GENII (tremurând): Prii-prii-pri... pri-ce-ce-ce-cepem. 

ZMEUL: Sânziana cu hoţul ei şi cu alţi doi pământeni, doi năuci, 
anume Pârlea-Vodă şi cu Lăcustă-Vodă, care-i întovărăşesc, umblă acum 
rătăciţi pe faţa pământului, fără a putea nimeri la împărăţia lui Pa- 
pură... ei au ajuns până aicea şi i-am zărit călcând peste hotar... mergeţi 
de le ieşiţi înainte, îi prindeţi şi-i schimbaţi în sloiuri de gheaţă. 

CRIVĂŢUL: Pe toţi, şi chiar pe Sânziana? 

ZMEUL: Ba pe dânsa nu... ea-i frumoasă şi albă cât împărăteasa 
voastră, păcat numai că-i aşa de rece în privirea mea. (Stă gânditor.) 

CRIVĂŢUL (către genii, încet): Aţi auzit?... frumoasă, albă şi 
rece... tocmai ce ne trebuie nouă; poate că... cine ştie? ne vine o 
împărăteasă nouă!... 

ZMEUL: Vreţi să-mi daţi ajutorul ce vă cer? 

CRIVĂŢUL:Vrem. 

ZMEUL: Hai dar să le ieşim în cale şi să-i robim, dar trebuie să vă 
dau de ştire că hoţul are un fluier fermecat, prin care învinge tot... Voi, 
cu suflarea voastră, faceţi să îngheţe aerul din el, ca să nu mai poată 
scoate nici un sunet... astfel vom căpăta izbânda. 

CRIVĂŢUL: Prea bine, însă ai uitat să ne spui numele hoţului. 
ZMEUL: El se cheamă... Tot oi zice c-am zis c-oi zice... 
CRIVĂŢUL: Ce-ai zis? 

ZMEUL: Ducă-se dracului, l-am uitat... Hai. 


(es cu toții prin dreapta, cântând repriza corului.) 


SCENA IV 
LĂCUSTĂ-VODĂ 


LĂCUSTĂ (intră prin stânga, tremurând de frig, sărind şi 
alunecând la tot pasul): Brrr... frig e!... rău mă strânge-n spete. (Alunecă.) 
Na! cât pe-aci să cad alivanta... prin ce locuri afurisite m-a adus naiba. 
Brrr!... aici o fi-ngheţând şi ouăle corbului... să nu stau în loc, să mă 
sleiesc... (Sare şi lunecă. ) Ţine bine... măi, da gheţuş e!... de când am 
scăpat din ghearele şi din căldarea zmeului, am umblat hai-hui prin 
toate colţurile lumii, împreună cu Sânziana, cu Pepelea şi cu vărul meu 
Pârlea, fără a da de împărăţia lui Papură... Brrr... Am ajuns, în sfârşit, 
la marea îngheţată. Brrr, simt că îngheţ ca dânsa. (Sare.) Am lăsat în 
urmă pe tovarășii mei şi am rupt-o de-a fuga înainte, doar m-oi încălzi 
cu mişcarea... aş... (Tremură.) laca, mă schimb în sloi... mă prefac în 
îngheţată de Lăcustă... la fugă... (Vrea să alerge, dar alunecă şi cade.) 
Aoleo! (Un urs alb se coboară de pe deal în scenă. ) Vai de mine!... ce se 
coboară spre mine?... un urs alb?... aoleo!... să mă fac că-s mort, ca să 
nu mă mănânce. (Stă neclintit jos. Ursul se apropie de el şi-l miroase, îl 
întoarce cu labele, apoi se pune cu şezutul pe el, mormăind.) S-a pus 
turceşte pe burta mea... greu e, mânca-l-ar câinii, dar încaltea mă 
încălzeşte cu blana lui. (Ursul se uită la dânsul. Lăcustă închide ochii şi 
se face mort.) Hei!... de-aş putea să-i spintec cojocul... am cuțitul la 
brâu... lan să-ncerc... (Scoate cuțitul şi, când vrea să lovească, ursul se 
uită la el, el se opreşte, apoi zice:) Şi-a-ntors spatele; acu-i vremea. 
(Înfige cuțitul în şalele ursului, care sare mugind şi se depărtează.) Pare- 
mi-se că l-am înţepat, dar nu l-am ucis... (Speriat.) Nu, nu... iaca, 

dihania fuge... am scăpat! (Sare în picioare şi fuge lunecând în dreapta.) 
Am scăpat!... am scăpat! (Joacă de bucurie. În acest moment intră Pârlea, 
alungând furios câţiva genii care traversează scena, speriați.) 


SCENA V 
PÂRLEA, LĂCUSTĂ 


PÂRLEA (dând cu sabia în dreapta şi-n stânga prin văzduh): Na! 
na! na! na şi ţie, na şi ţie, na şi ţie! Luptă cu Pârlea vă trebuie?... Na, 
na, na! 

LĂCUSTĂ: Ho! vere Pârleo, opreşte, pune piedică. 

PÂRLEA: Câţi am ucis?... Pe toţi? 

LĂCUSTĂ: N-au rămas nici de sămânță... dar ce-ai păţit, ce te-a 
apucat? 

PÂRLEA: După ce-ai fugit şi ne-ai lăsat, ne-au atacat o ceată de 
dihănii albe, care voiau să răpească pe Sânziana... M-am făcut foc şi 
le-am luat la goană pân-aici, precum ai văzut. 

LĂCUSTĂ: Dar Sânziana ce-a devenit? A! vere, nu-i galant din 
partea ta. 

PÂRLEA:Eao ştie! 

LĂCUSTĂ: Cum? Ai abandonat pe Sânziana? 

PÂRLEA: Dec!... Dar tu ce-ai făcut?... Nu ne-ai abandonat pe 
toţi? 

LĂCUSTĂ: Nu-i vorba de mine... mie mi-era frig, am fugit ca să 
mă încălzesc. 

PÂRLEA (începând a tremura de frig): Şi te-ai încălzit? 

LĂCUSTĂ (tremurând): Ba! Ba! Ba!... am devenit gazda fiorului 
şi a guturaiului. (Strănută.) 

P ÂR, LEA: Şi eu ij... (Strănută.) 

AMÂNDOI: Săvă fie de bine. 

LĂCUSTĂ: Pârleo! 

PÂRLEA: Lăcustă! 

LĂCUSTĂ: Stai, iaca-ţi îngheaţă nasul. 

PÂRL 


EA: Şi ţie o ureche. 


LĂCUSTĂ: Să ne frecăm iute cu zăpadă... asta-i leacul. (Iau 
zăpadă şi se freacă unul pe altul.) 
AMANDOI: Vârtos... vârtos... 


PÂRL 


LĂCU 


PÂRL 


LĂCU 


PARL 


EA: S-a roşit?... 

STĂ : Cât un patriot... dar urechea mea? 

E A: Cât alt patriot... le-am scăpat de degerat. 

STĂ: Ian priveşte... ba nu... iar se-nălbeşte, încă o frecătură. 
E A: Destul, vere, că l-ai jupuit de piele. 


LĂCUSTĂ: Ah!Ah!... vere, viaţă-i asta? 


PÂRL 


E A: Viaţă, dar proastă... începe a-mi fi somn. 


LĂCUSTĂ: Şi mie, dar să nu adormi că mori. 


PÂRL 





LĂCU 


sângelui. 
PARL 


EA : Apoi ce să facem? 
STA : Să ne dăm pe gheaţă, ca să ne întreţinem circulaţiunea 


E A: Fie şi aşa. 
(Se dau pe gheaţă.) 


SCENA VI 


Aceiaşi, CRIVĂŢUL (se opreşte pe-o movilă de omăt) 


CRIVĂŢUL: Vivat!... Am prins pe Sânziana... am dus-o la pala- 
tul Iernii şi, prin vrăjirea soţiei mele, Promoroaca, am schimbat-o la 
faţă de samană acum întocmai cu împărăteasa noastră cea fugară... În 
curând are să vie aicea Sânziana, pentru ca să fie încoronată... iaca, 
cortegiul se înaintează. 


PÂRL 


(Marş la orchestră, cortegiul intră.) 


E A (oprindu-se): Ce s-aude? 


LĂCUSTĂ: O fi vreo nuntă de urşi albi. 


PÂRL 


E A: Vin colea, să o privim. 


LĂCUSTĂ: Şi să fim gata de fugă... Te-ai mai încălzit? 


PÂRL 


EA: M-am!... 

(În sunetul unui marş fantastic, intră din dreapta 
dignitarii imperiului Iernii, în haine albe blănite şi cu 
mitre de gheaţă. După dânşii, un car de argint, tras de 

doi urşi albi. Pe car se găseşte Sânziana, purtând o 
mantie albă de stofă argintie şi un văl subțire pe obraz. 
Genii mulţi înconjură carul. Poporul urmează în co- 
joace... Carul se opreşte în mijlocul scenei.) 


SCENA VII 


PÂRLEA, LĂCUSTĂ, SÂNZIANA, CRIVĂŢUL, 
GENII, CORTEGIUL 
COR 
Vivat falnica regină, 
Dulce ca o zi senină, 
Mândră ca o lună plină 
Şi cu inima virgină. 
PÂRLEA 
O! ce minune încântătoare! 
LĂCUSTĂ 
N-am văzut alta ca ea sub soare. 
AMÂNDOI 
Simt pentru dânsa amor ş-amoare. 
SÂNZIANA (în parte): 
Bietul Pepelea, unde-o fi oare? 
CORUL 
Vivat falnica regină etc. 
CRIVĂŢUL (prezentând o coroană de briliant) 
Regină strălucită! Poporu-n fericire 
Ţi-oferă azi coroana, rugându-te uimit 
Ca să-ţi alegi un mire 
Viteaz, frumos, iubit. 

SÂNZIANA (încoronându-se) 
Coroana pe-a mea frunte o pun azi fericită. 
(Aparte.) Dar ce simt? sub coroană un frig cumplit m-a prins. 
În inima-mi răcită 
Tot focul, vai! s-a stins! 
CORUL 
Vivat falnica regină, 
Dulce ca o zi senină, 
Mândră ca o lună plină 
Şi cu inima virgină. 





POPORUL: Ura!... trăiască împărăteasa noastră! 

PÂRLE A: Frumoasă-i, Lăcustă... încep a mă înfierbânta. 

LĂCU Ss TĂ : Noroc detine! 

CRIVĂŢUL: Locuitori din împărăţia Iernii, se face vouă ştiut că 
astăzi împărăteasa noastră, urmând datinilor strămoşeşti, are să-şi 
aleagă un mire... Acel care sărutând-o pe frunte nu va fi cuprins de 
frigul morţii va ocupa tronul alăturea cu frumoasa lui soţie. 

PÂRLEA: Ce-au spus, vere, ai auzit? 

LĂCUSTĂ: Auzit; taci. 

CRIVĂŢUL: Care dintre voi aspiră la această fericire să se prezin- 
te. Am zis. 

PÂRLEA-LĂCUSTĂ: Eul! 

PÂRLEA : Cum?... şi tu, vere Lăcustă? 

LĂCUSTĂ: Iaca, ba nu, că mi-a fi ruşine. 

S Â NZIANA (în parte): Ce văd? Pârlea şi Lăcustă! 

PÂRLEA: Ce voluptate mă aşteaptă! 

LĂCUSTĂ: Ah! am s-o strâng în braţe, ca să mă-ncălzesc. 


(Pârlea şi Lăcustă pleacă cu braţele deschise, dar cu cât 
se-apropie de carul Iernii, ei se cuprind de fiori, picioa- 
rele li se înțepenesc, limba li se leagă.) 


PÂRLEA 
Mult o doresc. 

LĂCUSTĂ 





Mult îmi e dragă... 
ÎMPREUNĂ 

Dar ce simţesc? 

Limba-mi se leagă. 


CORUL 
Ei simt în piept 
Fiori de gheaţă, 
Nu calcă drept, 
Rău o s-o paţă. 


PÂRLEA ŞILĂCUSTĂ 
Ah! simt în piept 
Fiori de gheaţă, 
Sunt eu deştept? 
Sunt oare-n viaţă? 


PÂRLEA ŞILĂ CUSTĂ (lângă car tremurând) 
Plini de... de... foc 
Mă-nchin ţi... ţie... 
No... n0... noroc 
De-acum mi... mie! 


(Unul de o parte şi altul de altă parte întind buzele ca să 
sărute obrazul Sânzianei, dar pe loc rămân încremeniţi, 
strigând:) Aoleo... îngheţ! 

CORUL 

Au îngheţat! 
Iată-i zăpadă! 
Sunt buni de dat 
Urşilor pradă. 


(Sunt amândoi luaţi pe sus şi rezemaţi de avanscene.) 

Aceiaşi, PEPELEA (intră alergând) 


PEPELEA: Sânziană... Sânziană... 
SÂNZIANA (în parte): Glasul lui Pepelea! 
PEPELEA: Unde eşti?... ah! iată-te. (Vrea să se apropie, poporul 
îl opreşte. ) 
SÂNZIANA (aparte): Sărmanul!... de când port coroana asta de 
gheaţă... parcă nu mai simt nimic pentru el! 
PEPELEA: Sânziană, nu-mi răspunzi?... O! în zadar, eşti schim- 
bată la faţă... eu te văd cu ochii sufletului... te recunosc. 
SÂNZIANA (aparte): O, Doamne! Am ajuns rece ca iarna, inima 
mea nu mai bate! 
PEPELEA: Sânziană! eşti vrăjită... Eu sunt Pepelea, răspunde! (Se 
repede printre oameni.) 
CRIVĂŢUL: Nenorocite!... uiţi respectul ce datoreşti împărătesei 
şi tulburi ceremonia cununiei? 
PEPELEA: Cine se cunună, Sânziană?... cu cine?... 
CRIVĂŢUL: Cu acel care o va săruta pe frunte şi va avea noroc 
de-a nu muri îngheţat pe loc. 
PEPELEA: Eu vreau să-mi cerc norocul, chiar de-a fi să mor... tot 
mort sunt fără dânsa. 
(Duo) 
PEPELEA 
Dulce-mpărăteasă, 
Scumpa mea mireasă, 
Eu sunt al tău mire 
Cuprins de iubire. 
Ah! îţi adă-aminte 
Că prin jurăminte 
Legat sunt de tine, 
Ca şi tu de mine. 

SÂNZIANA (în parte) 

Sărmanul Pepele! de el rău îmi pare! 

Că poate să moară dintr-o sărutare. 
PEPELEA 

N-am frică de moarte, 

Nici de rele soarte, 

Când inima-mi cere 

Dulce mângâiere. 





(Sânziana se coboară de pe car. Pepelea continuă.) 


Dă-mi o sărutare 
Plină de-nfocare, 
Eu cu-a mea iubire 
Zbor la nemurire. 


(Strânge în braţe pe Sânziana şi o sărută pe frunte. 
Coroana ei cade; atunci ea-şi scoate vălul 
şi apare sub figura ei.) 

SÂNZIANA 

Ah! în al meu suflet simt un dulce foc. 

Iubesc, iubesc iară, iubesc... o! noroc! 
TOŢI (cu mirare) 

N-a îngheţat! n-a murit! 

El e mirele iubit! 


SÂNZIANA ŞIPEPELEA (îmbrăţişaţi) 
Zi de fericire plină! 
Împreună, cu uimire, 
După-o viaţă mult senină, 
Vom zbura la nemurire! 


CORUL 
Vivat falnică regină! 
Vivat falnicul ei mire! 
Aibă viaţa mult senină 
Şi domine-n strălucire! 

Aceiaşi, ZMEUL 


ZMEUL (vine repede şi respinge pe Pepelea): În lături! 

TOŢI: Zmeul! 

ZMEUL: Sânziana-i a mea!... Şi cine îndrăzneşte să vie să o smulgă 
din braţele mele. (Ridică pe Sânziana în brațe.) 

SÂNZIANA: Pepeleo! 

PEPELEA (scoțând fluierul): O! fluieraş, acum să-ţi văd puterea. 
(Suflă din fluier, dar nu scoate nici un glas.) O! fluieraşul e mut! 

ZMEUL:Ha! ha! ha!... ţi-a îngheţat suflarea, Pepeleo! 

PEPELEA: Ah! sunt pierdut!... Zână! Zână binefăcătoare, ajutor, 
ajutor!... 


SCENA X 
Aceiaşi, ZÂNA-LACULUI (apare pe movilă) 


Z Â NA: Iată-mă, Pepeleo! 

TOŢI: Zâna-Lacului! 

Z ÂN A: Zmeule, a sunat ora sfârşitului tău de pe lumea asta! 

ZMEUL: Nu-mi pasă de tine... Sânziana-i talismanul meu... şi 
calul ne aşteaptă. 

Z ÂN A: Calul tău? priveşte! (Face un semn, calul trece prin aer.) 

ZMEUL: Am rămas pe jos, dar fie!... rămân cu Sânziana pe pământ. 

Z ÂN A: Sânziana pe pământ... iar tu, zmeule, sub pământ... dispari! 

ZMEUL (afundându-se):A! (Din locul unde dispare iese o pară de 
foc.) 

TOŢI:A!... 





CORUL 
A dispărut, 
Arzând în pară, 
Zmeul cumplit, 
Cumplita fiară! 

SÂNZIANA ŞIPEPELEA 
Ah! am scăpat 
De cruda fiară, 
În dulce trai 





Reintru iară. 
ZÂNA 

Veţi fi de-acum 

Ferice iară, 

Hai să vă duc 

L-a voastră ţară. 
TORI 


Haideţi cu toţi 
În altă ţară, 
Unde-i cer blând 
Şi primăvară. 
Z ÂN A: La palatul lui Papură-Împărat! (Face un semn, toți pleacă, 
un nour se coboară de ascunde scena.) 


SCENA XI 


LĂCUSTĂ,PÂRLEA 


LĂCUSTĂ (trezindu-se, strănută): A!... m-am dezgheţat, unde mă 
aflu?.. în nori?... m-am înălţat în nori?... dar ce zăresc colo?... om să 
fie?... nu se mişcă... (Se apropie de Pârlea.) Ciung să fie? Ba-i om!... e 
vărul Pârlea... Vere Pârleo! (ÎL împinge.) Bocnă... sloi... a căzut sub 
zero! Vere Pârleo!... (I trage de nas.) trezeşte-te. 

PÂRLEA (strănută): Ce-i?... cine mă cheamă? tu, vere Lăcustă? 

LĂCUSTĂ: Eu şi cu mine. 

PÂRLEA (încă buimăcit): Sunteţi doi? unde-i celălalt? 

LĂCUSTĂ (căutând împrejur): Care? 

PÂRLEA: Ai zis eu şi cu mine... Tu şi cu tine fac doi. 

LĂCUSTĂ: Sărmanul! l-a balamucit gerul, aiurează. 

PÂRLEA: Dar unde ne găsim, vere Lăcustă? 

LĂCUSTĂ: Priveşte!... în nori!... hăt sus!... 

PÂRLEA: În nori?... hăt sus? dar ce facem acum? unde-s ceilalţi? 

LĂCUSTĂ: Să te-ngrop, dacă ştiu. 

PÂRLEA: Hai după dânşii, vere Lăcustă. 

LĂCUSTĂ : Unde şi pe unde? 

PÂRLEA: Prin nori. 

LĂCUSTĂ: Prin nori!... atâta ne mai trebuia!... Breee! Prin multe 
am trecut... dar prin nori... încă nu... N-am deprindere... mă umflă 
groaza, mă pătrunde umezeala. 

PÂRLEA: Ştii una, vere Lăcustă? 

LĂCUSTĂ: Ba, zău, nici două. 

PÂRLEA: Ai plămâni. 

LĂCUSTĂ: Ştiu eu... nu mi-am făcut încă vizită domiciliară. 

PÂRLEA: Hai să suflăm, vere, să-i risipim. 

LĂCUSTĂ: Bucuros, numai de nu ne-or risipi ei pe noi. 

PÂRLEA: Suflă vârtos. 

LĂCUSTĂ: Iaca. 








(Suflă amândoi peste nori, norii se risipesc, cortina se 
ridică.) 
PÂRLEA:A!... i-am risipit. 
LACUSTA: D-apoi ş-aşa piepturi, parcă-s foi de ferar. 


SCENA XII 


Tot personalul piesei, afară de ZMEU şi de ZÂNA-LACULUI 
(Schimbare. Când norii se împrăştie, teatrul reprezintă un parc plin de frumuseţile 
primăverii. În fund, faţada palatului lui Papură; dinaintea palatului o largă terasă 
cu scări de marmură. Papură, înconjurat de curtea lui, stă pe terasă. Poporul, 
răspândit printre copaci, în mai multe grupuri. În sunetul unei simfonii, Zâna- 
Lacului ţine pe Sânziana de mână, intră pe scenă din dreapta. Pepelea se găseşte la 
stânga ei, în urma lor vin Pârlea şi Lăcustă-Vodă, Păcală, Tândală, Crivăţul, genii 


250 Vasile Alecsandri 





schimbaţi în haine de vară şi purtând buchete cu flori; ei toţi 
înaintează spre terasă.) 


PAPURĂ: Precum v-am spus, curtenilor şi voi, curtezanilor, de 
mai multe zile îmi ţiuie urechea dreaptă... semn de veste bună!... şi 
astă-noapte am visat pe Sânziana, sub forma unui bob sositor... Trebuie 
să vie... Dar ce văd?... Iat-o! iat-o!... 

TOŢI: Iat-o! 


(Sânziana şi Pepelea, împreună cu Zâna-Lacului, se 
apropie de tron.) 


PAPURĂ: Sânziana, copila mea, tu eşti? 
SÂNZIANA: Scumpul meu părinte! (Se aruncă în braţele lui Pa- 
pură.) 
PAPURĂ: Cine te-a scăpat de zmeu? Cine te-a readus în braţele 
mele? 
SÂNZIANA: Mirele meu, Pepelea. 
PEPELEA: Cu ajutorul generos al Zânei-Lacului. 
PAPURĂ: Ce de treabă Zână!... îmi vine s-o sărut... mai vârtos că-i 
frumoasă coz. 
Z ÂN A: Maiestatea-ta... binecuvântează-ţi copiii, căci binecuvân- 
tarea părinţilor face fericirea copiilor. 
(Pepelea şi Sânziana îngenunchează înaintea lui Papură.) 
PAPURĂ (întinzând mâinile asupra capului lor): Norocul să fie 
vecinic cu voi, copiii mei! 
TOŢI: Ural... 
CORUL FINAL 
Trăiască Sânziana, 
Minunea-mpărătească, 
Cu dragul ei Pepelea 
Ferice să domnească. 


(Sfârşitul piesei.) 


CUPRINS 

Cea mai originală şi, deci, cea mai valoroasă piesă naţională este Sânziana şi 
Pepelea, feerie din care se trag viitoarele basme dramatizate din literatura română... 

Solidă e drama istorică Despot-Vodă (1879), reprezentată după două încercări 
anterioare cu acelaşi erou ale lui Bolintineanu şi Scurtescu şi cu doisprezece ani după 
Răzvan şi Vidra a lui Hasdeu. Intenţia lui Alecsandri a fost de a crea un erou 
romantic din stirpea lui Ruy Blas, dotat cu reale însuşiri şi însufleţit de înalte idealuri, 
incapabil totuşi de a se realiza, fie din cauza lipsei de pondere, fie din cauza opoziţiei 
din jurul său. Conflictul îi era sugerat de cronicile naţionale. Prin Tomşa (care, după 
Ureche, a ucis pe Despot) şi Ciubăr, Alecsandri a vrut să figureze rezistenţa tradiţiei 
locale ortodoxe, faţă de Reformă. Orientarea legitimistă a piesei, îndreptată împotriva 
domnitorului străin, n-a scăpat contemporanilor, cu toate acestea eroul trăieşte şi 
sunt memorabile cuvintele adresate de el lui Tomşa şi boierilor, când se dă prins: “Mi-arunc 
din cap coroana!... din mână sceptru-mi scot... / Nu mai sunt domn!... acuma ucideţi 
pe Despot!” 


AL. PIRU, Istoria literaturii române, Editura “Grai şi suflet — Cultura Naţională”, 
Bucureşti, 1994, p. 62-63. 


Cea mai originală şi mai valoroasă creaţie a teatrului comic al lui Alecsandri este 
feeria naţională în cinci acte Sânziana şi Pepelea (1880). Personaje luate din lumea 
basmelor simbolizează caractere omeneşti sau catastrofe naturale, şi piesa conţine 
aluzii fine la stări sociale contemporane... 


AL. PIRU, Analize şi sinteze critice, Ed. Scrisul românesc, Craiova, 1973, p. 69. 


Scrierile lui Alecsandri din ultima parte a vieţii sale —Despot-Vodă, Sânziana şi 
Pepelea, Fântâna Blanduziei şi Ovidiu — ilustrează cu prisosinţă tendinţa autorului 
de a depăşi genurile comice primare (farsa, vodevilul, cântecelul comic) şi de a-şi 
aduce aportul la dezvoltarea şi consolidarea genurilor dramatice „serioase”. În vederea 
acestui scop Alecsandri purcede la explorarea unui material dramatic nou, împrumutat 
din creaţia populară, din istoria naţională sau din antichitatea romană. Această 
abandonare a materialului de viaţă curent nu avea, desigur, nimic comun cu evadarea 
scriitorului din frământările vieţii contemporane. Pe baza materialului folcloric sau 
istoric dramaturgul rezolva probleme principiale, care stăteau pe ordinea de zi a 
vremii sale... 

Sânziana şi Pepelea e o operă de dramatism, de mişcare. Senzaţia mişcării 
neîntrerupte transpare din chiar subiectul piesei, însăilat în jurul răpirii miresei de 
către zmeu şi al căutării ei de către toţi cei „interesaţi”. Îmbinarea elementelor realiste 
cu cele fantastice, transfigurările eroilor, contrastele izbitoare privind virtuțile şi 
metehnele fizice şi morale ale personajelor, schimbările succesive de decor şi deplasările 

neprevăzute în spaţiu, amalgamul de manţe şi culori imprimă feeriei o notă unică şi 
irepetabilă. 
HARALAMBIE CORBU, Alecsandri şi teatrul, Ed. Cartea moldovenească, Chişinău, 
1973, p. 235, 241. 


Odată cu Alecsandri dramaturgia românească a căpătat conştiinţa existenţei sale 
ca gen cu trăsături specifice şi autonome. Odată cu Alecsandri teatrul românesc şi-a 
definit însăşi raţiunea existenţei sale: repertoriul naţional. Odată cu Alecsandri 
dramaturgia şi teatrul nostru şi-au statornicit menirea, şi-au jalonat căile ce aveau să 
le urmeze. Odată cu Alecsandri, deci, dramaturgia şi teatrul românesc au câştigat, în 
ansamblul culturii româneşti moderne, pe atunci în epoca formaţiei şi constituirii ei, 
un rol proeminent. La izvoarele teatrului românesc îl aflăm deci pe Alecsandri şi, 
oricare ar fi domeniul nostru de cercetare pe acest tărâm, numele lui îl cităm ca pe 
acela al marilor ctitori. 


VALERIU RÂPEANU, Noi şi cei dinaintea noastră, Editura pentru literatură, 
Bucureşti, 1966, p. 137. 


